
I. PILLAT « POEZII > ESTE AL DOISPREZE¬ 
CELEA VOLUM DIN COLECŢIA «SCRII¬ 
TORII ROMANI CONTEMPORANI, EDIŢII 

DEFINITIVE», versurile STRÂNSE In 
PREZENTUL VOLUM AU FOST ALESE 
DE AUTOR, IAR TEXTUL LOR REVIZUIT 
DE DÂNSUL. ACEASTĂ PRIMĂ EDIŢIE S’A 
TRAS ÎN TR§I MII DOUĂ SUTE DOUĂZECI 
ŞI ŞASE EXEMPLARE PE HÂRTIE VELINĂ 
VERGfi, NUMEROTATE DELA i LA 3226. 


JUSTIFICAREA TIRAJULUI 

PRIMA 


V E R B A 


IN CATEDRALĂ 

NOTRE DAME DE CHARTRES 

O lumină aurie face flori tremurătoare 
Şi le-aruncă şi le prinde în mănunchiuri trecătoare 
De-arcuite ziduri negre; în altare curge sânge 
Când în ploaie purpurie de vitralii se răsfrânge. 

Şi pierdută ’n adâncire omenirea se alină; 
Frânte glasuri se ridică; frânte inimi se înclină 
Printre sfinţii reci de piatră; iar în umbră îmbrăcat, 
Stă norodul ce se ’nchină ne’ncetat, îngenunchiat. 

Dar de dincolo de moarte, cu surâs neomenesc 
In icoanele ’nvechite sfinţii morţi parcă zâmbesc. 
Ce le pasă lor de chinul dat mulţimii fără nume 
Ce se ’mpinge şi se roagă şi se stinge iar în lume. 

Ce le pasă de potopul de dureri! Curg, nu-i urnesc 
Veacuri multe ca nisipul şi popoare — ei trăesc, 
Căci de piatră le sunt ochii şi au suflet de granit: 
Obosiţi de veşnicie, pentru veci au adormit. 

Decemvrie 1906 

IN CATEDRALĂ 

NOTRE DAME DE PARIS 

Sub bolţile catolici în umbra catedralii 
Plutea amorţitoare credinţa nevăzută. 

Văpaie mai albastră ca ’n vis cădea cernută 
Din pacea înstelată a vechilor vitralii. 

Icoane afumate, scăldate în lumină, 

Păreau că redeşteaptă din somnul ei de veci 
Durerea unei inimi trecută ’n pietre reci, 

Şi fiece icoană de suflet era plină. 

Norod din veacuri stinse, credeai în veşnicie — 

Din viaţa ta îngustă prin rugă te scăpai 

Şi mistic catedrala în aer înălţai 

Spre a uita ’n văzduhuri a lutului domnie. 

* 

Azi am pierdut credinţa în tine, Nemurire! 

O, Dumnezeu din ceruri, azi cerul Tău e gol. 
Dar sufletul îmi cere cu spaimă un idol, 

Căci blestemat-ai omul să creadă în iubire. 

1907 

CÂNTECE DE DEMULT 


DRUMUL STRĂMOŞESC 

E seara — brazii lung. şoptesc 
Şi stă 'telega ’n poartă. 

E seara —brazii lung şoptesc, 
S’aşterne drumul strămoşesc, 
Iar dorul lui ne poartă. 

Luceferi ard de veghe sus, 
Prelung talanga sună. 

Luceferi ard de veghe sus, 
Izvoarele poveşti ne-au spus 
Ţesute ’n mreji de lună... 

Departe — caii merg întins, 
Potcoava ’n noapte sună. 
Departe — caii merg întins. 

Iar drumul tot e parcă nins 
Stropit cu stropi de lună. 

Zăpadă n’a căzut pe drum, 
Dar a brumat în mine. 

Zăpadă n’a căzut pe drum, 
Doar brazii mari visează-acum 
Un dor din vremi străine. 

LEGENDĂ 

Cu pletele plutind nebune 
Ca şoimii ’n sbor ei au pornit. 
Lăsându-şi vetrele străbune, 

Prin zări s’au năpustit. 

S’au dus pribegii călători 
Pe cai mărunţi, săltând în şele. 

S’au dus ca umbra după nori 
Şi luna după stele. 

S’au dus... şi seara la izvor 
Cu ochii ’n zări steteau femei, 

Iar fetele plângeau de dor 
Cu sufletul la ei. 

S’au dus demult... Acum în sat 
Cu cofa ’n mână o bătrână 
De mai oftează pe’nnoptat 
Când merge la fântână. 

S’au dus... Ciobanu ’ntins sub ulmi, 
Voinicul fugărit pe cal, 

Mai spun povestea lor, pe culmi, 

Din flintă şi caval. 

S’au dus... şi lunca i-a uitat. 
Pădurea ’n deal s’a veştejit, 

Izvoru ’n vale a secat, 

Şi ei n’au mai venit. 

CÂNTEC IN AMURG 

Strunele vioarei tale plângeau. 

Un cântec foarte vechi 
Se legăna pe ele. 

Veneau din vale adieri, 

Venea din lunci 

Miros de fân cosit şi ud.de ploi. 

Iar trandafiri subţiri, umplând cerdacul, 
Spre tine aplecaţi ca spre lumină, 
Petalele răcoritoare le scuturau uşor. 

SBÂRNÂE COBZA 

Iar sbârnâe cobza în vuet uşor, 
S’aprinde pe ceruri lin nor după nor, 

Şi plopii din vale se tânguie ’n vânt; 
Domol te cuprinde al scrii descânt... 

Frunzişul e veşted şi sboară ’n pridvor, 
Prin zare se şterge un stol călător, 

Vin cântece, duse în leagăn de vânt; 
Domol te pătrunde al toamnei descânt. 

Se scutură clipele noastre şi mor — 
Oglinzi sunt deapururi aceluiaş dor. 
Revine trecutul pierdut ieri în vânt; 
Domol te vrăjeşte al vremii descânt. 

RUGAT-AM NORUL... 

Rugat-am norul călător 
Pe necuprinsul mării: 

— Din suflet smulge-mi vis şi dor, 
Dă-mi farmecul uitării! 

Şi el, fugarul, le-a răpit, 

S’a dus plutind pe ape. 

Şi ’n mine nu a mai venit 
Durerea să s’adape. 

Dar norul vântului i-a spus 
Dorinţele-mi de-o noapte — 

Şi mării vântul de apus 
Le povesti în şoapte. 

Pe ţărm pădurea le-a aflat, 

Şi ’n ropot de izvoare 
Trimise carte pe ’nserat 
La stelele din zare. 

Iar azi răvaşul ne-a găsit 
Plimbându-ne ’mpreună. 

In ochii tăi l-am recitit 
Prin raze lungi de lună. 

CÂNTEC DE TOAMNĂ 

Lin frunzele cad, plâng apele ’n vad, 
Lung buciumul toamnei în noapte răsună. 

Prin ramuri de tei ning molcum scântei, 
îşi cerne vrăjirea văpaie de lună. 

Trec nori după nori în veci călători 
Pe ’ntinsele şesuri în sboruri deşarte. 

Pe-al inimii gol se-aşterne domol 
Durere^ trecută cu frunzele moarte. 

CÂNTEC IN NOAPTE 
Prin nucii din vie, 

Pe plopii din zare e stins asfinţitul — 

Dar stăruie ’n mine 

Şi ’n geamul deschis al ferestrii, 

In rază târzie. 

Dela cules, arare ori, 

Un cântec vechi mai vine încă... 
Adusă ’n vânt şi dusă ’n vânt, 

Ce cată vremea de demult 
Cu jalea ei, de-mi cântă? 

Şi glasuri de fete, în chiot, pe drum 
Coboară la crama din vale. 

Mai scârţâie prelung un car 
Sub dealuri date cu lună, 

Pe-urcuşuri ninse de var. 

NOCTURNĂ 

Pace pe noi, glas de cimpoi şi lună. 

Izvoare plâng: departe ’n crâng răsună. 

Prin codrul nins, ce cânt s’a stins pe strună? 
Timpul trecut, în ochi, tăcut s’adună. 

ROMANŢĂ 

Ţi-am dat un trandafir, jucând 
L-ai aruncat în mare 

Şi valurile mi l-au luat 
In larga înserare. 

S’a dus — şi nimeni nu mai ştie 
De-un trandafir ce moare. 

Ţi-am dat şi inima ’ntr’o zi, 

O zi de sărbătoare. 

Râzând ai prins-o, te-ai jucat 
Cu ea cu nepăsare. 

Te-ai dus — şi nimeni nu mai ştie 
De inima ce moare. 

IN PRIMĂVARĂ 

In primăvară au sosit să-mi cânte la fereastră 
Din fluier, din cobză, din nai: 

Nădejdea, credinţa, iubirea albastră 
Aduse de veselul Mai. 

Făceau o larmă—m’au trezit din lunga mea visare, 
Le-am aruncat un icusar; 

S’a dus taraful cerându-mi iertare — 

Şi tot l-aştept să vină iar... 

PENTRU ALTA 

Pe cărarea unde astăzi 
Ne-a legat un lung fior, 

Va veni chiar mâine alta 
Să-i şoptesc acelaş dor. 

Şi ’n izvorul unde astăzi 
Ca ’n oglindă îmi răsai, 

Cine ştie dacă mâine 
N’o privi alt chip bălai. 

Pentru alta o să-şi spună 
Visul, codri vechi de brad; 
Pentru alta o să-şi frângă 
Plânsul, apele din vad. 

Stele, lună, pentru alta 
Vor luci pe deal şi lunci — 
Pentru alta... Tu în umbră 
Te vei adânci atunci. 

ACELAŞ FREAMĂT 

Acelaş freamăt trece ’n crâng, 
Aceleaşi ape ’n văi se frâng 
Căzând din stâncă ’n stâncă, 

Acelaş a rămas şi-acum 
Conacu ’n margine de drum, 

In linişte adâncă. 

De-asupra lui pier stoluri-stol 
Pribegii nori pe cerul gol, 

Şi ’n nopţile cu lună 

Ca ieri alături amândoi 

Stăm ascultând glas de cimpoi 

Din munţi în munţi cum sună.. . 

PRIVEAM ALĂTURI 

Priveam alături din pridvor 
In ceasul blând al serii 
La vraja zilelor ce mor 
Prin zarea primăverii... 

In noi ce căutai, fior 
Prevestitor durerii, 

In vraja zilelor ce mor, 

In ceasul blând al serii?... 

ECOU 

Era aceeaşi lună ’n cer, 
Aceiaşi brazi pe dealuri, 

Şi apa ’n spumă frământa 
Cântând aceleaşi valuri. 

Şi tu aceeaşi tot erai, 

Cum te născuse dorul. 
Cu-acelaş zâmbet ascultai 
Ce murmură izvorul. 

Iar eu o clipă m’am făcut, 
Cutreerând aleea, 

Copilul ce fusei pe vremi; 
Acelaş pentru-Aceea. 

CÂNTEC TÂRZIU 

Iţi lasă manile tale 
In ale mele uşor. 

A nins pe tâmplele tale — 
Amurgul aşteaptă ’n pridvor. 

Şi fruntea ţi-o lasă uşure 
De tot pe umărul meu — 
Ascultă cum sună ’n pădure 
Trecutul din bucium mereu. 

CASA AMINTIRII 

E casa amintirii o casă cu pridvor, 

Cu brâne şi chilimuri pe încăperi zidite, 

In drumul către dânsa ţin strajă dreaptă plopii, 
Şi în pereţi icoane de morţi bătrâni veghează: 
Strămoşi din altă vreme de cari, uitând de jocuri, 
Copii, ne apropiarăm privind cu ce sfială 
La feţele lor şterse de sfinţi în mănăstiri. 

In casa amintirii nu-i astăzi şi nu-i ieri, 

Căci orologiul vremii a încetat să bată 
Şi clipa netrăită a îngheţat pe el. 

Dar prin iatac adesea te-apucă şi te fură 
Miresmele cosite cu florile de fân 
Păstrate sub răcoarea pânzetului de in. 

Şi, seara, pe divane în liniştite-odăi 

Tot mai pogoară cântec şi zumzănit de strună 

Ca de pe alăuta plăpândelor visări, 

Când, în apus de soare şi răsărit de lună, 
Simţim zădărnicia întâilor uitări. 

Rămân aceleaşi toate, şi somnul fără sbucium 
II dorm sub coperişul aceluiaş trecut. 

Stafie, trece gândul prin casa mea străveche 
Sub raza călăuză a visului tăcut.. . 

Şi închizând în urmă odăile străine, 

M’am dus, m’am dus în lume, cu-atâţia morţi în 

[mine. 

ÎNTOARCERE 

Prin crăpături de-obloane lumina, pete-pete, 
Pătrunde pe podele, pe pat şi pe perete, 

Aşa cum altădată încet s’a aşternut 
Când odihneam aicia sub albul aşternut. 

Iatacul e acelaş şi ’n tihna lui adie 
In bâzâit de muşte, bătrâna melodie 
Şi ornicul rosteşte clipita de demult — 

Da toate sunt aceleaşi: le văd şi le ascult. 

Şi zilele pierdute revin. Simt că mă chiamă 
Privirea mea uitată din poza prinsă ’n ramă, 
Cu ochii mei, cu ochii dintâi — şi simt pe piept 
Cum giulgiul amintirii se lasă — şi deştept 
Privesc cum îl atârnă drept coviltir pe toate. 

Pe zid mai e hârtia cu flori încondeiate, 

Şi puşca ruginită mi-o văd pe un dulap. 

I-e frică iar — o clipă — copilului, de-un cap 
De cerb cu ochi de sticlă şi coarne rămurate. . . 

Adorm în paza unor descântece curate. 

TEMPLUL MEU 

Nu e moscheea sfântă, în nopţi de Ramazan 
Când umbra de pe lespezi se ’nalţă ca o mare, 
Şi candele-atârnate de boltă, funerare 
Veghează stranii glove culese din Coran; 

Pe când desculţi Moslimii, proptiţi în frunte, visul 
Nedeslegat, desleagâ. 

Nu e nici catedrala scăldată în amurg, 

Cu stâlpi svârliţi spre ceruri ca braţe rugătoare, 
De veci încremenită pe-a timpului cărare. 

Ca lacrămi stropi de apă din cripte negre curg j 
Pe când plecaţi Creştinii, proptiţi în piatră, visul 
Nedeslegat, desleagă. 

E casa bătrânească sădită printre nuci, 

Pe*un vârf de deal. — In toamnă, pe gardul de 

[uluci 

Atârnă’n grape grele, dulci, strugurii şi ’n vii 
îşi împletesc albastrul cu frunze ruginii... 

Dar sita înserării suflată ’n aur, visul 
Nedeslegat îl lasă. 

LA CULESUL VIEI 

Toamna şi-a întins marama de aramă pe zăvoi; 
Taie aerul cu sboruri mici şi frânte, rândunele; 
Frunze cad şi ’n praf de aur, de la munte după ele 
Pică şi treptat se umflă gârla turmelor de oi. 

Am lăsat pridvorul casei sub umbrarele de nuci; 
Urmărim, urmând poteca, şipotul de apă vie; 
Pasul nostru sperie sturzii hrăpăreţi şi sus în vie, 
Dulci, se pârguiesc la soare strugurii de pe butuci. 

Să-i oprească dela jafuri nu vedem niciun pândar 
Şi ciorchina rumenită, bob cu bob, o s’o aleagă... 
Nu te ’mpotrivi, iubito: e al lor al toamnei dar. 
Lasă-te de voie bună, braţul meu să te culeagă I 

TÂRZIU DE TOAMNĂ 

Pe drum mergeam alături. A toamnei melodie. 
Tăcută, se lăsase cu seara peste vie; 

Prin codrul de rugină, pe pajiştea pustie, 
Simţeam acelaş freamăt în suflete că ’nvie. 

Era un vaier dulce şi dureros, un cânt 
Ce ’n inimi se născuse şi ’n ele ni s’a frânt. 
Apropiaţi deodată şi fără un cuvânt, 

Am stat să ne petreacă prin toamnă rece vânt. 

Cu vocea ta sub ramuri sunând a părăsire, 
Mi-ai spus:— Să ne rămână trecutul nălucire, 
Când clipa veşniciei mi-o dai cu o privire. .. 

De ce în umbră glasul părea o amintire? 

IN TOAMNĂ 

Te iau, te strâng la pieptu-mi. Copilo, ce departe 
Te simt! Căci vezi acuma e ceasul liniştit 
Când bate iar la garduri cu pasul ostenit 
Cobzarul toamnei, vântul, în strai de frunze 

[moarte. 

Nu plânge. E zadarnic şi oaspele-i poftit. 

E scris să vie astăzi purtând a morţii carte; 

Şi câte-au fost pe lume, ne par ce sunt: deşarte. 
Deschide numai poarta, rostindu-i bun venit. 

Deschide largă poarta bătrânului cobzar — 

Ne-o spune jalea veche uitată de demult, 

Şi hora amintirii se va roti mai rar. 

Auzi? Se depărtează spre zarea de cenuşe 
Cu sufletele noastre. . . Sunt singur şi ascult 
Cum bate veşnicia în pieptu-ţi de păpuşe. 


* 


IPustie e grădina, pustie casa toată 
In care o iubire crescuse an de an. 

Ce mari sunt azi copacii! Sub ramuri de castan, 
Pridvorul alb în frunză de ederă înnoată. 


www.digibuc.ro 



30 


ION PILLAT 


Fântâna părăsită rămase fără roată, 

Se pierde şerpuirea potecii într’un lan, 

Şi sub boltirea verde a codrului, oltean 
Chilim aştern arinii în zilele de sloată. 

Cărările înguste zardarnic le cutreer! 

Străine îmi sunt astăzi sau eu le sunt străin? 
Dar neschimbat prieten un ţârâit de greer, 

Acelaş ca şi-atuncia, în clipe de tăcere 

Reînflorind visarea cu roze efemere, 

îmi sângerează pieptul cu veşnicul său spin. 


* 

Plutaşul Moarte trece pribeag pe râul lumii. 

Iar după dânsul veacuri, popoare, ’n jocul spumii, 
Târîte de puhoiul pătat de înserări, 

Se şterg spre veşnicia potolitoarei mări. 

Şi'Moarte, surugiul cu frâu ’n dinţi, călare, 
Noroadele goneşte pe-a timpului cărare. 

Iar veac de veac se leagă în urmă: nor de scrum, 
Şi pulbere se-aşterne prin colbul de pe drum. 

Şi Moarte, pivnicerul din toamnele târzii, 
Ciorchine de popoare ca struguri culegând, 

La linurile vremii le duce cu pas rar. 

Dar pentru noi, iubito, al morţii lăutar 
Să cânte.—Simţi cum piere trecutul rând pe rând, 
Uitarea cum burează în suflete pustii ?. .. 

SFÂRŞIT DE TOAMNĂ 

Nu mai vorbi, nu râde, nu te gândi, nu plânge, 
Nu mai visa zadarnic: e prea târziu acum. 

Nu vezi ce toamnă tristă ? Cu pete mari de sânge 
Se iroseşte frunza pornită ’n sbor pe drum. 

Prin codrul de cărbune pluteşte-al iernii fum — 
Nu.mai vorbi, nu râde, nu te gândi, nu plânge. 

Cu faţa ei asemeni iubirii ce-a trecut, 

Pe tâmpla din Văratic, din vremuri legendare, 
0 Sfântă-i zugrăvită de un necunoscut. 

Icoana tăinuită ce farmec straniu are! 

Tăcut o şterge veacul, dar tot mai blândă pare 
Cu faţa ei asemeni iubirii ce-a trecut. 

A DOUA MOARTE 

Izvorul amintirii se pierde ne ’nceput... 

Acelaş fân în floare ne urmăreşte ’n luncă 
Şi rugăciunea serii nădejdea îşi aruncă 
Pe dealul unde doarme întregul meu trecut. 

Urmăm cărarea noastră în liniştea mai mare».. 
Acei ce ne lăsară doar dorul lor în piept, 

Alai mor a doua oară cu noi în înserare 
Sau ne măresc trecutul cu ochiul înţelept? 

CA’N POVESTE 

Domnea în vremea veche un Crai şi o Crăiasă. 
Mai buni ca pita albă dospită de pe masă, 
Purtau zăpadă ’n creştet şi primăveri în piept, 
Căci gândul le fusese curat şi înţelept — 

Şi flori târzii crescute sub neaua iernii ’n drum, 
Doar amintiri de bine mai culegeau acum. 

Dar le certa norocul un singur rău mereu: 

Copii să aibă ’n casă nu dase Dumnezeu, 

Şi mult le-ar fi fost dorul s’adoarmă-o zi pe spate 
Ca brazii dela munte cu crengile rotate, 

Umbriţi de însăşi umbra roditului vlăstar. 

— Nădejdile apuse ademenesc mai rar 
Şi vă găteaţi obşteşte şi singuri spre mormânt, 
Când se ’ndură Prea Sfântul de traiul vostru sfânt 
Şi-o bună dimineaţă trimise ’n casa voastră 
Un pui de fată-adusă de-o pasăre măiastră. 

Iar când v’aţi zărit visul alăturea de voi, 
Albastrul din privire v’a înflorit. Apoi 
Ileana i-aţi pus nume şi-aţi poruncit să fie 
Botez cum n’apucase a voastră ’mpărăţie. 

Din patru părţi de lume, acum curgeau şirag 
La Curte mosafirii cinstiţi — de ţi-era drag 
Să vezi voinicii mândri din şea cum se desprind 
Şi mândre Cosânzene pe praguri răsărind 
Ca floarea după ploaie; vestiţii împăraţi 
Cu pravila în mână şi ’n zale înmbrăcaţi, 
Vlădicii, cuvioşii, în cârje şi ’n potcap, 

Şi cărturarii gârbovi ce poartă lumea ’n cap... 

s 

Dar iată şi o Zână în mersu-i legănat — 

Ea portul la păianjen în zori şi l-a lucrat 
In două iţe numai, când iarba moale, naltă, 
Adună pietre scumpe şi rouă la olaltă. 

De borangic năframe pe plete lungi îi flutur’ 

Şi poartă pe spinare o aripă de flutur, 

Şi unde ’i sboară ochii s’aprinde strop de soare. 
Iar Luna, însăşi Luna, veni cu Carul Mare 
Când noaptea înveleşte pădurile de rodii 
Şi vezi trecând pe ceruri rătăcitoare zodii. 
Piticii de la munte, cu graiul ne ’nţeles, 

Drept cărucior de poştă, în pripă, şi-au ales 
Ciupercă roşie trasă de patru iepuri sprinteni 
Ce broască, surugiul, îndeamnă dând din pinteni. 
Iar când sunând din frunză pădurile de laur 
Deschiseră cărare, sosi şi un Balaur. 

Luceferii veniră călări pe curcubee 
Şi Soarele, departe mai mult nevrând să stee, 
— De necrezut povestea-i, dar încă nu vă mint — 
Ivitu-s’a din umbră în straie de argint.. . 


★ 


Şi a trăit fetiţa de ’mpărat 
Mai mândră ea lumina lunii pline, 
Dar ochii ei aveau priviri străine 
Şi inima-i era cleştar curat, 

Căci Dor nu turburase niciodată 
Cu visul lui, visarea ei de fată. 

Venit-au ca s’o ceară la părinţi 
Din patru zări de lume, peţitorii — 
Ea îi oprea cu zâmbetul surorii 
Şi îi gonea cu ochii ei cuminţi. 

Şi fruntea împăratului se ’ncruntă, 
Dar casa lui rămase fără nuntă. 

Zadarnic întruni bătrânul Crai 
Cu zor la Curte babele şi vracii, 

Din trupu-i tânăr să alunge dracii 
Şi s’o îmbrace cu-al miresei strai, 

Copila lui rămase de zăpadă — 

S’au dus şi peţitorii toţi, grămadă. 

Şi luni de zile au trecut şi ani... 

Sub arcuirea merilor în floare, 

Se plimbă singură ’n apus de soare 
Domniţa străjuită de castani; 

Când, iată, în vederea-i nu se ’ncrede, 

Pe Făt Frumos călare că mi-1 vede. 

^Semeţ grăieşte fiul de ’mpărat: 

— Prin nouă ţări venii, Domniţă dragă, 
Iubirea ta să-mi fie ca o fragă 

Unui drumeţ de drumuri însetat. — 
Obrazul fetii i se face nalbă, 

Pe ram de măr îşi culcă faţa albă. 

încet răspunde fata de ’mpărat: 

— Când ramul meu purta-va măr de aur, 
Eu voi simţi al dorului tezaur. 

Ia ramul şi te du neturburat! — 

Şi Făt Frumos îl ia cu minte dreaptă, 
Spre Răsărit nădejdea lui se ’ndreaptă. . . 


★ 


Şi primăveri dearândul se înveliră merii 
Şi iarna foi de aur din pomi a scuturat. 

Şi ea privea amurgul pe drumul depărtat 
Pe care el pornise în zarea primăverii... 
Dar primăveri şi ierni pustii s’au îngropat 
Şi nu s’a mai întors feciorul de ’mpărat. 

LANTERNA MAGICĂ 

Pe-omătul nepătat de pe cearceaf, 

In umbra ce se ’nchiagă în odaie, 

A tresărit lumina ca un praf 
Când şi-a deschis pupila ei bălaie 

Lanterna magică privind pieziş 
Cu ’n singur ochi în frunte ca ’n poveste — 
Şi glasuri de copii în luminiş 
De râs curat, ţâşniră fără veste. 

Acolo unde-a fost doar scrumul şters, 
Răsare-o lume veche şi ciudată. 

Scufiţei Roşii-i ard obrajii ’n mers, 

O vezi zorind spre casa de-altădată. 

Spre casa albă şi cu nalbă ’n prag 
In care o aşteaptă blând bunica — 

Prin fumul vremii, prin trecutul drag, 

Mai stau privind cum piere lin fetica. 

Zadarnic cerc zăvorul ferecat 
Pe care tot copilul îl descuie... 

Prin vremi Scufiţa Roşie a plecat 
Şi lupul sur mai stă pe cărăruie. 

SUNT ZILE 

Sunt zile când mi-e dorul flămând ca un barbar, 
Războinicii călare i-aş năpusti cu vântul 
Şi aş cânta cu dânşii prin stepe; iar pământul 
învins ca de cutremur s’ar prăbuşi. Cuvântul 
Ce mântue ’n biserici s’ar cere în zadar. 

In alte zile dorul mă leapădă sătul, 

Şi singura-mi dorinţă e ca pe ţărm de mare 
Să urmăresc cu ochii corăbiile ’n zare, 

In mine amintirea să piară călătoare, 

Şi umbra umbrei mele s’o am, mi-ar fi destul. 

Sunt zile când mi-e dorul aşa de bun, s’ar duce 
Să dea întregu-mi suflet cum alţii dau un ban 
Şi inima-mi deschisă la toţi, s’ar face han 
La care năvăli-va norodu ’n lung chervan. 

Sunt clipe când în spate aş vrea să port o cruce. 

In alte zile dorul mă face rău şi rece 
Trăind de piatră parcă, nepăsător idol. . . 

Şi miezul vieţii însuşi îmi pare că e gol, 

Că omul e o mască şi mila e un rol 

Şi, orb, privesc durerea ce lângă mine trece. 

Sunt zile când re’nvie copilul. Zile când, 
Moşneag, stinşi îmi sunt ochii ca două stele moarte. 
Sunt zile când tot pieptul iubirea mi-1 împarte, 
Iar altele când singur mă chinuiesc departe, 
închis ca într’o boltă zidită ’n al meu gând. 

Necunoscutul cine-i, titanicul artist 
Ce ’n suflete şi trupuri se ’mbracă cum îi place 
— Vorbesc şi el vorbeşte, şi tac Cu el când tace — 
Străinul care ’n mine pe mine mă desface 
Făcându-mă tot una cu-o fiară sau cu’n Christ? 

VOCI IN AMURG 

I 

Vei fi cuceritorul! —Sub mâna ta de fer 
Popoarele sdrobite cădea-vor la pământ, 

Şi knejii, împăraţii, ca frunze luate ’n vânt 
Se vor băga ’n ţărână, când steagul neînfrânt 
II vor zări în sboru’i de sânge roş pe cer! 

Şi de nu vrei, poete, cuvântul îţi va fi 
Mai dulce ca şoptitul iubirii pe o strună 
Şi mai curat ca neaua în luciul alb de lună. .. 
Iar noaptea pe pustiuri când stelele se-adună 
La gândul tău izvoare din piatră s’or ivi! 

Şi de nu vrei, profete, vei adăpa un neam 
La râul plin de soare al bunătăţii tale, 

Şi toţi nefericiţii îţi vor ieşi în cale — 

Tu nu le vei da sfaturi, nici pilde, nici parale, 
Blajin, le vei întinde blagoslovitul ram. 

Şi de nu vrei,.. Atuncea ce vrei ? Nu ţi-e destul 
Pământul tot să-l birui, să-l cânţi, pe veci să-l 

[mântui ? 

— Timur mâncat de vreme e pulbere ’n mor- 

[mântu-i, 

Firdilsi nu mai ştie de i-a fost dulce cântu-i, 
De mântuirea lumii Isils chiar e sătul. 

II 

De-o aripă, de-un sânge cu noi e doar condorul! 
Suntem învingătorii: Genghis, Xerxcs, Cesar. 
Deasupra lumii pradă rotim în cercuri sborul 
Şi ghiara ne-o înfigem deodată ’n ea. Soborul 
Ingenunchiat ne ’nalţă ca unor zei altar. 

In nor de fum şi flăcări se năruie şi piere 
Khanat, regat, imperiu din Tibru la Baikal. 

Pe urma noastră creşte neghină şi tăcere, 

Şi pasărea de pradă şi corbul nu ne cere 
Să’i spunem, de ni-e faima Baber sau Hasdrubal. 

In faţă ni se ’ntinde pustiul, ca o mare 
Şi fug, corăbii smulse de un vârtej de vânt, 
Inebunind de spaimă, cu miile, popoare 
Când, numai umbra noastră zărind-o, li se pare 
Că noaptea morţii veciniei se lasă pe pământ... 

— De-o lege cu Sokrates, cu Christ, cu Sakya Muni, 
Suntem alinătorii. Păşind pe drumul lor 
Din inime noi smuls-am chiar dorul unui dor. 
Lăsând mireasa ’n urmă, părinţii şi străbunii 
Iubirea ni se scurge fântână tuturor. 

Suntem cei fără nume. — Zadarnică se duce 
Prin omenire mila ca apele prin vad — 

Deşi culegem ura şi pietrele ce cad 
Nădejdea nu se stinge şi pilda noastră luce 
Pe veacuri ca şi luna pădurilor de brad... 

— Cel răstignit în cuie şi cel răstignitor 
Eterni sunt deopotrivă în mintea ce’i desparte, 
Dar eu, Iehova, jalnic mă simt legat de moarte! 
M’au ferecat în lanţuri credinţele deşarte 
Prea slab ca să fiu jertfă, prea tare ca să-omor! 

VISAI DE O CETATE 

Visai de o cetate pe margine de mări... 

Trec peste ea cocorii sburând spre alte ţări. 

Pe cer pier nori târîndu-şi penumbra de pământ... 
Fug legănând corăbii catargele în vânt. 

Intrai tăcut într’însa, umblai în lung şi ’n lat... 
Se înălţa doar murmur de ape, depărtat. 

Urcai pe scări de piatră în turle până ’n nori... 
Se auzea doar freamăt de aripi de cocori. 

Dormea pe veci cetatea: un straniu mauzoleu... 
Şi cum priveam, simţit-am că mortul eram eu. 

DIVAN DIN BRUSSA 

In oraşul sfânt, la Brussa 
Tot mai vezi moscheea veche 
Verde-albastră. Spun moslimii: 
— Stai privind o viaţă ’ntreagă 

Făr’a şti de este verde 
Ori albastră dacă este. 

Tainic mii de ani trecut-au 
Oglindind-o ’n mii de feţe... 

In moscheea verde-albastră 
Curge ’n marmură fântâna: 
Izvoreşte — spun moslimii — 
Şi-o asculţi întreaga viaţă 

Făr’a şti de râde vecinie 
Ori de plânge de apururi, 

Căci o mie ani trecut-au 
Râs şi plâns svârlind într’însa... 

N’am văzut moscheea sfântă 
N’am grăit nici cu moslimii, 

Cei ce sub turban adună 
Vechea lumii ’nţelepciune. 

Dar zărit-am doi ochi numai, 
Verzi şi-albaştri de-opotrivă. 
Auzit-am glasul numai, 

Râsul, plânsul îmbinându-1. 

DIVAN DIN BASRA 

Lângă drumul care duce 
Peste munţi şi văi la Basra, 

O fântână izvoreşte 
Din trei şipote de piatră; 

Dar catârul nu se-opreşte 
Să s’adape, nici moslimul; 
Ne’ncepută curge apa 
Şi se pierde ne’ncepută. 

Căci turbane împletite 
Cercetând cu sârg Coranul, 
Cărturari de slavă veche 
Spun:—Fântâna ’i fermecată. 

Sună astfel zicătoarea: 

Din trei şipote de piatră 
Cine bea dintr’unul, pierde 
Raza ochilor de-apururi. 

Cine bea din amândouă 
Cade la pământ şi moare. 

De tustrele de se-atinge, 

Pradă va cădea iubirii. 

DIVAN DIN BAGDAD 

La Stambul îmi spun muftii, 
Cercctaşii slovei sfinte, 

Spun dervişii, ştiutorii 
Legilor ce nu stau scrise: 

Harun Al-Raşid, khaliful, 

Timp de-o mie nopţi şi una 
Fermecat de Şehrazada 
I-ascultă tăcut povestea. 

Timp de-o mie nopţi şi una 
El a stat sorbind cuvântu-i 
Şi uită, pentr’o minciună, 

Şi Coranul şi Profetul. 

Timp de-o mie nopţi khaliful 
Se gândea privind-o: Mâine, 
Mâine gâtul ei de fildeş 
Va purta mărgele roşii. 

Inflorit-au oleandrii 
La Bagdad ca stropi de sânge, 
Creşte ’n zare luna nouă 
Iataganu-i de lumină. 

Dar hangerul ca argintul, 

Gâtul fraged ca zăpada, 

Au rămas — 

Muri khaliful 
Şi-a tiăit Şeherazada. 

DIN RUBAIYATUL LUI YUSSUF 

Din ori şi ce iubire dorinţe vechi răsar: 

In zori de zi amurgul revine parcă iar. 
Paharnice, ne toarnă în primăvara nouă 
Străvechiul vin al toamnei ce scântee ’n pahar. 

* 

Din paltinul în frunză curg picături de lună, 
Departe clopoţeii cămilelor răsună, 

Miros de iasomie ne vine prins în vânt, 

Iar eu visez povestea ce’n ochii tăi se-adună. 

* 

Legându-mi, doritoare, colan de braţe moi, 

Mă ’ntrebi: • E luna nouă alunecând prin foi ? 

— Iubito, nu e luna, ci chipul tău îmi creşte 
Pe ceruri, în oglinda răsfrântă peste noi. 

* 

Miros de fân cosit curând în plete negre are, 
Chiar trandafirii la Şiraz ca buzele-i nu sunt. 
Poţi călări un an întreg din Ispahan la mare 
Şi parcă tot în ochii ei luceafărul răsare. 

* 

Cu caravana mâine plecând din nou prin lume, 
Nisipul şi pustiul pe drum or să mă ’ndrume, 
Dar azi ce-mi pasă mie, strângându-te, de-aud 
Cum muezinul Morţii mă chiamă lung pe nume. 

DIN SAMISEN 

I. 

Munte Fuji, munte Fuji, 

Peste tine sboară norii — 

Berze albe, berze negre, 

Cu aripile întinse. 

Mi se cerne lin iubirea 
Pe cărări la Kumamoto. 

La Kitzumo rânduri-rânduri, 
Vântu-mi ninge tot trecutul. 

— Samisen cu două coarde, 
Tremurând te-ating şi tremuri: 
Strună veche, suflet tânăr, 
Laolaltă ni se frâng. 


www.digibuc.ro 



50 


ION PILLAT 


II. 

Lângă templul vechi din Niko, 

E un lac şi în oglinda-i, 

Ca un nufăr printre nuferi, 
Chipul de-aur al lui Buddha. 

Sfântul chip cu o privire 
Apele înseninează — 

Vezi din fundul apei limpezi, 
Albă, luna cum răsare. 

Şi pe coastele Japoniei 
Kuno-Şivo se numeşte 
Un curent marin şi apa-i 
E atât de-adânc albastră 

Că pescarii, cred: e cerul 
Ce în zori îşi spală faţa.. . 

Dar cunosc doi ochi, doi numai, 
Mai albaştri decât Şivo. 

RUGĂ LUI BUDDHA 

Am fost, o Sakya Muni, acela ce visase 

— Viteaz fără putere şi vultur fără sbor — 
Năprasnic să vâneze popor după popor, 

Dar neputând să ’nvingă, milog pe drum rămase. 

Am fost, o Sakya Muni, acel ce vrând să ştie 

— Adept fără ştiinţă şi fir fără fuior — 
Desţeleni cu trudă al gândului ogor, 

Dar nu putu să iasă din mintea lui pustie. 

Am fost, o Sakya Muni, acel ce vru să curme 

— Monah fără credinţă şi mire fără dor — 
Zadarnica iubire la ori şi ce izvor, 

Dar neputând să bee pieri fără de urme. 

Din veac în veac tot altul, acelaş om în veci, 
Născând mereu din moarte, murind spre a renaşte. 
Sunt obosit, Stăpâne, de mine şi mă paşte 
Un dor să dorm de-apururi prin constelaţii reci. 


«• 

VISĂRI BUDISTE 

I. 


Nu e întâia oară când ne ’nchinăm iubirii 
Şi sub umbrar de ramuri ne spunem orbul dor. 
De-o seară ne cunoaştem, dar farmecele firii 
De mult în noi sădiră năvalnicul fior. .. 

Ne prinde veşnic Zeul în plasa amăgirii. 


Ne căutam dorinţa pe drumul către moarte: 

In valul verde-al mării, învăluiţi de foi, 

In noi, cu noi, scânteia iubirii mai departe 
Purtând din treaptă ’n treaptă spre alte chi- 

[puri noui — 

Iluzia vrăjise cărările deşarte. 

Mai ţii tu minte-amurgul pe apele polare, 

Noi, două foce, sprinten spărgând val după val? 
Pluteau măreţi gheţarii topindu-se prin zare 
Şi noi plecaţi cu dânşii — iar turma de pe mal 
Privea lung pribegia pe mări crepusculare. 

O seară, primăvara, pornirăm împreună 
— Când fluviile se umflă şi punţi de ghiaţă cad — 
Căci nu găsea de hrană poporul meu pe dună. 
Un râu înnot urcarăm şi din păduri de brad 
Ieşi, ca azi senină, spre noi aceeaşi lună. 

Mai ştii cetafea moartă în zidurile mute, 

Lianele pe arcuri de marmură, pe porţi? 

Şi noi lungiţi pe soclul statuelor căzute, 

Doi şerpi, în nemişcarea acelor ce sunt morţi, 
Domniam sfinţiţi de veacuri pe templele tăcute. 

La Angkor-Vath, când noaptea cinocefalii latră, 
Când leneşi crocodilii din iazuri se desfac, 

Pe idolii de-aramă, de-argilă şi de piatră 
Zăream aceeaşi lună pe ceruri şi în lac, 

O clipă —şi pe urmă ne ’ncolăceam la vatră. 

Mai îţi aduci aminte ce falnic tu, condorul, 

Iţi părăseai cuibarul acoperit de stânci? 
Deodată întinzându-ţi aripa îţi luai sborul, 

Iar eu, rotind deasupra genunilor adânci, 

Cu penele sbârlite îmi aşteptam odorul. 

Porneam brăzdând prin aer lungi pârtii de lumină ; 
Fugeau muflonii negri sărind din pisc în pisc, 
Căzându-le pe spate îi sfâşiam drept cină. 
Flămânzi purtând spre ceruri fâşii de carne ’n plisc 
Urcam — şi pe văzduhuri aceeaşi lună plină. 

Apoi cu armăsarii dorinţa mi reîncepe: 
Cutreeram pământul din Volga la Altâi, 

Şi ’n herghelii sălbatici nu fură alte iepe 
Mai mândre când, fugară, tu nările ’nălţai — 

Şi valuri, valuri iarba se legăna pe stepe. 

Apoi. . . dar e zadarnic trecutul să’l deşir! 

Să ne lăsăm mai bine furaţi de vraja lumii. 

Ne vin în vânt miresme de fân şi trandafir* 
Din nou îmbracă marea talazurile spumii 
Şi Zeul ţese iarăşi al amăgirii fir. 

De când pe valul vremii tot urc şi tot cobor 
Sub mii de învelişuri aceeaşi suferinţă 
— împins din formă ’n formă de altă năzuinţă — 
De moarte nu mi-e teamă, m’am învăţat să mor. 

Dar când desgroapă luna capela-mauzoleu 
Din umbra unde mâne voi fi întins —aminte 
Mi-aduc deodată straniu de vechile morminte 
In care dorm de veacuri acei ce fură eu. 

Pe lângă-o mare albă, tăcută ca un lac, 

Mă îngropă cu psalme poporul meu, nomadul. 
De două ori acelaş nu’mi fuse ’n viaţă vadul: 
Acuma cu nisipul deapururea mă ’mpac. 

Djebe, cuceritorul, nebiruitul khan, 

Pământul îl călcase sub tropot de copite: 
Acuma peste mine cu sboruri liniştite 
Şiraguri trec cocorii gonind spre alt liman. 

Cu trandafiri sălbatici sădiţi jur împrejur, 

Intr’o grădină unde îţi pierzi sub muşchi cărarea, 
Lin odihnesc. Copacii de vânt îşi lasă floarea. 
Mormântul mi se pare că e la Nişapur. 

Pe-atunci poet sufitic cuvântul tălmăceam; 

Iar când m’am stins în toamnă, culegătorii viei 
Priveau, uitând Coranul cu rodul nebuniei, 

Cum se strecoară pacea în ochii lui Khayyam... 

Şi noaptea câteodată mă ’ntreb în care ţări 
îşi vor găsi uitarea mormintele de mâne. 
Dormi-voi iar sub paza grădinilor bătrâne? 
Visa-voi în cadenţa neturburatei mări? 

De moarte nu mi-e teamă, m’am învăţat să mor 
împins din formă ’n formă de altă năzuinţă 
— Sub inii de învelişuri aceeaşi suferinţă — 

De când cu valul vremii tot urc şi tot cobor. 

III. 

O Buddha Sakya Muni! tu singura-mi credinţă, 
Tu ce luceşti luceafăr pe mările durerii, 

In calea spre odihnă a mistuit pusderii 
De suflete şi chipuri eterna mea fiinţă. 

Chiar ruga mea de astăzi şi ruga mea de mâine 
— Nădejdea care fost-a, nădejdea ce va fi — 
închipuiri sunt numai şi se vor isprăvi... 
Pieri-vor pieritoare ca un lătrat de câine. 

Deci, nemişcat, Alesul spre formele ce mor 
Privească: el cu sine, când roata vremii trece. 
De-acuma va rămân? în viaţă pururi rece: 

Un schimnic înfrăţitul cu al Nirvanii fior. 

Ya trece, spune legea, de mii de ori un an 
Ca să te poţi desface de rodul unei fapte, 

Şi aşteptând în tremur mă ’ntreb cu ochii ’n noapte: 
Din ce afund de patimi răsare-al meu karman ? 

Străbat de mii de veacuri poteca desrobirii 
Şi oameni fără număr în sânge m’au purtat, 

In cicluri planetare când fată, când bărbat, 
Străpuns pe rând de teama şi dorul nemuririi. 

De oarece dorinţa de viaţă-i născătoare 
Mă sperie chiar ruga de a fi o nefiinţă, 

Că poate, cine ştie, rodind ca o seminţă, 

Din haos voi renaşte cu capul către soare, 

Spre altă transmigrare împins neîncetat. 

— De e acesta scopul şi dacă n’oi ajunge 
Să sfarăm în Nirvana destinul ce mă ’mpunge, 
De mine mă desleagă, o Sakya Bagliavat! 

IMN DE ÎNCHINĂCIUNE 


Ţi-e dat oceanul ştiinţei cu valul lui de lumină, 
Ca luna rotundă ţi-e chipul, atins-ai culmile vieţii, 
Ajuns-ai golul gândirii: aceasta-i blagoslovenie! 
Printr’ însă întemeiază odihna fiinţelor toate. 

Invins-ai fără durere, pătruns-ai inima vieţii, 

O prea slăvite ! eşti ctitor al tuturor faptelor bune, 
Şi măsuri cu mintea ce’i bine: aceasta-i blago- 

[slovenie! 

Printr’ însă întemeiază odihna fiinţelor toate. 

O Buddha! ce dai ca podoabă podoaba faptelor 

[bune, 

Ce dai drept avere ştiinţa întreagă şinemincinoasă, 
Ţi-e dată comoara veciei: aceasta-i blagoslovenie! 
Printr’ însă întemeiază odihna fiinţelor toate. 


Locaş al gândirii, al rugii, al slovei înalte şi drepte, 
Deasupra mrejii iluziei ţi-e dată viaţa deapururi, 
Da, vecinie ţi-e dată viaţa: aceasta-i blagoslovenie ! 
Printr’ însă întemeiază odihna fiinţelor toate. 


Spre binele lumii se scurge izvorul milei din suflet 
Şi mântui de umbră fiinţa în umbră încătuşată; 
Ţi-e dată puterea luminei: aceasta-i blagoslovenie ! 
Printr’ însă întemeiază odihna fiinţelor toate... 

Dar nu mai pot crede, o Buddha, în faptele bune 

[ori rele, 

In imnul cu care monahii ajung în ţara Nirvanii. 
Ajuns-am eu golul credinţii: aceasta-i blago- 

[slovenie ? 

Printr’ însă în veci n’oi atinge odihna fiinţelor 

[toate. 


www.digibuc.ro 



60 


ION PILLAT 


CENTAURII 


I. 

VIS ŞI CENTAURI 

Am văzut în vis întinderi adumbrite de castani, 
Ziduri vechi de piatră ’n pietre dărâmate ani cu ani, 
Ederă de ele prinsă şi dealungul lor de strajă 
Brazi înalţi. 

Pe iarba deasă stăm culcat atins de 

[vrajă, 

Ascultând povestea apei săltăreţe de pe prund. 
Tu, tăcută, de grumazu-mi aduceai un braţ rotund. 
— De-un trecut ce nu-i al nostru îţi aduci aminte 

[oare ? 

Te ’ntrebai—şi plete, plete, ca un râu stropit 

[cu soare, 

Am simţit pe-obraz, pe frunte părul tău adus 

[de vânt... 

Şi spre seară când pe pajişti e o pace de mormânt, 
Urmărind poteca strâmtă ce se pierde prin livadă, 
Cerbi în cârd veniţi din codri s’au oprit miraţi să vadă 
Sub salcâmul nins de floare doi străini în ţara lor, 
Şi când luna de pe dealuri ca un arc de vânător 
S’a ’ndoit pe cer şi ceaţa se lăsă prin crâng fâşii — 
Se ivi ieşind din umbră şi din vremile pustii, 
Alb, mai alb ca spuma mării, cu copitele de aur, 
Izvorind din întuneric, rând pe rând, câte-un 

[Centaur! 

ii. 

CENTAURUL 

Trei zile ’n nemişcare privise stana. Gândul 
Nu cuprinsese forma ce pribegea prin haos. 

A patra zi deodată simţi că un Centaur 
încătuşat în piatră îl aştepta să vie. 

Trei zile visătorul îşi făuri visarea: 

Când mângâia cu mâna, când crud lovea cu dalta, 
Şi tresărea lung piatra atinsă, cum tresare 
Femeea ce ascunde în sânu-i viitorul. 

A şaptea zi prin dalini amurgu ’ncet se stinse, 
Gemea în umbră visul cu marmură robit, 

Şi falnic semizeul, mai alb ca spuma mării, 

De noapte se desprinse când lună fu ’n văzduhuri. 

Cutează Creatorul să ’nfrunte-a lui-făptură 
Şi, muritor, măsoară o clipă nemurirea. 

Dar iată că se mişcă Centaurul, grăieşte: 

— Dece din somnul pietrei m’ai deşteptat, Stăpâne ? 
De ce mi-e strâmtă haina-ţi, dece mă strânge lutul ? 
Sunt zeu şi sunt fiinţă deodată. O! durere 
De-a şti ce-i nemurirea de mă pătrunde moartea, 
De-a şti că nu-i iubire când îmi trăiesc dorinţa. 
Ce nu putură zeii să facă, ai făcut-o: 
îngemănarea stranie. Fii blestemat, Părinte, 

De cel dintâi Centaur! — Dar glasul i se frânse 
Şi nechezând sălbatic porni în larg de lume. 

III. 

BLESTEMUL 

Scandat pe drumul vremii copita lui răsună, 
Umplură tot pământul fugarii semizei... 

Dar noaptea câteodată, în nopţile cu lună 
Când fiecare rază e ploaie de scântei, 

îndrăgostiţi poeţii, atunci când îi adună 
Iubirea sau norocul prin codri vechi de tei, 
Zăriră, spun cu groază, în goana ei nebună 
Năvala de Centauri strângând la piept femei. 

Şi blestemul de veacuri pe neamul lor apasă, 
Căci zeul, ce tresare în trup de armăsar, 
De-apururea dori-va femeea ca mireasă. 

Deşi n’avem potcoava răsunătoare de-aur, 
Gonim, o Zevs, prin lume frumosul în zadar: 

In pieptul meu se sbate năprasnic un Centaur! 

IV. 

RENAŞTERE 

In sgomot de potcoavă şi freamăt de stejar, 
Centaurii din noapte se nasc în herghelii. 

Mă înfrăţesc cu ele cărărilor pustii: 

Prin ramuri îndoite luceferii transpar, 

Iar sunetul copitei pe frunze argintii 
Răzbate cu putere, înăbuşit şi rar. 

Nehuni de nemurire gonim prin codrul sfânt, 
Pribegi prin ţări de umbră şi goluri de lumină. 
Pe valuri de verdeaţă se ’nalţă luna plină; 
Văpaia ei urmează sălbaticul avânt. 

Deodată mă simt slobod. Gândirea mea străină 
O leapăd, mă cutremur ca un copac în vânt. 

Pricep tot ce nechează iubitul meu popor. 
Mărire ţie, Zeus, al veşniciei faur! 

Azi unul sunt, de-un sânge, cu aprigul Centaur 
Colind pădurea largă cu el rătăcitor — 

Iar noaptea, pe sub bolta de stele şi de laur, 
Pornim fără mişcare cu râul mişcător. 

V. 

FUGĂ DE CENTAURI 

Coboară povârnişul, cu coamele în vânt, 
Centaurii. Văzduhul prin văi prelung răsună 
De sgomotul copitei lovite de pământ. 

Dar neamul, isgonitul, în herghelii s’adună — 
îşi potoleşte goana pe ţărmul nalt şi frânt, 
Privind la valul mării rostogolit pe dună. 

Poseidon doar mai este pe mări nemuritor, 
Din nai de mult nu cântă Satirul pe câmpie 
Şi Nimfa n’o mai afli în ape de izvor. 

Se risipiră zeii. Dar groaznic azi învie 
In cele două piepturi al morţii crud fior, 

Şi spaima-i biciuieşte prin liniştea pustie. 

Pe stânca goală vine un tropot neînfrânt, 

Cu umbra se întinde şi-l creşte înserarea... 
Nebuni îşi încordează puternicul avânl 

Centaurii— Se ’nalţă, ieşind din lună ’n zarea 
Apusului, vestindu-1 şi veşnicul mormânt, 

Un armăsar, întâiul, tăindu-le cărarea. 

VI. 

CEL DIN URMĂ CENTAUR 

Visasem cel din urmă Centaur că eram... 
Dormea sub lutul vremii pierdute hippogeea 
Şi seara, când în treacăt umbream în mers aleea, 
Potcoava mea de aur îmi scăpăra scânteea 
Pe care ’n drumul nopţii sonor o cadenţam. 

Cutreeram zadarnic pădurile de brad, 

In van cătam poporul stăpân eri pe câmpie: 
Fugeau orbiţi de spaimă cârlanii ’n herghelie 
Când mă iveam din umbră pe ’ntinderea pustie 
Sau când purtat de sete mă coboram la vad. 

Sirena cea din urmă visasem că erai... 
îmi nechezam dorinţa pe ţărmul nalt al mării, 
Nebun sdrobeam copita de pietrele cărării 
Privind prin valuri roşii în sângele ’nserării 
Lui Okeanos pradă cum trupul tot ţi-1 dai. 


s 

VIL 

RUGĂ PĂGÂNĂ 

Indură-te, Părinte, şi dă-ne alt idol! 

Frământă iarăşi lutul şi fă-te iarăşi faur! 

Din nou pe noi domnească încununat cu laur 
Prin codri fără margini sălbaticul Centaur 
Şi mândrul neam colinde planeta pân’la Pol. 

Iar dacă semizeul din ţarină nu ’nvie 
Şi herghelii fugare din moarte nu se rup, 
Imbracă-ne dorinţa, Stăpâne, cu alt trup. 

Mai bine prăzi de vultur, vânat gonit de lup — 
Dar scapă-ne pământul de-a Omului urgie. 

Tiranul şchiop, copilul maimuţelor, să piară. 

Să vie urşii haitş prin rariştea de brad, 
încet să’şi mâne zimbrul cirezile la vad, 

Şi stoluri, pe deasupra gheţarilor ce scad, 
Condorii să rotească, ţinând în a lor ghiară 

Mânjit şi plin de sânge pe cel din urmă Om. 
Tăcerea să sporească pe şesuri ca o mare, 
Cetăţile zidite să se cufunde ’n zare, 

Şi singur câte-un răget de fiară ’n înserare 
Să urce ca o rugă spre-al cerurilor dom.. . 

VIII. 

VEDENIE 

Ca ieri izvorul curge în amfora de lut, 

Dar azi, pe malul apei, altarele Dianii 
Se prăbuşe ’n ciorchine de bozii, iar castanii 
Podoaba şi-o desbracă pe templul decăzut. 

Ca ieri izvorul curge, dar unde mai sunt anii 
Când Satirul, glumeţul, şi Faunul tăcut, 

Veniau să-şi cânte ’n trestii un dor necunoscut 
Şi urmă de copită în crâng lăsau Silvanii? 

Poteca e pustie şi vremea depărtată 
A zeilor din timpul cu visuri legendare — 

Dar noaptea cel din urmă Centaur, câteodată, 

Din codri plini de freamăt, ieşind nemuritor, 

Cu două piepturi albe sub luciul lunii, pare 
Un bust uitat de veacuri pe-un soclu mişcător. 

IX. 

ARTEMIS 

Un val de umbră creşte pe şesuri cenuşii. 

Sub grindină de tropot se culcă iarba moale. 
Din negurile vremii vin negre herghelii, 

Mânate ca de viscol de-a patimii răscoale. 

Spre ceruri se înalţă cu mugete de tauri 
Chemarea milenară a marilor Centauri. 

îşi clatină tulpina pădurile de fag 

Şi ’n vânturi îşi resfiră pletoasa frunzătură. 

Frontonul îşi sfărâmă înaltul sarcofag: 

Artemis dă în lături a veacurilor zgură. 
Vibrând, din arc de fildeş porneşte o săgeată 
Şi, ca o rază ’n umbră, se ’nfige ’n neagra ceată. 

înfrângerea îşi urlă poporul legendar. 

Se macină pământul sub grelele copite 
Şi pe lunara faţă a câmpului de var, 

Se ’mprăştie o goană de umbre prelungite... 

Pe când ivit din ramuri ce vântul despreună, 
Fosforescent, în noapte, se ’ndoae-un arc de lună. 

UNUI HERMAFRODIT DE MARMURĂ 

găsit pe marginea mării 

Robi neîntregiţi noi suntem deapururi,.. 
Prin alţii ’ncercăm a noastră fiinţă, 
Nebuni, s’o ’ncbiegăm în chinul iubirii 
Pentru vecie. 

Turburător prin amurguri văzut-am, 

El însuşi bărbat, femee ea însăşi, 

Dorinţă şi ţel deodată ca zeii, 

Trupul lui rece. 

întins pe nisipul mării spumoase, 

Priveşte la valuri cum se frământă — 

Şi chipuri, ce-i trec în priviri, le oglindă 
Cu nepăsare. 

MĂRII PĂGÂNE 

Cum scoica svârlită pe plaje păstrează 
In golul ei freamătul mării sălbatici, 

In mine talazul vremii lăsat-a 
Un suflet păgân. 

Poseidon răsară din valuri; Tritonii 
Să vie cu apa în turmă nebună; 
Păstorul Nereus din bucium să ’ntoarne 
Pescarii spre stânci. 

In pârtia de spumă din urma corăbii, 
Vâslaşii uitând de lopeţile grele, 
Privească tăcuţi şi plini de mirare, 
Sirene jucând. 

Iar eu părăsindu-mi pământul şi legea, 
La mare m’oi duce, la veşnica mare, 
Căci astăzi dorinţa mă face de-un sânge 
Cu neamul străbun. 

Şi noaptea când brumă de lună se lasă 
Şi valuri se sparg şi iarăş se 'nalţă, 
Porni-voi, stăpân pe mugetul apei, 

Cu zeii delfini. 

CĂTRE PROTEU 

Lui Zevs din Dodona şi nici lui Poseidon 
Stăpân pe talazul mării păgâne, 

Ci ţie, Proteus mai tainic ca valul, 

Mă voi ruga. 

Căci fata în tine iubeşte doritul, 

Doreşte iubita băiatul în tine: 

Nici dânsul, nici dânsa tu nu eşti, ci numai 
Zeul Proteu. 

Privirea ta râde şi plânge-a ta gură? 

Iţi plânge privirea şi gura ta râde? 

Suspini că eşti vesel? zâmbeşti de durere? 
Cine va şti! 

Cu tine, Nereus, tritoni şi sirene, 

Urmară ’n amurguri, băsmeau corăbierii, 
Triremele albe pe Marea Egee, 

Pe Helespont. 

Mai mult ca strigarea tritonilor noaptea, 

Ca dorul sirenii cu părul de aur, 

Proteus, privindu-i prelung şi ’n tăcere, 

I-a turburat. 

NECREDINCIOASEI 

Copil, aprindeam lumânări de ceară, 

Mă ’nchinam cântând la icoane sfinte 
Şi păşind simţeam că-mi merge alături 
Mântuitorul. 

Ca băiat visai de Sakya Muni: zile^ 
Nemişcat steteam recitind cuvântu-i 
Şi basmul lui Jizo şi vechea poveste-a 
Fecioarei Rwanon. 

Ca flăcău zărit-am Centauri o noapte, 
Mai albi ca lumina lunii prin ramuri. 
Frăţie legai cu neamul sălbatic 
Şi zeii păgâni. 

Apoi mi-am fost singur tovarăş şi lege, 
Dorinţa dintâi şi visul din urmă. 
Orbiseră ochi-mi ţintiţi deapururi 
In sufletu-mi trist. 

Dar azi mi se cern credinţele moarte. 
Se scutură, pier ca frunzele toamnei, 
Căci tu mi-ai ieşit în cale, tăcută, 
Necredincioaso 1 

ANOTIMPURILE 


— Inscripţii — 


De muguri pădurea e plină şi ghiaţa şi-a spart-o 

[izvorul, 

Cocorii se ’ntorc şi prin zare răzbate lung ţipătul 

[lor. 

Găsim ghiocei pe potecă păşind-o alături, iubito: 
Lui Amor copilul, să-i ducem, cunună să-şi facă 

[din flori. 


★ 

Pe pajişti domneşte lumina, ne-ascundem în 

[umbră de luncă. 
Cu maci înfloriţi e stropită câmpia şi grâul pe 

[lanuri - r 

Stăpâno, cu stropi mari de sânge iubirea ne este 

[pătată 

Căci Amor arcaşul străpuns-a de-apururea ini- 

[ma mea. 

★ 

Din crânguri cad frunzele moarte, se-aştern pe ni- 

[sipul cărării. 

Pustie şi jalnică-i viea şi viţa de struguri lipsită. 
De brumă e ninsă grădina — şi Amor, băiatul 

[şăgalnic. 

Zadarnic spre noi îşi îndreaptă săgeata şi arcul 

[de bronz. 


* 

Zăpadă curată aduse pe noapte eri Crivăţ bătrânul. 
Cu sania pe drumuri de ţară pleca-vor lin oamenii 

[astăzi; 

Dar posomorit sunt, şi singur privesc prin geamul 

[ferestrei 

Pe Amor, iubitul tovarăş, de viscol trântit la 

[pământ. 

PICTOR IGNOTUS 


I. 

O ICOANĂ 

Băiat e sau femeie? Doar capul se ’ntrevede 
Şi bustul ce ’n penumbră alunecă. Ai crede 
Că mugurul, în floare nu s’a deschis deplin. 

Ca fund: munţi, văi şi lacuri, în stilul florentin. 
E de bărbat privirea, dar ochii sunt de fată; 
Te-ating cu-o întrebare sfioasă şi ciudată, 

Dar îi priveşti mai bine şi nu mai poţi să-i crezi. 
In plete negre părul se lasă. Parcă vezi 
Durerea unui zâmbet pe buza sa subţire... 
Turburător amestec! Şi-atunci când o simţire 
De farmec te pătrunde neliniştit, subtil 
Te ’ntrebi: e Salomeea sau Sfântul Ion copil? 

II. 

EL ÎNSUŞI 

L-am fost văzut pe zidul unui« palazzo » ’n Sienna 
Necunoscutul meşter de care nu se ştie 
Nici numele nici viaţa, ci numai că trăise 
In veacul lui Cellini şi, îndrăgit de sine, 

O singură icoană, pe-a lui, o iconise. 

Privindu-se artistul, zărind a sa făptură, 
Recunoscând în ochii-i pe lângă dânsul altul, 
Purtat mereu în suflet—şi nu credea că-1 poartă — 
De groaza lui el singur se otrăvi, se spune. 

— O faţă îmbrăcată cu plete lungi, o faţă 
De Christ păgân şi tânăr răsare ’n umbra pânzii. 
Nevinovat un zâmbet pe buza crudă trece; 
Alene mâna albă se joacă cu pumnalul 
Ce scânteiază printre scântei de pietre scumpe. 
In purpură stă bustul ascuns de faldul mantii. 
Dar schimbători sunt ochii, cu ape-adânci şi limpezi 
Se-aprind ca şi amurgu ’n lagune la Ravenna 
Şi dacă stai privindu-i, turburător deodată 
La tine parcă altul se uită, altul care 
Dintr’un noian de patimi se ’nalţă, se închiagă.. . 
Şi iar cu ochi de înger zâmbeşte blând copilul. 

Plutea o seară dulce de vară pe Sienna.. . 

Iar eu gândind la omul acel necunoscut 
M’am dus visând pe drumuri o ’ntreagă tragedie, 
Pe când pe zarea sfântă: pe cerul unui Lippi, 
De sânge roşii norii se frământau în vânt. 


www.digibuc.ro 



VISĂRI PĂGÂNE 


77 


III. 

GEMENII 

Cunoşti icoana ştearsă din San Zeno Maggiore 
Şi strania poveste păstrată la Verona? 

In fiecare toamnă de ea mă prinde dorul 
Şi de grădina Giulia ce-atinge două lacuri 

— Atât de părăsită când vine înserarea — 

Şi unde ne cuprinse amurgul, la Bellagio... 
Vasari nu vorbeşte de-acest «pictor ignotus » 
Ce nu voi să-arunce sub ochii fiecărui 

— Să-l pângărească gura ce trece — al lui nume, 
Ci-i îngropă mândria în vecinică uitare. 

Spun unii că Gioconda lui Leonard da Vinci 

Ar fi luată după o veche Monna Lisa 

De dânsul făurită, pe care-o nimicise 

Căci îi găsea surâsul prea limpezit de vină... 

Şi cei mai mulţi se ’ntreabă dacă-a trăit vreodată. 

Dar simt o voluptate sălbatică şi nouă 

Zărind păgâna artă în pacea mănăstirii, 

Pe lângă-un Pisanello din umbră când răsare. 
Vedenia lui pătată-i de sânge ca şi gându-i; 

Iar gemenii, a căror poveste se şopteşte 
De franciscani cucernici ca sfântul din Assisa, 
Stau lung să mă privească, cum au privit artistul 
O seară la castelul San Pietro din Verona 
Când chipul lor de-apururi el zămisli pe pânză. 

Se-asemănau atâta, se zice, între dânşii 
încât ca să se vadă, el viu, murind el însuşi 

— De mic copil năvalnic îl urmărise visul — 

Un frate — care? — ucise pe cel’lalt cu pumnalul. 
Tăcut o noapte ’ntreagă el îşi privi sfârşitul 
Şi, împăcat cu moartea, putu să mai trăiască 

— De oarece pierise — de-acuma pentru alţii... 

Iar cronicele-s pline de faptele-i miloase. 

Se pomeneşte încă de-o lege în cetate, 

Ce pedepsea cu ştreangul şi fierul pe oricine 
Ar fi ucis un grangur sau o privighetoare, 

<( Căci unul ne e frate şi soră ne e una ». 

A fost o jale mare prin ţară când se stinse, 
Când mort îl coborîră pe funii în mormântul 
De piatră, unde doarme Can grande dela Scala,. 
Căci el era de-o viţă cu Scaligerul falnic. 

— Trei bolţi cu stâlpi de umbră şi arcuri de lumină. 
Prin care vezi cum norii trec în fâşii pe şesuri 
Ce pier şi ele ’n zare, încât nu ştii la urmă 

De unde ’ncepe zarea şi cerul dus de vânturi.. . 
Iar pe câmpii vârtejul premergător furtunii. 

Dar răzemaţi de umbră se nasc ciudat deodată,. 
In ochi purtând cruzimea ereţilor de pradă, 

Cu fruntea ’ntunecată de-aceeaşi presimţire, 

Doi tineri foarte palizi în purpura domniei, 

Aşa la fel că-ţi vine să crezi că nu-i putinţă. 

Că nu sunt două feţe, ci-o singură făptură. 

Şi te căzneşti zadarnic, să afli din privire 
Din ei cine-i ucisul, şi cine-ucigătorul? 

IV. 

FRESCA DIN URBINO 

«Un farmec straniu are, pătrunzător şi tainic, 
« Pe care viaţa însăşi nu-1 poate reînvia. 

« Acel ce vede-o clipă doar, fresca din Urbino, 

« Cum vrei să mai găsească frumoasă vreo femeie 
« Sau inima vrăjită, vrăjit să-şi o mai deie... 

« Şi dacă-ai fost acolo... străinule, revino ! » 
Din cartea lui Vasari cuvintele ’nţelepte 
Mă chinuiau acuma când pe cotite trepte 
Monahul călăuză prin ganguri îl urmam, 

Şi se juca pe ziduri lin umbra unui ram 
Când printre colonade din ce în ce mai lungi 
Ne-atinseră cucernic ale ’nserării dungi — 

Ajunşi eram cu-amurgul pe marginea grădinii. 
Suflată ’n aur parcă de aurul luminii, 

Prin şiruri îndoite de chiparoşi subţiri, 

Deodată o zărirăm în tainici licăriri 
Madona măestrită în ceasul nebuniei. 

Fusese iconarul de tâmple prin biserici 
Necunoscutul meşter, zis meşterul Măriei, 

Lucra cu stângăcie icoana Maicii sfinte 
înţepenită, dreaptă, cu zâmbetul cuminte 
Prin fumul de tămâie şi psălmuiri de clerici. 
Mergea din ţară ’n ţară pentr’ un coltuc de pâine: 
Assisa eri, azi Anzio ’l primea, Arezzo mâine, 
Rătăcitor pe drumuri. . . 

Şi iată într’o zi 
Frâ Bartolo egumen, cu dânsul se trezi 
La poarta mănăstirii papale din Urbino, 
Purtând priviri ciudate şi vorbe fără şir: 

— Am întâlnit, părinte, Fecioara prea curată 
In scânteeri de stele şi ’n raze îmbrăcată 

Şi îi plutea în vorbă miros de trandafir. 

Pe pajişti înflorite umblat-am şi mi-a zis: 

— Icoana-mi zugrăveşte-o — şi noaptea ceea ’n vis 
Din nou am revăzut-o şi ’n fiecare noapte... 

Nebunul făurit-a o frescă minunată. 

Lucrase-o zi? O viaţă? 

O seară, fără plată, 

Pieri «pictor ignotus » necunoscut lui însuşi. 

Atâta ştie numai monahul... Triste şoapte, 
Cântări tânguitoare se înălţau din naos, 

Veneau întunecate de vecinicul repaos... 

Eu cu privirea plină de rugă şi dorinţă 
Priveam Madona, blânda Fecioară din Urbino, 
Cu faţa luminată de vis şi de credinţă 
Ce se pierdea în vremuri în clipa înserării, 
Turburător de dulce... 


Şi din adâncul zării 
Tot auzeam în noapte: străinule — re vino 1 

BARBARUL 

E ’n mine-o herghelie de armăsari. Sunt unii 
Mai albi ca spuma ’nvoaltă, svârlită ’n vânt de 

[mare, 

Mai albi decât e coama Licornei legendare; 
Sunt alţii, fără pată, mai negri ca tăciunii. 

Toţi încordaţi aşteaptă şi rânchiezând, nebunii, 
Bugeacurile vremii să le despic călare. 

M’aştern cu ei câmpiei, dar prăbuşit în zare 
Mă ridic iar; mai aprig sub nepăsarea lunii 

M’arunc stăpân pe altul; mă ’ntunec în pustie... 
Şi voi urla năpraznic în liniştea târzie, 

Când calul cel din urmă va necheza spre stele: 

Tovarăşe, cu mine în moarte o să sari, 

Tu, cel mai fără margini al sufletelor mele! 

— E ’n mine-o herghelie de falnici armăsari. 


e 

KRUM CUCERITORUL 

I. 

Pe armăsar în spume oprit, ca un erete 
Privirea o roteşte flămândă pe câmpii. 

Oştirile-i în urmă se ’nalţă, mii şi mii, 
Desfăşurând spre zare un mişcător perete. 

Planeta sub copite e roabă... Multe fete 
De kneji le-a dus legate de şeaua-i, prade vii, 
Şi râurile ’n vaduri cu valuri purpurii 
Curgeau când năvăliră năprasnicile cete. 

Pământul tot îl ţine sub paloş... O poruncă: 
Apusul, Răsăritul, în moarte le aruncă; 
împărăţii de veacuri cad pulbere ’n mormânt. 

Dar sloi de spaimă albă se clatină în vânt; 
Biruitor pe-o lume, ca trestia se frânge, 

Cu ochi holbaţi de vede în juru-i numai sânge. 

II. 

Şi când fu scris să piară pe stepa fără zare 
Cel care-o stăpânise din Volga ’n Kara-Kum, 
L-a dus cântând poporul cu tămâieri de fum, 
Pe-un armăsar sălbatic să-l lege ’n şea călare. 

Apoi, rupându-i hăţul, cu chiot i-a dat drum — 
Şi calul o porneşte săgeată drept spre soare, 
Prin ape fără vaduri şi văi făr’ de cărare, 
Purtând pe-acel ce fuse cuceritorul Krum. 

Toţi călăreţii gloată, sărind pe deşelate, 

S’au aruncat în urma-i cu bocete turbate, 

Să vadă unde cade să-i sape un mormânt. 

Dar calul, zi şi noapte gonind ca dus de vânt, 
A stat, stăpân o clipă pe ţărmul rupt al zării, 
Şi nechezând îl surpă în nesfârşitul mării. 


6* 

LĂPUŞNEANU 

Moţoc , capul lui Moţoc vrem ... 


Norodul e ’n vâltoare. De patru zile ’n rând 
Se sbate, se împinge. Nemulţumit şi gol, 

Mereu loveşte zidul cetăţii, mai flămând 
Decât sunt iarna corbii ce cad pe leşuri, stol. 

De patru nopţi Voivodul veghează ’n jeţ, pe gând — 
Şi neagra lui făptură aşteaptă-al morţii sol. 

In juru-i tot Divanul, Boerii tremurând 
Stau gârbovi, muţi de groază în blănuri de sobol. 

Şi Vodă, ziua cincea, în Culă iese. — Vrem 
Un cap: Moţoc, din ţeasta-i crunt sângele să-l bem! 
Norodul urlă. Domnul nu spune un cuvânt. 

De trei Vlădici, cu sila, Moţoc e spovedit. 

II dau mulţimii pradă: e sânge şi pământ — 

Să dormi, tu, Lăpuşnene, la noapte liniştit! 

UNOR MORI DE VÂNT 

O, straşini cu-aripi negre pe discul alb al lunii, 
Care-şi aduc aminte, aşa bătrâne sunt, 

De Don Quihote ’n luptă, cu morile de vânt 
Zărite pe ’noptate pe drumul Pampelunii! 

Sub şiţa învechită îşi întocmesc lăstunii 
In primăvară cuiburi de pae şi pământ, 

Şi fiecare toamnă vă sapă un mormâiît 
In stâncă, pe ţărână, sau prin nisipul dunii. 

Deşi vă paşte moartea cumplită an de an, 

Tot mai păstraţi trufie de nobil castilian; 
Subţire, braţul vostru înalţă parcă-o spadă... 

Şi cum staţi nemişcate — pricep: pândiţi grămadă 
Să vie ’n licărire de zale ce răsun’ 

Hidalgo de la Mancha şi visul lui nebun. 

NECUNOSCUTEI 

Bruges la morte 

Cum cerceta un suflet dorinţa mea ciudată 
Mi-a spus necunoscuta: Iluzii multe n’am. 
Sinceritatea-i totul ce ’n mine ascundeam.,. 
Doar cei ce n’au să lupte visează câteodată. 

Dar pentru chip şi vârstă era prea învăţată.., 
înflăcărat şi sceptic în faţa ei steteam. 

Mă turbura blândeţea-i din glas, dar nu credeam 
In trista renunţare din zâmbetu-i de fată. 

Şi, aplecat pe braţu-i, visai cetatea moartă 
In care alte timpuri şi poate altă soartă 
Ar fi făcut dintr’însa o sfântă de altar. 

Căci Memling, numai dânsul, păstrează ’nge- 

[mănată, 

Sub arta nedibace, voinţa încordată 
Şi zâmbetul acela fermecător de rar. 

RĂSĂRIT DE LUNĂ 

Precum lumini de ceară cucernic mor prin naos, 
Fanalurile ’şi stinge catarg după catarg. 

In port auzi tăcerea, iar pe al mării larg 
A stelelor sămânţă a zămislit repaos. 

Dar frământate valuri cu vuet iar se sparg 
Şi fierbe oceanul ca ’n vremile de haos, 

Căci iată se înalţă, pe valuri lung adaos, 

Cu discul ei în zare turburător de larg, 

Lin luna roditoare rotundă ca o rodie.. . 
Luceafărul s’aprinde pe bolta de onix, 

Spre nord Săgetătorul roteşte a lui zodie, 

Talazul apei moarte s’a preschimbat în Stix, 

Şi ’n mugetul furtunii, ce Pitho, care ptix 
Rosteşte veciniciei prelung: « Da nobis hodie »? 

VENEŢIA 

Pătrunde luna înălbind pereţii 
E mi nes cu 


Mijeau ca licuricii în noaptea aurie 
Gondole luminate pe Marele Canal: 

Uita Veneţia toată sub măşti de carnaval 
Şi ’n foşnet de mătase că morţii nu învie. 

Dar astăzi când e stinsă iubita nebunie, 

Când s’a golit de larmă portal după portal, 
Când nu mai vezi pe ape o luntre, un fanai; 
De ce spre tine pleacă dorinţa mea pustie? 

De mult e mort San Marco. In umbră mandoline 
Sub « Ponte dei sospiri » mai picură suspine, 

Şi sgomot de talazuri din largul mării vine. 

Departe, mai departe răsună tainic struna, 

Şi iată că răsare înfiorând laguna: 

De aur, arcuită ca o gondolă, luna! 

SPOVEDANIE 

Anno Domini 75 .. 


De ce mă spovedesc ? 0 spune-mi, Sfinte! 
Tu ce citeşti în suflete, Părinte, 

Ce nu ştiu eu, tu poate ştii mai bine. 

Străin pricepi durerile străine 
Şi mila dai ca pâinea tuturora. 

Mai falnic nume n’a urcat pe prora 
Corăbii botezate « Bucentaur » 

Când doge, aruncând inel de aur, 

Cu apele îmi înfrăţeam domnia! 

Stăpân pe spada-mi şi stăpân pe mâna-mi, 
Veneţia toată cunoştea stăpâna-mi, 

Stăpâna dogelui Delrio: Mia. 

Frumoasă ? nu, mai mult decât frumoasă! 
Zadarnic noaptea pe canaluri marea 
Sunând din valuri asvârlea chiemarea, 

Eu n’ascultam ursita mea mireasă, 

Căci Mia izvorîtă ’n raza lunii 
Purta în ochi tot farmecul lagunii. 

Frumoasă ? nu, mai mult decât frumoasă! 

La glasul ei îmi regăseam mândria. 

Mi-era pe-atunci mândria fără pată. 

— « Atunci » pe .vremuri, astăzi « altădată » — 
Azi în genunchi îmi pocăesc trufia 
In faţa unei gratii. Drept credinţă 
Te-am pus, şi după tine o vecie. 

0 mască eşti sau poate o fiinţă 
Ce-a suferit şi dânsa ? Cine ştie! 

Dar nu răspunzi —deci iată a mea poveste: 
Iubeam pe Mia, o iubeam cu ură. 

Când alţii o priveau simţeam că-o fură, 

Şi mă durea să ştiu că Mia este 
Un trup chiar altul decât trupul meu... 

Şi nopţi întregi voit-am să fiu zeu 
Spre a putea trăi urmându-i gândul 
Acelaş dor, acelaş vis de-arândul 
Cu Mia — să fiu unul fiind doi. 

Era tăcută şi grăia arare 

Şi cum urma cu ochii duşi în zare 

Corăbiile pornite dela noi, 

Mă întrebam: Iubeşte, dar pe cine? 

Pe Pietro, pe Luigi ori pe mine? 

— O noapte Luigino, alta Pietro 
Găsiţi au fost cu un pumnal în spate. 

Dar ea privea corăbii depărtate 

Cu pânze roşii ce piereau prin zare. . . 

Şi ’n ochii ei nu se zărea mirare. 

Frumoasă ? nu, mai mult decât frumoasă! 

O seară aruncă — se-opri să cadă — 

Unui nebun de dor şi serenadă 
Un trandafir — şi fu ucis băiatul. 

— Iubeam pe Mia dureros de tare — 

Dar ochiul ei privea, neturburatul, 

Adânc şi dulce, chiar în seara ceea, 

Amurgul nepătruns ca şi femeea. 

Mă întrebam: Iubeşte, dar pe cine? 

O toamnă sau o vară, nu ştiu bine, 

Un florentin cu nume Loredano 
Ochind-o, ea roşi bătând din gene 

Şi se plecă din gondolă, alene 
— 0 toamnă sau o vară la Murano — 
Cu ochii urmărind corabia lui... 


Iubeam nebun pe Mia — ce să spui! 
I-am dat cu mâna mea să bea otravă, 
Otravă slabă ce omoară ’ncet, 

Intr’un pahar cu mândru vin de Cipru 
întins de mine. 


Se simţea bolnavă, 

Iar eu ca Borgia mă simţeam poet. 

Lin am pornit cu gondola spre mare 
Şi când amurgul între cer şi zare 
Făcu din luciul apei lac de-argint, 

Lumini ardeau pe cheiul «dei Schiavoni » 
Şi luna răsărind pe Campanii 
Zărit-am faţa blândă de copil 
Cu ochii mari şi negri ai Madonii. 

Şedea tăcută şi deodată somnul, 
Prevestitorul morţii, o atinse, 

Şi adormi cu braţele ei prinse 

De gâtul meu. — Părinte, spune-mi, mint 

In visuri chiar femeile iubite? — 

Cum odihnea plăpândă şi cuminte, 

Eu aplecat cercam să-i sparg mândria, 

O clipă doar să ştiu ce-ascunde Mia, 

Ce dragoste? ce ură?... şi să moară. 

Şi cum o cercetam ca pe-o comoară, 
Şopti, prin visul ei zâmbind: Delrio. 

Delrio ! a grăit, Delrio !... nume 

Mai dulce nu e ’n cer, cum nu-i pe lume. 

Delrio! a şoptit, pricepi Părinte ? 

Pe mine mă iubea, pe mine! înţelegi? 

Viaţa ei eram şi visul ei şi tot! 

Eu, eu.., şi am ucis. 

Dar poate minte 

Chiar visul nevisat de noi, Prea sfinte? 
Ce nu ştiu eu, tu poate ştii mai bine. 

Tu crezi în Dumnezeu! Să cred în tine ? 

NĂZUINŢI 

— Delrio, ne e sete de-o amăgire nouă! 
Arată-mi iarăşi fresca atât de scumpă nouă. 

Un Sforza a păstrat-o sau poate un Medicis 
Şi nu s’a spus povestea, viaţa nu s’a scris 
A meşterului tainic din insuli Boromee, 

Ce-şi iconi icoana şi nu voi s’o dee 

Nici lui Cesare Borgia s’o pună în Sixtină... 

Ne-am coborît d'orinţa pe trepte în grădină, 
Măceşul sta în floare pe zidul dărâmat. 

Prin ramuri aplecate, şi noi ne-am aplecat, 
Văpaea înserării pe umbra ei să vie, 

Să iasă fresca toată deodată ’n faţă, vie, 

Căci praf ne va fi chipul, dar ea etern rămâne. 

— Pe care ţărm, Delrio, ne vom opri noi mâne? 
Nisipul vremii şterge o urmă şi-altă urmă. . . 

Dar firul prea subţire al gândului se curmă. 

Ne vin de pe Maggiore cu noaptea, în surdină, 
Cântările scandate de ritmul vâslei grele. 

Şi noi, privind prin raihuri mai dese ca zăbrele, 
Ca robi cerşim zadarnic o rază de lumină. 

— Delrio, ne e sete de-o amăgire nouă. 

* 


—Spre Nord, Delrio, astăzi să ne cârmim visarea... 
In purpura ’nserării îşi moaie nemişcarea, 


www.digibuc.ro 



94 


ION PILLAT 


încremenit deapururi, polarul ocean. 

Azi albatroşii repezi, ce ’n fiecare an 
Revin la cuib, ţipară deasupra casei noastre, 
Readucând vrăjirea zăpezilor albastre 
In nopţile pierdute călătorind pe drum. 

Delrio, ne vom duce lăsând în vatră scrum. 
Trecutul să se stingă din inimă ca focul — 

Un alt trecut să vină pribeag să-i ţie locul, 
Când azi dorim Fecioara stăpână pe ninsoare. 
Trăieşte ’n cea mai albă din ţările polare 
Şi neaua e murdară pe lângă trupul ei; 

Luceferi poartă ’n suflet şi ’n limpezi ochi, scântei; 
Ii flutură năframă şi păr bălai în vânt. 

Fecioara şi zăpada, la margini de pământ, 

Stau singure, Delrio... 

Iar norii după nori, 

In taina nemişcării plăpânzi şi mişcători 
Se duc pe ceruri clare ca golful la Corint, 
Vrăjind prin înserare mari păsări de argint. 

Iar când îi bate luna şi goana le-o străbate, 

Se nasc din întuneric în licăriri ciudate 
Sfioasele Licorne în jurul Ei grămadă, 

Cu cornul lor de fildeş şi coama de zăpadă, 

Din mări crepusculare cu ape de smarald. . . 

★ 

Doresc fiorduri negre prin zidul alb de stâncă. 
Lumina nu pătrundă penumbra lor adâncă, 

Iar sus, pe povârnişuri, gheţarii să coboare. 
N’auzi isbiri de valuri nici murmur de izvoare, 
Au amorţit sub ghiaţă cascadele sglobii. 

Pe plaiuri troenite şi cline străvezii 

Doar umbra lui îşi plimbă un vultur dus de vânt... 

Pe ţărm o mănăstire, locaş străvechi şi sfânt, 

Cu turle mari de carpen boltite de ninsoare, 

Ca un Kremlin fantastic se oglindeşte ’n mare. 
Acei ce ’n ea se roagă nu râd şi nu mai plâng, 
Ci ’n fiecpre seară, când clopotele frâng 
Chiemarea lor pe ape, ei ies privind grămadă 
Cum pier încet prin noapte corăbii de zăpadă... 

Doresc o oază moartă uitată în pustiu, 

Şi numele ei dulce ca rodia, nu-1 ştiu. 

De mult au năpădit-o nisipurile roşii, 

S’au stins frunziş şi ape, dar straniu chiparoşii 
Cu stâlpii lor de taină, ei singuri, au rămas. 

Şi de apune luna de sânge pe Hedjas, 
Călătorind, hagiii, cu caravana ’n zare, 

Se ’ntreabă plini de grijă ce Mekă nouă-apare — 
Şi văd, cum se închină cu palma la pământ, 
Tăcute minarete în legănări de vânt. 


★ 


— Ce stranie voluptate găsim în suferinţi, 

Delrio! Unde-i vraja întâilor dorinţi 
Şi farmecul ce zace în cea dintâi durere! 
Pe-atunci ca şi copiii plângeam de-un miserere, 
Azi sângerăm iubirea ca să putem iubi. 

Prietene Delrio, ce buddha, ce rabbi 
Veni-va să-mi întindă al amăgirii sbor? 

Nebun, mi-aş da viaţa să capăt un fior; 

Mi-aş omorî toţi zeii netrebnici ca pe-o turmă, 
De-aş şti că ’n ei aş crede o clipă doar, pe urmă. 

★ 


Antâres, Altair, Arctur, Aldebarân, 

Ca focuri de mătase pe-un firmament persan 

Şi prin desprinse ramuri în scăpărări de cremeni 
Cu razele unite lucind cereştii gemeni... 

In nepăsarea oarbă a negrului repaos, 

Voi, singura nădejde şi singurul adaos 
Pe care Creatorul l-a scris cu slove de-aur 
Să ştie toţi poeţii c’a fost pe vremi un faur! 

— Delrio, ne vom face tălmăcitori de zodii. 
Destul ne amăgiră grădinele cu rodii, 

Dorinţele zărite prin gene de femei, 

Visările lipsite de-al visului temei, 

Iubirile secate de-al dragostei îndemn... 

Delrio, pe podeţe de piatră şi de lemn, 

Prin păsuri troenite, să mergem către astre. 

Să întocmim în stâncă pe culmile sihastre, 
Nedumeriţi călugări, o pustnicie sfântă, 

Acolo unde apa sub ghiaţă nu mai cântă 
Şi nu mai simţi povara humeştilor dorinţi... 

Dar ni s’a stins puterea de-a crede în credinţi. 
Delrio, pentru suflet nu-i nici o mănăstire! 

Prea slabi să ’ntindem ruga, prea tari pentru iubire, 
Deşertăciunii noastre nu-i văd decât un scop: 
Să măsure veciea cu ’n rece telescop. 

NOAPTE PĂGÂNĂ 

— noiane de veacuri păgâneaţi 
Mdcedonski 

Tăcere... întuneric... şi flacăra palpită: 

Când fuge pe podele, când sue pe tavan, 

In licăriri nebune din vatra părăsită. 

Şi tot privesc pe gânduri, din vechiul meu divan, 
Şi flacăra şi umbra şi visul... e în van, 
N’alung melancolia ce ’n inimă palpită. 

Tăcere... întuneric... şi nici un foşnet... dorm? 
Dar ceasul pretutindeni a început să bată 
Şi-aud cum bate tâmpla şi creerul inform 
A prins ecouri surde, răsunător deodată. 
Fantastic cord şi vreme s’au năpustit să bată 
Şi clipele egale în veacuri le transform. 

S’a stins pe vatră focul şi s’a făcut albastru... 
Ce rădăcină ’n umbră a prins de-a înflorit? 

Să fie ’nchipuire, visare de sihastru — 

Răsună ’n orologiu scandat şi desluşit 
Un sgomot de copită de marmură isbit, 

Un sgomot de copită pe poduri de-alabastru. 

E bestia scăpată, din veacuri legendare, 

Fiinţa nevisată de niciun visător; 

Curată ca zăpada ce poartă în spinare. 
Nechează — şi-a mea teamă s’a preschimbat în dor ; 
Nechează lung — şi ’n mine se naşte-un aprig dor. 
Pe cercul lunii cornul Licornului răsare... 

» 

— Heraldic vis şi straniu, mă du în depărtări 
Cu sgomot de copită vijelios pe cale... 

Uitare, timp şi spaţiu să piară brusc. In zări 
Să crească sub potcoave câmpie, munte, vale ; 
Pământul să-mi rotească feeric, tot în cale, 
Pustiuri fără margini, neţărmurite mări! 

Dar iată peste capu-mi se ’ndoae bolţi stelare... 
Divan, odae, casă în urmă au pierit. 

De sânge urcă luna deodată — până ’n zare 
Ni se întinde umbra fugară. A murit 
Uitare, timp şi spaţiu, sfârşit şi nesfârşit... 

Şi tropotul ritmează cadenţe lapidare. 

Frig: tremură pe ceruri un praf de zodiac, 

Se sparg în curcubee cunune boreale 
Şi marea fără valuri tăcută-i ca un lac... 

E cald şi palmierii lung ne şoptesc în cale, 

Cu stânci coralifere din ape tropicale 
Necunoscute insuli prin umbră se desfac. 

Cutreerăm acuma păduri adânci de brad: 

Pe vârfuri troenite luceferii scântee, 

Şi auzim cascade în depărtări cum cad. 

Acum ne duce mersul titanic prin alee 
De sicomori în floare în parc de azalee. 

Geamii, cupole de-aur, de sticlă şi de jad, 

Prin frunze ochiul nostru le prinde doar o clipă 
Şi pier întrezărite prin ceaţa unui vis. 

Cetăţi cu minarete răsar şi se risipă... 

Iar Meka şi Medina, Misorul şi Memfis 
Cetăţile închise la toţi, ni s’au deschis, 

Şi la potcoava vremii trecutul se ’nfiripă. 

Trecutul, viitorul sunt prada unui vis. 

Şi veacuri fug şi ele cu sborul monoton... 
Privim prin zări cum creşte himeric Ecbatana, 
Trireme cum se ’ndreaptă spre Tir şi spre Sidon. 
Pe mări e iar stăpână Carthago, suverana; 

Dar timpul nu se-opreşte în drumul spre Nirvana: 
Străluce luna nouă din nou pe Parthenon. 


Apoi Astarte, zeea visărilor ce mint, 

Ne-arată cornul fraged al recelui ei astru, 
Alunecând subţire prin dafini la Corint; 

Şi golful sub vrăjire se face mai albastru, 

Pe când în noaptea ninsă cu stele, sus în castru 
Buccinatorii sună în buciume de-argint. 


Şi luna înfloreşte întregul Helespont... 

Pe ape irizate de ea, pe ce carene 
Sosim pe drumul vremii trecute? Ce arhont 
Ne-arată tot Bizanţul puternicei Irene? 
Serbează Verzi şi-Albaştri luptându-se ’n arene 
Izbânda îndoită din Thracia şi Pont. 


Acum pe cer Vezuviul şi-aprinde ’n umbră lava. . . 
Mă ţine ’n loc o clipă dorinţa la Pompei. 

Am togă de mătase, mă ’mbracă laticlava 
Şi mi-oglindesc iubirea, străin, în ochii ei, 

In ochii-i de opale cu ape şi scântei 
Când cu amforă greacă pe umăr vine sclava. 

Şi tot rămâne ’n urma uriaşului galop. . . 

Şi veacuri prăbuşite deschid adânci abise. 
Veciea parcă n’are decât un singur scop, 
S’aşterne cale largă fantasticilor vise 
Ce ’n peştere sonore sub bolţi întredeschise 
Nu fură făurite de niciun zeu ciclop. 

7» 

De aur era luna şi s’a făcut ca varul — 

Apar trei cruci de sânge pe cer de ametist 
Şi ’n tropotul năpraznic se ’nalţă sfânt Calvarul 
Cu patima credinţei şi dragostei lui Christ. 
Răsare blând obrazu-i şi dureros de trist 
Sub palida lumină mai albă decât varul. 

Dar şi-a oprit avântul Licornul sforăind: 

II ţintueşte groaza şi tremură deodată... 

Iar ochii mei de cruce nu pot să-i mai desprind, 
Christos mă fulgerează cu faţa lui ciudată. 

Mă turbură privirea în veci neturburată, 

Fiori din tălpi la creştet mă ţin şi mă cuprind. 

E vis sau nebunie? dar Christ nu e pe ciuce, 
Ci eu mă văd eu însumi de cuie răstignit... 

Şi luna suie cerul şi vine şi se duce 
Prin zări de întuneric... Tăcere... Am murit? 
De veacuri stau de strajă pe cruce pironit 
Şi nimbul nemuririi pe fruntea mea străluce. 

ULTIMA FUGĂ 

— Fragment dintr’un poem părăsit: «Sfârşitul Pământului* — 

Albatroşii, cormoranii, goelanzii, pe vecie 
Părăsesc şiraguri marea înghieţată şi pustie, 
Unde soarele pe zare răsărind, rotund şi larg, 
Nu-i brăzdat de profilarea legănatului catarg. 
Vulturii pleşuvi, ereţii, gipaeţii şi condorii, 

Vin ţipând spre oceanul ce inundă sicomorii, 
Oglindind pentr’o clipită în oglinde ce dispar: 
Umbra frunzei nemişcate, sborul tremurat şi rar. 
Ibişi roşii, berze albe şi flaminzi trandafirii, 
Inviază cu lumine orizonturi străvezii, 

Fâlfâind în faptul serii ca petale duse ’n vânt. .. 

Cea din urmă caravană pribegită pe pământ, 
Elefanţii care poartă veacurile în spinare, 

Se înalţă: povârnişuri prăvălindu-se prin zare, 
Şi pe pasul lor pantere vin târîş, din salt în salt. 
Nu-i cetate să înfrângă ne ’nfrânatul lor asalt: 
înfrunzesc smochini pe ziduri şi tăcerea ’n vec 

[domni-va 

La Angkor, la Siracusa, la Pergam şi la Niniva... 

Dar isbind cu valul prăbuşitele pustietăţi, 
Legănând pe undă soare şi rupându-1 în bucăţi, 
Pe câmpia unde greeri îşi torceau prelung cântarea, 
Se revarsă tot mai mare, cu murmur şi muget, 

[marea. 

Zei, altare se afundă. Toţi Cezarii şi toţi Porii, 
Sub aureola verde ce le-o lasă madreporii, 

Dorm tot una cu nisipul risipiţi prin ocean. 
Peste dânşii hipocampii şi delfinii fug. In van 
Gârbovită se trudeşte pretutindeni, cariatida, 
Din sargase să ridice în spre soare Atlantida — 
Niciodată! strigă lumii corbii morţii, legendari. 

Vine noaptea, vine umbră, vine gerul, vin gheţari... 
Şi planeta ’şi mână viaţa, ruga, dorul, fuga, sborul, 
Spre limanul de lumină ce încinge Ecuatorul... 

(In colaborare cu Horia Furtuna) 

Culege înţeleptul pe drumu-i orice floare y 
Şi floarea ’n vântul serii se scutură f n rmpa # 
Dar el zâmbind le lasă ca fluturii să sboare ... 
Căci } trecător , visează eternităţi de-o clipă . 

ÎNGERUL amintirii 

Nu ştiu în care seară pe tainica alee 
— O ’ncondeiase toamna cu-amurgul ei subtil — 
Sub fagi păşind alături de umbra lui Virgil, 

Am întâlnit un înger cu gene de femee, 

Am întâlnit un înger cu ochii de copil. 

Grăi: Sunt Amintirea —şi eu strigai: O, zee, 
Zadarnic vrea poetul din suflet să te iee, 

Prin visul nefiinţei îl urmăreşti tiptil. 

Ca heruvimii Legii ai aripi de lumină, 

Şi eşti de-o frumuseţe atâta de deplină 
Că reînviezi trecutul în fremătarea lirii... 

Tăcusem... şi când noaptea prin codrul secular 
Ne ’nvălui cu pace şi cu argint stelar, 

Orbit, îi zăream numai luceferii privirii. 

NOAPTE PE LAGUNĂ 

Iar când amurgul intre cer fi zare 
Făcu din luciul apei lac de-argint 

LOPĂTAR11 CÂNTARĂ i 

Nori purpurii 
Prin zări pustii 
Spre Lido pier. 

Pe-al mării larg 
Nu e catarg, 

Nici stea pe cer. 

CÂRMACIUL: 

Cetatea Leului dispare.;. 

Ce e: rămâne o nălucă... 

Spre Zante vântul să ne ducă... 

Ohe ! de pază marinare ! 

UN LOPĂTAR: 

In depărtare 
O pânză apare 
Ca de lumină. 

Nu-i pânză ’n zare, 

E luna plină 
In depărtare. 

Ohe! de pază marinare ! 

CÂRMACIUL: 

Santa Maria del Salute — 

Vin porumbieii mii şi sute 
Vin doi copii să se sărute, 

Şi ’n grape 

Se scutură glicina ’ntruna, 

Pe când, străluminând laguna, 
Ii oglindeşte albă luna 
Pe ape. 

Santa Maria del Salute — 

Pier porumbieii mii şi sute, 
Pier primăverile cernute 
întruna. 

Doar amintirea mai încape 
Prin chiparoşi şi peste groape, 
Când palid tremură pe ape 
Lin luna. 


EL: 

Un om cânta pe proră... 

Nu vezi ce albă-i luna din valuri? —Pare soră 
Cu luna de pe ceruri adânci. — E moartă una 
Şi nebuloasa roată ce tremură laguna 
E numai amăgirea ce ’n mare se oglindă. 

EA: 

De ce vorbit-a omul de pe proră? 

Lorenzo, spune-mi pentru ce învie 
Un biet cuvânt o ’ntreagă simfonie 
De amintiri, când sterp trecutul moare 
Şi vremea pururi nouă se perindă? 

Santa Maria del Salute vorbă 
Mai dulce ca un cântec de teorbă 

Ce tremură pe coarde ’n depărtare. . . 

Mai ştii amurgul vânăt prin grădine, 
îmbătător mirosul de glicine, 

Adormitor răsunetul de valuri, 

Şi fruntea ta fierbinte, pe-al meu piept? 

EL: 

îmbătător mirosul de glicine. . . 

Adormitor... şi lună pe canaluri, 

Iar eu visând deşi eram deştept. 

EA: 

Lorenzo mai ţii minte noaptea ceea? 

EL: 

Ce vrajă ne ’nţeleasă cuprinde ’n ea femeea 

De poate cu fuiorul aducerii aminte 

Din nou să te robească... şi totuşi ştii că minte. 

EA: 

Turburător de dulce c minciuna. 

Priveşte cer şi mare! — Minte luna ? 

EL: 

Să piară cerul arcuit pe lume, 
întinsul cer cu feţe de păun ! 

Să sece marea unda ei în spume 
Şi soarele rămână un tăciun! 

N’am părul tău adânc? —Nu-mi trebuie noapte. 
Privirea ta n’o am? —Ce-i stea şi soare 
Şi raza lunei albe, când răsare 
Privirea ta? Iar de te-aud, ce’s şoapte 
Şi plângeri de vânt şi murmur de mare ?. . . 

CÂRMACIUL TÂRZIU: 

Ohe! de pază marinare ! 


www.digibuc.ro 



ETERNITĂŢI DE-O CLIPĂ 


109 


FRESCA DIN ORVIETTO 

Lumina ca şi umbra de viaţă-i născătoare. 

Pe orizonturi limpezi luceafărul veghează, 

Dar el străluce numai când noaptea îl atinge... 
Pe zidul mănăstirii cuprins de întuneric 
Necunoscuta frescă uitată-i pe vecie, 

Dar în amurguri numai sub mângâieri de raze 
învie plămădită de-o nevăzută mână, 

Se smulge pentr’o clipă trecutului ce moare. 

Şi minunaţi zărirăm icoana minunată, 

De-un visător visată ce ’n vremea lui fusese 
Poet în zugrăvire şi zugrav în sonete, 

Condotier în viaţă, în dragoste, în ură. 

Păgână-i fuse arta precum i-a fost simţirea — 
Renaşterea într’însul îşi oglindise gândul, 

Iar el în fresca vie şi-a ’ntruchipat iubirea. 

Trec patru chipuri şterse în lungă teorie. 

In noapte-şi scaldă trupul întâia. Ar vrea parcă 
Deapururi să-i ascundă ruşinea sau păcatul? 
Stau ochii verzi ca marea şi nepătrunşi. Un deget 
La gură duce tainic — chemare sau tăcere ? 
Surâsul îndolenic te lasă ’n întrebare. 

Ea poartă ca hăeţii în plete scurte părul 
Aprins ca focul. Are o buză sângerată. 
Turburătorul farmec al vrăjii androgine... 

Şi simţi că-a ei iubire e doar perversitate, 
Perversitate scumpă mai rară ca iubirea. 

In ceaţă lin îşi pierde, a doua, părul de-aur; 

Şi ochii ei albaştri ca faptul înserării 
Lucesc ca doi luceferi şi îţi aduc în suflet, 
Sclipind, o bucurie fierbinte de scântee... 
Molatecă, mlădioasă, fecioară sau iubită? 

Nu ştim, dar e femeea din toate mai femee 
Şi farmecul, ce-ascunde sub vălul ce-o trădează, 
II înţelegi şi totuşi rămâne ne ’nţelesul. .. 

Şi simţi că-a ei iubire e dragoste păgână, 

E dragoste ce arde mai tare ca iubirea. 

A treia e Madona de Rafael visată 

Cu doi ochi mari şi negri, plăpânzi, sfioşi şi 

[limpezi, 

Privesc miraţi prin pleoape ce bat încet din gene 
Parc’ar voi să sboare cu ele mai departe. . . 
Privesc şi înviorează cu raza lor văzduhul 
Albastru, şi-l brăzdează cu dungă aurie. 

Ce fericire blândă, aproape întristată 

De-un lung trecut ce ’n inimi nu mai putea să 

[moară! 

Şi poate e o soră cu îngrijiri de mamă, 

Ori poate e o mamă cu zâmbete de soră, 

Şi simţi că a ei iubire e numai amintire, 

O amintire vie mai dulce ca iubirea. 


Lumină, e ’n lumină... a părăsit pământul 
Şi două lungi aripe o învelesc... Ce albe-s! 
Din ele vezi doar fruntea şi părul de lumină 
Şi ochii fără vină ţintiţi în spre Pleiade. 

Adânc ei sorb într’înşii nemărginiri stelare. 

O! nu mai e femeea, căci ea nu urcă astfel. 

Şi îngerul nu este, căci el e nefiinţă. 

E îngerul-femee, tovarăşul de sboruri 
Aceluia ce-ascunde în suflet o aripă! 


www.digibuc.ro 



ETERNITĂŢI DE-O CLIPĂ 


IU 


Şi simţi că-a ei iubire e doar credinţă sfântă, 
Credinţă ce se ’nalţă mai sus decât iubirea. 

Din umbră spre lumină prin mrejile penumbrii 
Trec patru chipuri şterse ţinându-se de mână 
In văluri fluturate pe trupuri de femee... 
Deoparte prins de zale, şi ’n mantă purpurie, 
Stă răzemat de spadă, cu capul gol, un tânăr. 
Doar faţa îi răsare: trufaşă, crudă, rece... 

De veacuri le priveşte cu-aceeaşi nepăsare 
Aproape dureroasă de nu ar fi semeaţă. 

Cred mulţi că e artistul el însuşi acel tânăr, 

Că palidele umbre ar fi trăit pe timpuri... 

Cred mulţi... dar cine ştie de-i faptă sau poveste! 

CITHERA 

Necunoscute stele din unde se ’nălţară, 

Pe mări necunoscute cu ape de cleştar. 
Aluneca trirema pe valul solitar, 

Purtându-ne făptura spre a iubirii ţară. 

Răsare din talazuri, Cithera, ca din vis... 
Pluteşte în acorduri de harfe-eoliane, 

Coloane între ele se leagă cu liane 
Şi trandafiri atârnă de templul lui Cipris. 

Cascade se aruncă şi se opresc în cale; 

Se frâng în curcubee, căzând din lac în lac; 

Şi din păduri cu ramuri întinse, se desfac 
Picând ca pasări moarte pe iarbă, portocale. 

Şi ostrovul din ape se naşte aprilin, 
încununat cu frunză de rodii şi de laur. 

Sub soarele ce scade e bulgăre de aur 
Şi vârf de-argint înfruntă al stelelor declin. 

Lovind în spuma albă cu rostrul de aramă, 
încalecă trirema, tăind al mării larg, 

Talazul — Valuri repezi cu mugete se sparg, 
Când, despicate ’n două, în urmă le destramă. 

Şi când talazul verde roşi în zorii zilei, 

Cithera — visul mării — pe legănatul val, 

In noapte îşi topise omătul sideral 

Şi ’n vânt îşi risipise miresmele zambilei... 

CITHERA 


— Prima versiune — 


Amurgul limpezise al visului izvor, 

Tăcuseră departe orice şoptiri de liră, 

Şi sufletele noastre încet se potoliră 
Cu freamătul pădurii şi valul sunător. 

Şi Ea vorbi: — Cithera pe nesfârşita mare 
Aşteaptă să ne-aducă mângâetor talaz — 
Vorbi cu luciul lunii pe palidu-i obraz: 
Cithera înfloreşte pe nesfârşita mare. 

Dar toţi, întinşi la umbră cu capul răzemat 
Priveau miraţi femeia cu fruntea în lumină. 
Din gloata lor nici-unul n’a cutezat să vină 
Şi singur spre Cithera cu dânsa am plecat. 


★ 


Necunoscute stele din unde se ’nălţară 
Pe mări necunoscute cu ape de cleştar. 
Aluneca trirema pe valul solitar 
Purtându-ne făptura spre a iubirii ţară. 

Dar goală era zarea şi vântul era mort: 
Legată de catarge sta pânza de mătase, 

De zile nici-o dungă de ţărm nu se-arătase, 

Şi nopţi în şir veghiasem de dorul unui port, 

Când Ea încrezătoare, privind spre auroră: 
Cithera e aproape! grăi. La glasul ei 
Pe ceruri se iviră în stoluri porumbiei 
Şi ’n fâlfâiri de pene s’au coborît pe proră. 


★ 


Răsare din talazuri Cithera, ca din vis... 
Pluteşte în acorduri de harfe-eoliane, 
Coloane între ele se leagă cu liane, 

Şi trandafiri atârnă de templul lui Cipris. 


Cascade se aruncă şi se opresc în cale; 

Se frâng în curcubee, căzând din lac în lac; 
Şi din păduri cu ramuri întinse se desfac 
Picând ca păsări moarte pe iarbă, portocale. 


Şi ostrovul din ape se naşte aprilin, 
încununat cu frunză de rodii şi de laur. 
Sub soarele ce scade e bulgăre de aur, 

Şi pisc de-argint înfruntă al stelelor declin. 


★ 


Lovind în spuma albă cu rostrul de aramă, 
încalecă trirema, tăind al mării larg, 

Talazul — Valuri repezi cu mugete se sparg, 
Când despicate ’n două în urmă le destramă. 


Dar insula rămâne pe orizont rotund... 

Ce depărtată pururi şi totuşi ce aproape! — 
Şi, noapte după noapte o tot cufundă ’n ape, 
Şi, zile după zile, de doru-i mă pătrund. 

E vie sau nălucă? In semn de răsbunare 
Ce demon duşman nouă într’astfel ne orbi? — 
Dar Ea, mângâetoare şi dulce, îmi vorbi: 
Cithera nu ne minte pe-a zării legănare. 


★ 


Cu aripi de zăpadă văzduhul luminând, 

O seară porumbieii sburară de pe proră. 

— Părea că se ridică o albă auroră 

Când stolul lor prin aer se rupse rând pe rând. 


Şi când talazul verde roşi în zorii zilei 
Cithera — visul mării — pe legănatul val 
In noapte îşi topise omătul sideral 
Şi ’n vânt îşi risipise miresmele zambilei.. . 


Dar tot gonia trirema cu pupa de stejar. 
— Uitasem unde mergem pe apa letheană; 
In suflet resimţisem o pace suverană 
Nemai purtând în mine al năzuinţii jar. 


Dar Ea pe puntea ’naltă ca Sfinxul sta la pândă. 
Zadarnic cercetase Apus şi Răsărit... 

Şi luna, semilună pe ceruri, a pierit 
Şi nu pieri credinţa din faţa ei plăpândă. 

Veghia în veci senină şi pithicul ei glas: 
Priveşte! Porumbelul revine iar, îmi zise. 

— Zării, vâslind prin noapte cu aripe deschise. 
Nu pasărea Venerei, ci buha lui Pallas. 

8 * 

Pe vârfuri de catarge cu sborul greu se duse — 
De-atunci trirema ’n ţara penumbrei a intrat, 

Şi zodii asfinţiră în carul lor pătrat 
Şi arcuit pe valuri al lunei arc apuse. 

* 

Cithera ne aşteaptă! Nu vezi din văl de nea, 
Din spumele marine, ca soarele învie! 

N’auzi cântări de harfe şi voci de apă vie? 
Vorbi marmoreană — Ce palidă era ! 

Din fundul zării sure sporesc şi cresc cupole. 

Se ’nchiagă pe talazuri un ostrov solitar 
Şi letheana undă cu valuri de cleştar 
Loveşte ritmic stânca tăcutei necropole. 

Nu văd cu flori gătitul altar al lui Cipris, 
Pustiu şi gol e templul umbrit de chiparoase, 

Şi săgetat Arcaşul e ’ntins sub sălci pletoase, 
Săgeţile Iubirii, chiar ele, l-au ucis. 

* 

Dar Ea zâmbia senină mai albă ca narcisul 
Şi când trirema ţărmul Citherei a atins, 

Cu mânile de gâtu-mi, ca un copil, s’a prins, 

Şi adormi în pace cu moartea şi cu visul. 

Şi părăsit şi singur cu mine am rămas 
In ostrovul acesta de pe întinse ape. 

Durerea omenirii în templul lui încape — 

Pe stânca lui tăcută eu totuşi am rămas. 

Când, de se îmbracă ’n umblă planeta sublunară, 
Se-aprinde pe Cithera lucind pe firmament 
A Venerei lumină în sbor fosforescent, 
Luceafărul Iubirii pe urna-i funerară. 

SONETE CORINTIENE 


I. 

CHRISOTEMIS 

Grădina e sădită cu stranii crisanteme, 

Cu struguri de glicină şi spice de iris. . . 

— E insula departe? întrebi... şi vezi în vis 
Gătite ’n porturi albe subţirile trireme! 

Cu noi pornească repezi pe-al mărilor abis. . . 
Auzi cum prin catarge Eol sburdalnic geme? 

Şi iată peste ape în licări de geme, 

Cithera dăruită « poetis amicis ». 

Ilion s’a şters prin zare şi a pierit Scamandru. 
Călătorind cu valul sub cerul de-ametist 
Sosesc adormitoare miresme d’oleandru. 

Se lasă pretutindeni amurgul blând şi trist — 
Iar eu, metempsicoză sau dor sau vis de-artist, 
Te văd schimbată ’n Hero, iubita lui Leandru. 

II. 

LAÎS 

Dar noi punând cununa de laur şi de mint, 
Când Lesbos lesbiană se pierde sub arcade, 

In ceasul înserării când mort Phoîbos cade 
Şi caii de lumină cu umbra se desmint, 

Vom părăsi cetatea iubirilor ce mint... 
Fosforescent în noapte se vor ivi Sporade, 
Spori-vor fără număr Ciclade şi Pleiade 
Pe ceruri şi pe valuri cu încreţiri de-argint. 

Zadarnic lanţ de fildeş de ţărm arunci, Selene, 
Nu ancorăm trirema de raza unui vis... 

Şi stâncă selenară dispare Mitilene. 

LaYs, nu plânge astfel! Sub ramuri de cais 
Aşteaptă zeul tânăr şi crud Adonaîs, 
Privindu-ne sosirea pe mările elene. 

III. 

BIBLIS 

Pe marginea fântânii şi-a odihnit amfora, 

Cu sânul mic şi tare, cu braţul gol, Biblis. 
Nevinovat priveşte cu ochiul ei deschis, 
Cu-aceeaşi limpezime de rază, tuturora. 

Dar aplecată ’şi vede, zâmbind în apă, sora. 
Mirată de mândreţea-i, un zâmbet i-a trimis. 
Lumina se răsfrânge pe faţa-amândurora, 

Dar oglindirea-i vie şi fata e un vis. 

Pe marginea fântânii iubirea izvorît-a, 
Plăpândă şi străină, în pieptul lui Biblis — 
Dar tu, ca jertfă ado, în zori, lui Afrodita 

Mioara cea mai dulce şi mielul cel mai drag, 
Păstorule cu glugă şi fluer lung de fag, 

Ferită să rămână de dorul lui Narcis. 

IV. 

CHRISIS 

Pe când loveam cu dalta în marmura curată 
Cercând să dau fiinţă eternă unui gând, 

Veni, cu dimineaţa şi soarele intrând, 

Chrisis mai luminoasă ca raza strecurată. 

Stătea făr’ de mişcare cu dorul ei luptând, 

De mine, şi de dânsul la fel de speriată; 

Ca un copil sburdalnic cu sfiiciuni de fată 
De gâtul meu cu teamă trecând un braţ plăpând: 

— Ce vrei să scoţi, îmi spuse, din stana asta grea ? 
Şi eu cu glasul aspru: —In Păros dur, copilo, 
Se va ivi Iubirea senin în faţa ta, 

Cu ochii fără umbră ai Venerei din Milo. 

Dar se umbriră ochii acelei din Milet: 

— Iubirea! Pentru cine? —parcă ’ntrebau încet. 

V. 

AMARILLIS 

Amurgul înfloreşte prin ramuri de măslin.. „ 
Fecioara Amarillis cu trupul ca zăpada, 

Zăreşte de pe munte Corintul alb, Hellada 
Ce-adoarme mângâiată de golful cristalin. 

Şi-a păstorit poporul de capre prin livada 
Cosită, înflorită cu cimbru şi pelin. 

Acum când o aşteaptă în vale iar ograda, 
îşi simte, fără vrere, de lacrimi ochiul plin. 

Căci a băut, la şipot, din cofa ei aseară, 

Din apa ne ’ncepută sub cer de primăvară, 
Theokritos, poetul, de cer îndrăgostit.. . 

Pe buza lui suspină distih nemuritor, 

In pieptul ei mai plânge nemângâiat un dor — 
Şi visul, de iubire rămâne despărţit. 

VI. 

RODIS 

Trei stele funerare ’n amurgul primăverii 
Se profilează ’n umbre subţiri pe ceruri roze, 
Adăogând cereştii dar reci apoteoze 
Fiorul amintirii, al morţii, al durerii. 

In plasele luminii prin jocul adierii 
Coloanele unite cu şiruri lungi de roze, 
Amestecă în vane şi ’n vii metamorfoze 
Petalele aeve cu trandafirii serii. 

In zări acum e cerul o dungă de argint, 

Şi urna cinerară a lunii urcă ’n noapte... 
Fecioarelor pe vremuri iubite la Corint, 

Azi Rodis le aduce cununi şi rodii coapte — 
Ea, hetaira mică, venită să mai ceară 
Iubirilor eterne, iubirea ei de-o seară. 

THEBAIDĂ 

Piere, brâu cusut cu aur prins în boabe de mărgean, 
Nilul presărat cu ibişi în a zilei agonie. 

Nici-un sgomot de lopată, nici-o şoaptă nu învie 
Nesfârşita necropolă a pustiului theban... 

Iese luna: ce vrăjire de pilastre şi de geme 1 
Suie Phile, străvezie ca un ostrov de cleştar. 

Şi cum aripi îşi iau sborul, pare râul milenar 
Că ’şi înalţă, rânduri-rânduri, pânzele de pe 

[trireme. 

OCEAN POLAR 

Noapte albă. Stalagmite nepătate de ninsoare 
Vin gheţarii cete ’ncete pribegind din Polul Nord. 
Nu-i fior prin valuri clare şi în zare nu-i fiord. 
Doar pe ape, limpezite cataracte selenare. 

Şi pe unde, unde stele de argint mărite-apar, 
Firmamentul în oglindă îşi restrânge ’n cerc ovalul. 
Calea Robilor lactee ninge cu lumină valul, 
Legănată de legende, promoroacă pe cleştar. 

Noapte albă. Ghiaţă naltă iconiţă ca o friză 
De zăpadă împietrită cu sclipire de oţel. 
îşi arată amăgirea unor aripi fără ţel, 

Fulgerare boreală, enigmatica Banchiză. 

NICI-UN CATARG 

Niciun catarg. 
Valuri se sparg 
Pe dună. 

Pe-al mării larg 
Niciun catarg. 

Pe-al zării gol 
Pescarii ’n stol 
Răsară. 

Să dea ocol 
Pe-al zării gol. 

Ţipând mereu, 

Cu sborul greu 
Să piară... 

Prin somnul meu 
Ţipând mereu. 

Să văd în vis 
Pe cer deschis 
Prin gene • * 

— Tainic trimis — 
Să văd în vis 

Steaua Hesper 
Urcând pe cer 
Alene. 

Pe-adâncul cer 
Steaua Hesper. 

STELEI HESPER 

De-opal e valul apei şi tu eşti opalină, 
Te-aprinzi mai limpezită şi dulce, Hesperus. 
Pricep ce e lumina când văd a ta lumină 
Şi simt ce-i despărţirea când lunecând te-ai dus. 

N’ai raza plumburie a vechiului Saturn,. 

Pe nesimţite totuşi aduci melancolia. 

Mai rece este noaptea sub cerul taciturn 
Şi ’n zori de ziuă cântă mai tristă ciocârlia. 

De ce te-a luat nădejdea ca singurul ei sol, 
Când parcă nu-i luceafăr mai dureros pe lume? 
Când mă gândesc că poate prin infinitul gol 
Te-ai stins — şi eşti acuma lumina unui nume. 

Şi mă întreb prin care aprinsă ironie 
Ne amăgeşti nălucă şi astăzi ca şi eri, 

Când ştiu că ’n întuneric stelara-ţi agonie 
Cu opalină rază ne mângâe, Hesper. 

CUTEZĂTORUL 

Sub plopii ’n şir 
Ce se deşir’ 

In goana lor spre zare, 
Pe calu-mi alb, 

Sub cer rosalb 
Pornii în cutezare. 

Zi după zi 
Se îmbulzi... 

An după an se-alungă... 
Spre-un răsărit 
Ne ’ntrezărit 
E cale încă lungă. 

Dar calu-i bun, 

II joc nebun 
In pintenii de aur. 
Nădejde am, 

Şi port un ram 
Pe fruntea mea, de laur. 

Sub plopii ’n şir 
Ce se deşir’ 

Sub raze lungi stelare, 
Am întâlnit 
Un om cernit 
Spre-apus venind călare. 

Mergea tăcut, 

Şi n’avea scut, 

De mult pierduse spada. 
Rănit era 
Şi sângera 
Cu faţa ca zăpada. 

— Zadarnic vii 
Cu doruri vii 
Şi-o inimă de nalbă! 
Ciudat mi-a spus — 

Şi spre apus 

S’a dus cu steaua albă. 

ECOURI MARINE 


I. 

CORUL LOPĂTARILOR 

Luceferi ard pe mare şi nu mai sunt Sirene ! 

Zadarnic noaptea toată veghia-vom pe carene, 
Cu trupul lor de spumă şi coadă de delfin, 

Prin valuri legănate să le vedem cum vin. 
Nebuni, în van cerca-vom să desluşim chiemarea 
Tritonilor ce suflă în scoici marine. — Marea 
Mugind ne va răspunde că zeii ei sunt morţi... 

Dar tu ce ’n al tău suflet trecutul tot îl porţi, 
0, călător de-o clipă pe apa călătoare, 

Ridică-ţi fruntea tristă! Pe coarda sunătoare 
A lirei, ce aşteaptă vibrând, loveşte rar. 

Atunci sub nimbul lunii şi farmecul stelar, 
Purtând în păru-i alge şi albe flori marine, 
Sirena va renaşte din valuri pentru tine. 

II. 

O VOCE PE PRORA TRIREMEI 

Din lira pentacordă cu strunele de-aramă 
Eu voi cânta la noapte sub cer fosforescent 
In murmur de talazuri şi în bătăi de ramă, 

Pe când trirema spuma în urma ei destramă 
Şi sparge valul neted vâslind spre Occident. 

Din lira pentacordă chiema-voi să revie 
Poporul ce trăeşte în fund stâncos de mări... 
Tritonii să-şi urmeze uitata pribegie 
Suflând prin. scoici sonore prelung melancolie 
In suflete deprinse cu vechile visări. 

Apoi voi bate struna mai tare, tot mai tare 
Poseidon iar să-şi mâne fugarii lui marini, 
Necheze sub copite de-acum întreaga mare 
Şi armăsarii umezi în herghelii barbare 
Să treacă albi de spume ca turme de delfini. 

Şi voi atinge dulce cu dreapta coarda lirii 
Căci poate din talazuri târziu se va ivi 
Sirena întruparea eternă a iubirii... 

Şi ca să nu mai piară în umbra amintirii 
O, lopătari, — pe proră eu lira voi lovi! 

III. 

GLASUL SIRENEI 

Când sub luciul lunei apa e mai albă ca zăpada 
Urmărim corăbii grele sau triremele subţiri 
Nopţi întregi... şi marinarii ne cred poate năluciri, 
Lopătarii fără suflet din Sidon sau din Hellada. 

Nu aud cântarea noastră dureroasă cum învie, 
Nu văd trupul nostru fraged mângâiat din val 

[în val, 

Pentru dânşii el e spumă sau spinare de narval, 
Căci nu ştie azi vâslaşul marea toată că e vie. 

Dar tu care stai pe proră pe trirema triumfală, 
Tu ce cânţi şi chemi trecutul peste vremuri 

[domnitor 

Glasul tău prin zări se-afundă ca un bucium sunător 
Din ecouri în ecouri sub tăcerea siderală. 

Şi Sirena ce ascunde o femeie şi o zee 
Intr’un trup cum nu e altul nici în cer, nici pe 

[pământ, 

Goală va ieşi din valuri, din al mării larg vestmânt 
Ca femeia de frumoasă şi eternă ca o zee. 

IV. 

SCOICILE TRITONILOR IN DEPĂRTARE 

Prin care unde 
Innoţi Sirenă? 

Răspunde: unde, 

Sub ce carenă? 

Din scoica mării 
Dorinţa vie 
Pustiul zării 
In van învie! 

Din stâncă ’n stâncă 
Lovindu-şi plânsul, 

Răsună încă 
Pierind cu dânsul... 

îşi strigă marea 
Pierduta fată; 

N’auzi chiemarea 
înfricoşată ? 

Răspunde: unde, 

Sub ce carenă, 

Prin care unde 
Innoţi Sirenă? 

v. 

GLASUL SIRENEI DIN NOU 

Mă strigă valul mării şi dorul tău mă leagă: 
Am sânul de femee şi trupul de delfin. 

Trirema ’naintează şi ape noui desleagă, 

Iar cornul lunii palid se-apeacă în declin. 

Mă strigă valul mării şi Echo trist răspunde 
Şi scoicile sonore din zări în zări se frâng... 
Aruncă-ţi iar, străine, cântarea ta pe unde 
Să nu aud talazul şi apele ce plâng. 

Mai cântă, ca Sirena să fie iar femee 1 
Căci iată se înalţă cu murmur milenar 
Lung marea să-şi rechieme puternic a ei zee..» 
O, tu, ce stai pe proră, ridică glasul iar! 

VI. 

VOCEA DE PE PRORĂ 

Am auzit cântarea Sirenelor pe mare... 

Trecut-au nopţi şi zile de-atunci, şi-acum dispare 
Iar soarele... şi struna din urmă mi s’a frânt. 
Sirena nu mai cântă şi singur stau pe proră 
Şi mâine ca şi astăzi aceeaşi auroră 
Trezi-va iar talazul cutreerat de vânt... 

Dar marea va fi goală şi moartă şi pustie. 
Zadarnic aştepta-voi Sirenele să vie 
— Mai trist de-a le cunoaşte, de-a le dori mai trist — 
Când steaua dimineţii pe valul de-ametist 
Aprinde opalină lumina ce scântee. 

O lopătar, o frate, prin visu-ţi ce femee, 
Mireasă sau nevastă torcând fuior de lână, 
Aşteaptă pe pribeagul plecat dela cămin? 

Pe când cu lira spartă şi inima păgână 
Tot mai ascult chiemarea ecoului marin. 

VIL 

MURMUR CRESCÂND DE VALURI 

Trirema se şterge prin asfinţit, 

Cu dânsa suspine deşarte... 

Ecouri fugare au amuţit, 

Departe se-aud... mai departe. 

Trec plângeri de oameni pe apele mari 
Cu valul spumos şi cu vântul. 

Nimic nu rămâne din patime mari 
Şi piere pe mare cuvântul. 

E-al nostru acuma întinsul stelar, 

A noastră e noaptea pustie! 

Din frânte talazuri un muget barbar 
Se ’nalţă, descreşte, învie. 

A noastră-i Sirena cu păr de argint 
Ce ’nnoată în rază de lună! 

Uitate acuma sunt doruri ce mint!... 
Ea simte iubirea străbună 

A mării; iar valul o fură, o ia, 

O strânge — să-i fie stăpână ! 

Alunecă albă pe cerul de nea 
Spre ziuă Diana păgână. 

UN MONAH ORB VORBEŞTE 


Aud tălăngi din vai cum vin spre mine... 
Amurgul piere lunecând prin aer. 

Mai trist se face-al şipotelor vaer, 

Mai tristă pacea sfântă-a mănăstirii. 

Ce dulce sună ’n seară armonia! 

Prelung trezeşte glasul amintirii... 

Simt luna iar cum urcă pe coline 
Şi cum deschide porţile visării, 

Ştergând prin zări pastelul înserării, 

Turnând în suflet larg melancolia. 

Simt ochii mei ce nu mai pot să vadă.. . 

In sufletu-mi pătrund din gol de noapte 
Lungi freamăte de vânt prin brazi — şi ’n şoapte 
Izvoare plâng sub poduri de zăpadă. 

Răsleţ răsună un ecou... şi tace 
Ducând cu el o ne ’nţeleasă vrajă. 

Tovarăş svonul apei se desface 
Adormitor, cu veghea mea de strajă. 


Era ’n amurg pe ţărmuri apusene 
Când rătăceam în urmăriri deşarte 
Simţind că nicăeri nu se desparte 
Făptura mea, de vise letheene. 

Zadarnic portocali cu rod de aur 
Mă aşteptau, şi ’n van, în chip de-argile 
Tanagreene, în apusul zilei 
Plecau femei ca să culeagă laur 

Pe când aezii se ’ntreceau pe strună... 
Nu mai credeam în spusele Sibilei 
Că Ea veni-va ’n răsărit de lună 
Cu ochi muiaţi sub mătăsoase gene, 
Purtând pe braţe fragede zambile 
Intr’un amurg pe ţărmuri apusene. 

Şi Ea veni — Profilul efemeric 
Se zugrăvi pe ceruri de lumină, 

Se oglindi în cerul de lumină 
Ce se boltea pe mări de întuneric. 

Şi jocul razei rupt în vii răsfrângeri 
Nimba în valea vecinicilor plângeri 
Un chip dintr’o planetă mai divină. 
Pieri din ochii-mi totul: vis şi lume. 

Se stinse universul — Ea rămase. 

Şi luna ce urca prin ţări de brume, 

O adumbrea cu raze de mătase. 

Pieri în suflet totul, amintirea 
Trecutului se şterse la privirea 
Unei copile rătăcită ’n lume. .. 

Şi dureros, pe ţărm săpat de ape, 

Eu am cules-o numai din privire 
Şi am răpit-o sub închise pleoape, 

Am dus-o ’n ţări cu vecinică zăpadă... 
Apoi din ochi ca pururea s’o vadă 
Mi-am smuls lumina lumei trecătoare. 

Şi am lumina feţei Ei pe veci, 

Călugăr orb sub bolta fără soare 
închis în paza zidurilor reci. 

JARDIN DU LUXEMBOURG 

Plutea aromitoare suflarea primăverii 
Prin frunzătura ’naltă din vechiul Luxemburg; 
Era în clipa ’n care nu ştii sub vraja serii 
De vine aurora din nou, sau de-i amurg... 

Sburară porumbieii din paltini. In surdină 
Şoptea tânguitoare Fântâna Medicis. — 

In cea mai minunată şi clasică grădină 
Ce-a înflorit vreodată sub cerul larg deschis, 

Când sgomotul cetăţii, vuind prelung ca marea 
Ce-şi urcă ’n echinoxuri puternicul talaz, 
Rostogolit departe pieri cu depărtarea, 

Se strecură prin ramuri un liniştit obraz... 

Ne ’nvăluia Selene cu farmecul zăpezii. 

De ce, pe când o lună de ghiaţă ne privea, 
Te-am revăzut ca ’n clipa iernatică a străzii 
Mai albă ca o nalbă prin fluturii de nea ? 

Şi cum treceam alături de recile regine, 

De ce simţii în suflet al patimei kobold, 

In ceasul îndoelnic când nu ştii de revine 
Iubirea ca o moarte, sau ca un viu imbold ?.. 

SONETE PARISIENE 


I. 

TRECĂTOAREI 

Tot mai aveai privire şi ochi de fată mare 
Şi zâmbetul şi vârsta — deşi jucai prin «bar ». 
In orice gest tot trupul părea că-1 dai în dar 
Şi sufletu-ţi, se vede, uitase-orice mirare. 

Ce straniu lucru: forma rămâne înzadar 
Şi tot te mai îndeamnă — gândeam cu întristare — 
Să crezi şi să-ţi închipui că-i alta şi că are 
Ceva, în pieptu-i fraged, — nevinovat şi rar. 

Şi chiar în seara ceea ne-am dus. Pe căi străine 
Âm căutat o clipă pe când mergeai cu mine 
Să-ţi văd în ochi minciuna clipitei trecătoare 

Şi câtă frăgezime i-ascunsă ’ntr’un mormânt. 
Dar tu mi-ai zis mâhnită:—Nu mă privi... mă 

[doare — 

Şi ţi-am iertat viaţa pentr’un sărman cuvânt. 

II. 

ACELEEAŞI 

Ca un nebun o noapte întreagă, piept la piept, 
îmbolnăvit de friguri, cu inima ’nsetată 
Te-am strâns luptând zadarnic să-mi sting dorinţa 

[toată. 

Ai adormit spre ziuă — eu am rămas deştept. 

r 

Dormeai, parcă muriseşi, cu fruntea aplecată, 

Cu sufletul şi trupul tot pângărit — Iar drept, 
Sătul de mine însumi, priveam prea înţelept 
La masca de femeie pe faţa ta de fată. 

Şi otrăvit de ură, străin — ca uil străin 
Nepăsător de tine — eram ca înainte, 

Privirea mi-o întoarse iar sufletul hain. 

Dar ai visat pe semne şi când te-am revăzut 
In albul dimineţii, în care sfânt trecut 
Curată ca o soră te odihneai cuminte? 


www.digibuc.ro 



ETERNITĂŢI DE-O CLIPĂ 


141 


III. 

BOLNAVEI 

Cu ochi adânc, prea marc în faţa ta prea albă 
Pe fundul alb al pernei, păreai —simbol ciudat — 
Neprihănită sfântă cu chipul preacurat, 
Neprihănită sfântă cu inimă de nalbă. 

Ce blândă-aureolă durerea azi ţi-a dat! 

Copilă, ce pe vremuri vindeai pentru o salbă 
De aur, trupul tânăr şi pielea ta rozalbă 
Minţind pe toţi dearândul cu-acelaş sărutat. 

Odaia e pustie: ce părăsită eşti! 

Zadarnic cerci, sfioasă de-atâta sărăcie, 

Să-mi dai o mână moartă şi vrei să mai zâmbeşti. 

Eu te privesc cu spaimă, sărmană jucărie 
Azi frântă. Te iubisem... şoptit-ai năbuşit. 

Ce înger te pusese să minţi pân’ la sfârşit? 

II. 

ACELEEAŞI 

Vei adormi la noapte cu moartea într’un pat! 
Armonioasă formă, perfectă şi fugară, 

Se va topi deapururi sub piatra funerară, 

In glie se va stinge, căci ea n’a întrupat 

Nici gând semeţ, nici suflet ce pe-alţii înălţară 
Intrând în nemurire când gropi li s’au săpat. 
Din apele iubirii tu nu te-ai adăpat, 

Ai cunoscut fioruri şi ’mbrăţişări de-o seară. 

Dar totuşi fără teamă surâzi. Dumnezeesc 
E zâmbetul ce trece uşor: o adiere 
Pe faţa de lumină... şi stau şi mă ’ndoesc 

Nepricepând ce suflet în tine s’a trezit 
Biruitor deodată, ce tainică putere, 

De ’nfrunţi penumbra morţii cu ochiul limpezit? 

V. 

IUBITEI DE DEPARTE 

Gonit de nostalgia-ţi, Iubito de departe, 
îmi ocrotisem visul, de sgomotul barbar 
Ce ’n răscoliri de patimi creştea pe străzi, în « bar » 
Cercând să uit fiorul şi dorul ce se ’mparte. 

Purtând al nepăsării seninul obrăzar, 

Mai singur stăm cu mine acolo. La o parte,* 
Ştiind că-a mea gândire, de ea nu se desparte, 
Priveam la cei ce-asvârlă al fericirii zar. 

Ca o pisică albă se-apropiă tăcută, 

Mlădie ca o creangă subţire d« alun, 
îmi desveli iubirea ca ea de prefăcută. . . 

Şi ’n noaptea-aceea, palid cum mă sculam din 

[moarte, 

La piept păgân am frânt-o, cu spaimă de nebun 
Simţindu-te pe tine, Iubito de departe. 

VI. 

ACELEEAŞI 

Acuma pe vecie ne leagă împreună 
Viaţa, amintirea, un leagăn, un cămin. 

In sufletele noastre nimic nu e străin, 
Ingemănat-am inimi ca sunete pe-o strună. 

Prin plopi cu frunză rară ne bate vis de lună, 
Şi poleind tot geamul fugare raze vin 
Să-ţi înflorească ’n suflet un trandafir divin, 
Ce floarea fericirii armonios adună. 

Zadarnic razemi capul de mine — ce credinţă 
Curată porţi în ochii ce-atâta am iubit! — 
Când azi privindu-ţi faţa întreaga mea fiinţă 

Se mistue în flăcări de dorul baiaderii 
Şi ’n locul tău o vede cu sânul răsvrătit, 
Cabrând, felină, trupul sub pintenul plăcerii. 

E VA 

Ceea ce sunt? Ce vrei să fiu? Alege! 

Dă-mi aripi —voi fi înger de lumină, 

Şi smulge-le — voi fi numai femee. 

Privirea ta mă face fără vină, 

Dar tot ea poate patime să-mi dee 
Şi de păcat făptura să mi-o lege. 

Ceea ce sunt? Ceea ce eşti tu însuţi. 

Copil suspini, —sunt sora şi sunt mama 
Ce va veni zâmbind să-ţi şteargă plânsu-ţi 
Şi pentru tată, chiar de port marama, 

Rămân fetiţa scumpă dealtădată... 

De treci nepăsător —sunt Trecătoarea, 

Dar oarba ta credinţă mi-a redat 
Eternitatea clipei, dacă ’n marea 
Fluidicelor plete te-ai scăldat. 

De porunceşti, eu voi lovi în palme, 

Ritma-voi goală pasul baiaderii, 

Şi dacă vrei, voi sta curată ’n strană 
Şi voi refi în murmur lin de psalme 
Iar Sfânta ’nvingătoare a durerii.. . 

Dar de mă rogi, ţi-oi face altă rană. 

îndrăgostit mă chiemi —îţi sunt Iubita 
Ce-ţi poartă ’n ochi Destinul. — De eşti bestie, 
In braţul tău m’oi frânge ca o trestie, 

Şi pofta mea pe veci nepotolita 
Te va înlănţui cu lanţ de şarpe. 

io 

Şi dacă eşti înaltul visător 
Ce-aude ’n suflet freamăte de harpe, 
Dispreţuind un spasm amăgitor 
De îndrăsneşti să urmăreşti Ideea 
Şi ’n sferele sonore s’o vânezi, 

Atunci cu lampa ’n mână sunt Psicheea 
De strajă lângă tine — de-o mai vezi! 

SARCOFAGELE 

— fvith Psyche, my Soul... 

E. A. Poe. 


Murea o lună albă pe zarea de opal, 

Şi plopii ’n nemişcarea văpăii selenare 
In şiruri nesfârşite se oglindeau în mare. 

Nu se-auzea nici vuet nici spargere de val. 

Şi singur cu-al meu suflet — cu Psiche — drept 

[tovarăş, 

Cutreeram ţinutul mergând în spre Apus. 

Iar, când prin frunza rară îşi stinse Hesperus 
Lumina ca o veste că zori de zi vin iarăş, 

Zărit-am cu uimire trei sarcofage ’n rând. 

Erau ciclopeene şi foarte vechi pesemne, 

Aveau pe ele puse necunoscute semne, 

Şi tremurau pe ele lungi ramuri fremătând. 

De-aramă era unul şi altul de porfir. 

Al treilea ’n frontonul de marmură curată 
0 fugă de centauri semeţi purta săpată; 

Iar de zăpada stâncii un roşu trandafir 

îşi agăţase floarea de sânge. —Am întrebat: 

— Aceste sarcofage, o Psiche, ce sunt oare? 
Dar ea, bătând din aripi cu pene de ninsoare, 
A început să plângă şi mi-a răspuns ciudat: 

io* 

— O, nu ’ntreba ! Mai bine să ne vedem de drum. 
Pe orizont se ’nalţă tot mai aproape alba. 

Dar faţa-i de lumină mai palidă ca nalba 

Era... Simţeam în mine o inimă de scrum. 

— Aceste sarcofage doresc să ştiu ce sunt. 

0, Psiche, tristă Psiche, cu aripi de zăpadă! 

Dar ea ’n ţărână pene de nea lăsând să cadă 
Părea din sbor rănită căzută pe pământ. 

Şi îmi şopti în pripă: De vrei, nebune, stai. 
Aceste sarcofage cuprind sub stranii rune 
Făptura celor care au fost în vremi străbune 
Făuritori în viaţă de-al fericirii rai. 

Sub friza de aramă, pe care luptători 
Se ’nfrâng şi se resfiră de veacuri, dar zadarnic, 
Azi doarme Alexandru, ce ’n cuceriri fu darnic, 
Arcaşul biruinţei cu ochi fulgerători. 

Pe piatra purpurie, umbriţi de oleandru, 

Trec faunii pădurii şi nimfele silvane. 

Sub teoria frizei păgâne, sub frontoane, 

Cu Hero mai visează acelaş vis Leandru. 

Pe marmura, ce ’nvie când lună e pe cer, 
Centauri fug în luptă cu ’nvingătorul Hidrei 
Uitând nisipul vremii şi clipele clepsidrei 
îşi doarme nemurirea cu ochii stinşi Homer. 

— Atunci strigat-am: Psiche, luceferii dispar, 

Şi ceaţa dimineţii se ’nalţă lungi fâşii... 
Aproape-i alba zână cu flori trandafirii, 

Robita fericire în lume vină iar! 

Deschide sarcofagul cu tainic epitaf! 

Şi Psiche îngrozită împinse de aramă — 

Lumina dă năvală şi umbra o sfaramă, 

Dar Alexandru unde-i?... Văd pulbere şi praf. 

Şi am simţit în mine o inimă de scrum: 

— Ori-ce isbândă ’n veacuri e soră cu uitarea. 
Nebunii stăpânească! E vremea ca şi marea. 
Şi alţi răsboinici calcă mereu acelaş drum. 

Nemuritor e singur copilul lui Eros — 

Rămâne neştirbită şi vecinică iubirea. 

O, Psiche, dă-ne iarăş din moarte fericirea 
A lui Leandru tânăr şi-a Herii din Sextos. 

Dar îngropându-şi capul sub aripi de zăpadă, 
Căzându-mi la picioare Psicheea tremurând: 

— O, părăseşte dorul! o, vino! şi pe rând 
Ea penele curate în praf lăsa să cadă. 

Şi ridicat-am singur capacul de porfir: 

Sub piatra răsturnată nu mai era nimica. 
Stăteam legat de spaimă şi mă ’ngheţase fricg 
Ne mai putând pricepe al amitirii fir. 

Iar Psiche se sculase. Se-apropia acum 
De marmura ’nflorită de vraja dimineţii, 

— Mai tristă parcă Psiche în raza dimineţii — 
Şi eu simţeam în mine o inimă de scrum. 

— O, lasă sarcofagul din urmă! Nu-1 atinge! 
Menită a fost poate să moară nemurirea. 

Să crezi în fericire e poate fericirea. .. 

Petale de lumină pe noi lumina ninge, 

Răsare zeul zilei pe zarea de opal, 

Şi plopii ’n aşteptarea zâmbirilor solare 
In şiruri nesfârşite se oglindesc în mare 
Şi auzim doar freamăt şi murmur lung de val. — 

CÂNTECELE STEPEI 


I. 

In zori pe stepă 

De-acuma uită omul ce-ai fost şi, pentru-o clipă, 
Fii numai aşteptarea fiorului divin. 

Deodată eşti beţia ce n’o dă nici-un vin, 

Şi sufletu-ţi pătrunde — ca ’n ceruri o aripă — 
In stepa răscolită de vântul aprilin. 

Mirosul, pipăitul, auzul şi privirea 
Se-aruncă deopotrivă pe cele patru zări. 

Eşti ritmul ne ’ngrăditei şi singurei cântări, 
Talazul ce ’nverzeşte urmându-şi unduirea, 
Mireasma imbibată de vis şi avântări. 

Eşti simţul nesfârşirei, fiind un fir de iarbă. 
Eşti oceanul humei, fiind al lui corsar. 

Eşti călăreţul galben, eşti albul armăsar, 
Albastra depărtare, şi ’ntrecerea lor oarbă. 

Eşti cântecele stepei, eşti suflul lor barbar! 

II. 

Aş vrea să fiu Oigur nomad, 

Călare ’n vânt să mă avânt, 

Şi noaptea prin păduri de brad 
La Selenga să ’n cerce vad 
Poporul meu ne ’nfrânt. 

E ură ’n pieptul meu de lup: 

Aş vrea pe stepe fără drum 
Oştiri cu ghioaga să le rup, 

Cetăţi, ce pline ca un stup 
Trăiau, —să fie scrum! 

Cu flamura de sânge ’n steag, 

Aş vrea să calc în Turkestan. 

Tu, fata craiului pribeag, 

Spre întâlnirea celui drag 
Să vii cu lung chervan. 

Aşi vrea, când ies cumplit din zări, 

Să tremuri toată ca un prunc, 

Să cazi cu trupul pe cărări, 

Şi cum ceri milei îndurări, 

Pe cal să te arunc. 

Şi ’n Samarkanda ca ’ntr’un cort, 

Cu prada-mi vie prinsă ’n şea, 

Să intru ’n trap. — Iar stând ca mort 
Norodul vadă cum îi port 
Stăpâna lui şi-a mea ! 

III. 

Când ai un cal în spume 
Şi suflet de pribeag, 

A ta e ’ntreaga lume 
Din Kitai în Buceag! 

Se ’ntinde stepa, creşte 
Din zări în zări pustii... 
Sfârşit nu se zăreşte 
Şi început nu-i ştii. 

N’ai cort rotund de piele, 
Nici izbă grea de brad, 

Şi dormi flămând sub stele > 
Neţărmurit nomad. 

Şi ’n vis te vezi, nebune, 
Stăpân pe Kandahar, 

Pe când spre zi apune 
Lin cornul selenar. 

IV. 

Se-aprind luceferii, se-aprinde 
Pe stepă luna s’o colinde; 

Şi-un aprig dor, păgân mă prinde 
Să sar în şea. t 

Al meu e cerul şi pământul! 
Călare nu m’ajunge vântul, 

Şi cine-mi va opri avântul 
Pe stepa mea! 

Nu stelele ce-or să apună, 

Nici răsăritul viu de lună, 

Ci stepa, stepa mea nebună 
0 voi cânta. 

Nebiruită ca o mare 

Prin zări se-afundă şi dispare, 

Şi suflete rătăcitoare 
N’o pot uita... 

V. 

Creşte, scade, piere 
Stepa mişcătoare. 
In apus de soare 
Sufletul mi-1 cere. 

Caii se frământă, 
Muşcă de zăbale: 
Sotnii sute ’n vale 
Voiniceşte cântă. 

Una câte una, 

Suliţi lungi întinse, 
Peste ierburi ninse 
Vor porni cu luna. 

Ce oraş nălucă 
Le-a clădit în zare 
Stepa vrăjitoare, 
Dorul lor de ducă? 

Ţi-aducem cal, un steag, un arc 
Şi câmpul fără zări ca apa, 

O, lasă plugul, svârle sapa 
Şi fii al stepelor monarc! 

Aruncă strigăt de război: 

Viteji veni-vor cu grămada. 
Ridică-ţi către zare spada, 

Şi ’n cerul ei să pieri cu noi! 

Neam slobod ca ereţii ’n vânt, 
Noi toţi păstori de herghelii, 
Te-alegem Hatman să ne fii, 

Să voinicim pe-acest pământ. 

Ţi-aducem cal, un arc, un steag 
Şi stepa. Nu-i auzi chemarea? 
Va fi a ta, căci e ca marea 
Şi se dă toată celui drag. 

VII. 

Din ierburi creşte fremătare, 

Se lasă noapte şi uitare, 

Şi hergheliile în zare 
Dispar. 

Un cântec, prelungit agale, 
Răsună trist din vale ’n vale, 
îngână dragoste cu jale, 

Şi rar 

In stoluri lungi se duc cucoare.. 
Iar după nori sfios răsare 
O lună parcă de ninsoare 
Şi-o stea. 

Şi brumă de argint se lasă.. . 

Ce albă-i stepa mătăsoasă! 

E oare ’n lume vreo mireasă 
Ca ea? 


www.digibuc.ro 



ETERNITĂŢI DE-O CLIPĂ 


157 


VIII. 

Pe şesul nins fără ninsoare, 
Cresc codri desfrunziţi sub lună 
Sau suliţi, pâlcuri, se adună 
Pe stepă oare? 

O, suflete, te prind călării! 

O, suflet, tremură, căci iată 
Cum vin prin iarba nearată 
Haiducii zării. 

Cazacii, vântul: cot la cot... 
Cazacii: scară lângă scară, 

Vârtej, potop_cu suliţi ară 

Văzduhul tot... 

O, suflet, vânător de vise, 

Te lasă ’n urma nălucirii 
Pe stepele închipuirii 
întredeschise. 

IX. 

Pe stepa legănată de vântul primăverii 
Legaţi-vă iubirea de inimi şi de şea, 

Ca o dorinţă surdă, pitită, a panterii 

Când vede cerbul negru pe câmpul alb de nea. 


La pândă, la pândă, 

Oigur lângă Oigur! 

Şi stepa împrejur 
Cu iarba ei plăpândă... 

La pândă, Oigur! 

Pe stepa nemişcată sub jar aprins de vară, 
Legaţi-vă izbânda de suflet şi de-oblânc, 

O, cei de-un neam cu lupii ce ’n liniştea lunară 
Pornesc pe stepa largă de dorul ei adânc. 

Călare, călare, 

Oigur lângă Oigur! 

Şi stepa împrejur 
Sporind din zare ’n zare. .. 

Călare, Oigur! 

Pe stepa argintată de bruma toamnei sure, 
Legaţi-vă norocul de inimi şi de şea. 

Uitaţi că ’n sbor săgeata veni-va să vi-1 fure, 
O, voi, stăpânii morţii, dar stăpâniţi de ea. 


www.digibuc.ro 



ETERNITĂŢI DE-O CLIPĂ 


’Nainte, ’nainte, 

Oigur lângă Oigur! 

Şi stepa împrejur 
Cu visul ei fierbinte.. . 

’Nainte, Oigur! 

Pe stepa troenită de-a iernilor urgie, 
Legaţi-vă mormântul de suflet şi de-oblânc, 
Când corbii de pe ceruri de sânge, reînvie 
întunecând amurgul cu norul lor adânc. 

La moarte, la moarte, 

Oigur lângă Oigur! 

Când stepa împrejur 
La toţi ni se împarte, 

La moarte, Oigur! 

X. 

Mi-ai ars coliba de cioban, 

Şi turmele, mi le-ai răpit, 
Strămoşii, mi i-ai necinstit, 
Iubita, tu mi-ai pângărit, 

O, Timur Khan! 

De-un neam acum cu lupul sur, 
Trăiesc ca lupul pe pământ. 
Asvârl din arcul meu răsfrânt, 
Urlând, săgeata mea în vânt, 

O, Khan Timur! 

De trece ’n zare vre-un chervan, 
II jăfuesc după-el meu plac. 
Ce-mi pasă dacă ’n iarbă zac 
Atâţia morţi pentr’un cazac, 

O, Timur Khan! 

Va răsări şi ziua, jur, 

In faţa mea când tu vei sta, 
Când ghioaga mea şi ghioaga ta 
Cu dor de sânge vor lupta, 

O, Khan Timur! 

Dar ne ’nfrânatul meu cârlan 
Goni-va negru-ţi armăsar. 

Obrazul tău va fi de var, 

Şi pieptu-ţi roşu ca un jar, 

O, Timur Khan! 

Şi stepa toată împrejur 
La strigătu-mi va tresări... 
Cu dânsa, slobod, m’oi iubi, 
Uitând de oasele-ţi pustii, 

O, Khan Timur! 


u 

XI. 

Inmlădierea largă a stepelor oigure 

— întrecerea nebună de iarbă şi de cer — 

Ce ’n zori de zi se naşte cu freamăt de pădure 
Şi prin amurguri scade armonizând murmure, 
Dorinţa mea de ducă şi calul meu o cer. 

Plugarii să rămână în strâmtele bordee! 

Tu, suflet fără margini, spre nesfârşit mă du 
Pe stepa legănată de ’nalte graminee, 

Căci numai stepa poate nomadului să dee 
Beţia voinici ei ce ’n ziduri se pierdu. 

Cazac rănit de moarte cu sângerândă rană, 
Călare ostăşeşte de suliţi biruit, 

Nu vreau culcuşul, ţeapăn întins sub sfânta strană, 
Sub crucea prăvălită greoaie ca o stană, 

Ci iarba vreau să-mi cânte cu val neliniştit. 

Din huma mea trupească să crească-albaştri scaii 
Când gândul lunii suie pe ceruri sinilii. . . 

Şi poate printre stele vor căuta Nogaii 

— Povestitori de basme şi păstorindu-şi caii — 
Privirea mea stelară veghind pe herghelii. 

XII. 


Noapte pe stepă 


GBEERI1 
Ţârâe greeri. 

CÂRD DE COCORI 

Ţipă cocorii. 


AMURGUL 

Amurgul ce moare: cer numai şi zare. 

VÂNTUL 

Vânt nebunatec, sălbatec. 

NORII 

Trec norii: 

Repezi corăbii prin limpede aer 
Pierind. 

IARBA STEPEI 

Freamăt de aripi, şoptire şi vaer 
Se ’ntind. 

STEPA 

Şi stepa boltită în zare ca marea, 

Şi stepa uitată revarsă uitarea. 

ii • 

NOAPTEA CE VINE 

Chervanul se-opreşte. Adorm călătorii. 

Şi focul trosneşte. 

CÂRD DE COCORI DE DEPARTE 

Ţipă cocorii... 

Xlâuza cămilelor cântă spre ziuă 

Cămilele calcă pe stepe 
Ca valuri pe mare. 

Se leagănă stepele noastre 
Ca apele mării. 

Un foc scânteiază pe stepe 
Ca steaua pe mare. 

Sărate sunt stepele noastre 
Ca apele mării. 

Şi cortul albeşte pe stepe 
Ca pânza pe mare. 

Tăcute sunt stepele noastre 
Ca apele mării. 

Şi vise se 'nalţă pe stepe 
Ca păsări pe mare. 

Larg freamătă inima noastră 
Ca apele mării. 


www.digibuc.ro 



amăgiri 

1914—1916 


www.digibuc.ro 


A 


M Ă G I R I 


HIMERELE 

In aer catedrala prin nori gonaci pe cer, 

Cum sparge înserarea cetatea de cărbune, 

In preajma lunii pare un sloi oprit de ger. 

Jos dorm, înfrânţi de truda silinţelor străbune, 
învinşii — să nu vadă cum pe lunarul cer 
Himerele vin noaptea de trai să se răsbune. 

Nu va găsi niciuna o inimă, o casă? 

Tăcute tae ceaţa oraşului de fier: 

Arare câte una din sbor înalt se lasă... 

AMĂGIRE 

E ceasul când amurgul s’a stins ■în heleştee, 
Când se podeşte apa lor rece cu cleştar, 

Când luna în pustiul tăcutelor alee 
Declină printre ramuri spre ultimul pătrar; 

Când noaptea se aprinde în pâlpâiri de rază, 
Iluminând dorinţa cu umbra unui vis, 

Şi când ninsori de raze prin crengi se depărtează 
Umbrindu-ne visarea şi dorul nedecis. 

E ceasul când, nălucă, pe-a codrilor cărare 
Se furişează vântul prin foşnetul de foi, 
Asemeni prevestirii melancoliei care 
Se-apropie, se lasă, şi se strecoară ’n noi. .. 

Şi când simţind în tine nelămurit, primejdii, 
îndrăgostita nopţii o chiemi ca în trecut; 

Când iar şopteşti la lună cuvintele nădejdii, 
Deşi nu porţi nădejdea în sufletu-ţi tăcut. 

E ceasul când iubita în glasul tău se ’ncrede 
Cum se ’ncredea pe vremuri în vechile băsmiri; 
Când flacăra ea încă în ochiul tău o vede, 

Deşi scrumit e focul atâtor întâlniri. .. 

Şi când iubirea noastră s’a stins în amintire, 
Când inima e rece, podită cu cleştar 
Şi dorul pe-a aleii pierdută amăgire 
Se duce ca şi luna în ultimul pătrar. 

ROATA MORII 

Pe ceruri amurgiri revin. Ascultă: 

Un clopot sună tainică dojană... 

Vuiri de vânt şi freamăte şi şoapte 
Descresc şi cresc şi tac pe nesimţite... 
Şi bruma lunii cade multă, multă 
Pe munte, pe pădure, pe poiană, 

Pe inima-ţi bolnavă de fetiţă, 

In hanul vechiu la care călătorii 
Ca noi se-opresc să şadă peste noapte 
Cu suflete şi gânduri, obosite. 

Acum în noapte cântă roata morii, 

Şi s’a ivit nisip mărunt de stele 
Sub limpezimea cerului senin — 

Şi speriată stai privind la stele, 

Şi trupul tău mă roagă din privire. .. 

Afară ’n noapte plânge roata morii. 

PE CLAE 

întinşi pe floarea fânului, pe clae 
Visăm în miezul nopţilor de vară... 

Prin ramuri răsturnate vântul trece 
Cu glas de val rostogolit departe... 

Sub noi e cerul limpede ca marea 
Zărită pe ’noptate printre ramuri, 

Cu stelele, fanaluri de corăbii, 

Aprinse ’n port de mâna înserării. 

Spre alt liman pluteşte fiecare: 

Din mersul ei urzind eternă lege, 

Şi dintr’un glob de lacrimi şi de tină, 
Creând pe cer deplină frumuseţe. 

Ce-mi pasă dacă ’n ele tragedia 
Pământului, tăcut se desfăşoară. 

De stele sus, ce-mi pasă — când e steaua 
In ochii tăi şi pe tării lumină. 

PESCARUL 

Sub stele, ce străbat cleştarul nopţii 
Şi ’nvie luciul apei, iazul este 
Un cer visat de sălcii credincioase, 
Ingenunchiate pentru rugăciune. 

O lotcă se desprinde ’ncet — Lopata 
Ei cade cadenţând singurătatea. 

— Pescare, ce îndrumi din vâslă luntrea 
Pe-un iaz cu stele sau pe-un cer cu nuferi 
Şi stai încovoiat ca sub o cruce, 

Ridică-te ’n picioare — Fii profetul 
Semeţ, ce-asvârle tuturof cuvântul 
Şi pescueşte ’n suflete veciea. 

Năvodul tău desface-1 — îl aruncă! 

Ai prins luceafărul din cer! — Scântee 
Cu solzi de-argint, tremurător în plasă. 

Şi stea cu stea în juru-i, înstelarea: 

In bură şi ’n ninsoare de lumină, 

In picături de ploaie sclipitoare, 

In grindină tăcută de luceferi, 

Prin plasa ta, pescare, se adună. 

Revine lotca ’n ţărm — In zori lopata 
Ei cade întristând singurătatea. 

E zi — Pe iaz s’a resfirat cununa 
De nuferi albi, bătută ’n stele de-aur... 
La mal un om îşi trage plasa goală, 

Şi stă încovoiat ca pentru rugă. 

TREI CĂLĂRI 

Când pe turlele cetăţii medievale 
Flori de umbră, liniştite, s’au lăsat, 

Sună tropot şi răsună ’n vale 
Ca un cântec bătrânesc şi măsurat. 

Trec sub porţile boltite din cetate 

Pe-un cal negru, pe-un cal alb şi pe-un cal murg 

Trei călări cu suflete ciudate 

Şi cu umbrele lungite de amurg. 

Au pornit cu noaptea largă înainte: 

Cântă unul ca şi soarele în zori, 

Altul ca ’nserarea pe morminte 
Părăsite de iubire şi de flori. 

Dar al treilea cuvinte de lumină 
Şi de umbră nu rosteşte, ci tăcut 
îşi ascultă inima lui plină 
De nădejdea şi durerea din trecut. 

BALADA PRIVIGHETOAREI 

In vis visai de un copil: ca ’n vise 
Cu ochii mari, cu zâmbet iertător... 

Sub un cais în floare adormise; 

Departe dus de visul domnitor, 

Nu auzea cu glas fermecător 

Din zări în zări cum răsuna cântarea 

Sălbatică de patimă şi dor, 

Ce dureros cânta privighetoarea. 

In vis visai de un copil: ca ’n vise 
Cu ochi fierbinţi de-al dragostei fior... 

Şi cum tăcuse melodia, i-se 
Frângea de chin tot pieptul arzător. 

— 0, unde-i glasul ei alinător 

Din zări în zări să-şi murmure cântarea... 
Plângea acum copilul doritor, 

Chiemând în visul lui privighetoarea. 

In vis visai de un copil: ca ’n vise 
Cu ochiul mort de pace purtător... 

Copacu ’n vânt podoaba-şi risipise, 

Şi ’ntregul cer era un singur nor; 

Nu se vestea o şoaptă de izvor 

Din zări în zări să-şi tremure cântarea, 

Şi nemişcat copilul visător 

De mult nu mai dorea privighetoarea. 

— Domniţă, tu ce ştii că visu ’n vis e 
Vrăjit prilej de-a ne primi cântarea, 

II iartă pe copilul ce ’ndrăsnise 
Să cheme ’n visul lui privighetoarea. 

PLASA 

Amurgul pe cetate biruitor îşi lasă 
Să lunece alene o nevăzută plasă. 

In mreaja ei de umbră, cu fire de argint 
El prinde vânătorii visărilor ce mint. 

Dar peste noi pescarul, de vrea să fie darnic. 
Năvodul amintirii va arunca zadarnic. 

Trecutul, viitorul, la fel s’au depărtat 
In clipa fără margini în care mi te-ai dat. 

CLOPOT 

Ne va lăsa iubirea mea, iubirea ta... 

0, clopot trist, profetizând cu glas de Christ. 

Mă doare-un gând: nu pe-al meu rug va fi plăpând 
Al tău trup sfânt, pecetluit şi neînfrânt. 

Iubita mea, cu anii, noi ne vom uita... 

Acuma vii, iluzii s’or mai veşteji. 

Domol, ce val sentimental te va juca, 

Când prin uitări şi înoptări voi ancora?... 

BALADA VISELOR 

Cum străbateam în răsărit de lună 
Lumina vaporoasă-a unui vis, 

Am auzit un dulce svon de strună 
Şi minunatul viers al lui Hafis. 

Spre el m’am dus cu sufletul deschis 
A melodiei pace să mi-o dee..» 

Atunci uimită inima mi-a zis: 

E-un înger, un herub sau o femee. 

Cum perindam prin troeniri de lună 
In ceaţa străvezie-a unui vis, 

Simţind în piept a dorului furtună, 

O pajişte cu flori mi s’a deschis, 

Şi am zărit-o mândră ca Balkis 
Purtata ’n slava psalmelor ebree. . . 

Atunci mirată inima mi-a zis: 

Nu-i înger, nici herub şi nici femee. 

Cum rătăceam sub curcubeu de lună 
Prin luminoasa pace-a unui vis, 

In ţara fermecată ce ’mpreună 
Cu-al nopţii rai pierdutul paradis, 
Opritu-m’am în cercul lor, închis 
De magica putere-a unei zee, 

Căci îmbătată inima mi-a zis: 

E înger, e herub şi e femee. 

— Domniţă,-mi risipesc ca stropi de lună 
Prin noapte-aceste versuri. Să le iee 
Fremătător un suflet sfânt -de strună, 

De înger, de herub sau de femee. 

IN PREAJMA NOPŢII 

In argintate zale 
Pâraele s’au prins... 

Pe-a stelelor petale 
Argint brumat a nins... 

Ce ţară de lumină 
Visează luna plină ?. . . 

A înflorit cu stele 
Al nopţilor copac... 

Şi dorurile mele 
In taină se dsefac 
Ca flori pe o tulpină, 
Lumină cu lumină... 

In pacea nevisată, 

De ce mi s’a trezit 
0 inimă curată, 

Şi ’n sbor neţărmurit 
Un suflet de lumină 
Senin ca luna plină ?. . . 

Când trupul ce mă poartă, 
Deacuma duce trist 
Iubirea lui: o moartă 
Cu ochi de ametist, 

0 moartă fără vină 
Spre vecinica lumină.. . . 


www.digibuc.ro 



178 


ION PILLAT 


SAPIENTIA 

Hrisoave, pergamente şi hărţi, nu mai ceti: 
Clădeşti cu-aceleaşi slove, oricând, orice ştiinţă. 
Nu-ţi legăna durerea cu ritmică silinţă: 

Un alt poet va spune poemul ce nu seri. 

Nu căuta iubirea născută din dorinţă: 

Cu flacăra sporeşte, cu fumu-i va pieri. 
Platonica iubire, eternă n’o dori: 

Nu razemi vecinicia pe-a inimii credinţă. 

Cu mugur nestatornic se ’mbracă primăvara. 

Şi rozele prin care se ’mpodobeşte vara, 

Vor troeni petale la toamnă pe cărări. 

Deci lasă ’nţelepciunea şi părăseşte dorul: 

Nu ştie, când porneşte cu ziua, călătorul, 

Pe drumul lui ce floare l-aşteaptă ’n înserări. 

SPRE GHIEŢARI 

In tine de se ’ncuibă viesparul poftei hide 
Şi turbură murmurul izvorului tău clar, 

De-i frântă vitejia de-a traiului obide 
Şi scapără în pieptu-ţi al patimei amnar, 

Ia-ţi sborul, ca săgeata ce şuerând desfide, 

In spre reverberarea înaltului ghieţar, 

Şi prin morene arse în foc de cărămide, 

Refii pe-a ta simţire atotputernic Ţar. 

Te scaldă ’n zorii zilei ca într’o matcă nouă, 
Te ’mbată cu zăpada ce frige şi înghiaţă, 

Şi razele ’mproşcate de soare să te plouă! 

Zvârlindu-ţi de pe umeri durerea de paiaţă, 
Infiora-vei cerul, stăpân pe zarea lumei, 

Cu râsul tău ce ’nvinge robia grea a humei. 


12* 

TRANDAFIRUL 

îmbălsămând pământul cu alba ei minune, 

O roză peste noapte a înflorit în parc 
Pe soclul de pe care din vremile străbune 
îşi încordează Eros nebiruitul arc. 

Dar una câte una, petalele nebune 
S’au scuturat de dorul semeţului monarc 
Şi când veni blajinul amurg, în soare-apune 
Culese floarea moartă pe marmura din parc. 

Aşa se stinse tainic cea mai frumoasă roză 
Ca să învie astăzi în trupul tău divin, 

Mai luminoasă parcă ’n a ei metamorfoză... 

Dar nu chiema, iubito, arcaşul sibilin 
Ce calcă sub picioare în serile cernite 
Zăpada timpurie a rozei ofilite. 

IN STRANĂ 

In pacea înfrăţită cu umbra sfântă-a stranii, 
Cercând pentru-ăl meu suflet neîndoelnic scut, 
Zărit-am lângă mine deodată doi ochi stranii, 
Şi-un zâmbet de femee din vraja lor născut. 

Sub paza seculară a strâmbelor pisanii, 

In mângâerea rugii şi-a schitului tăcut, 

Simţii că-mi redeschide din nou amarul rănii 
O singură ’nflorire de-obraz necunoscut. 

O, Doamne, sparge-mi lutul şi dă-mi o formă nouă ! 
Sub coaja tmui paltin în crâng fremătător 
M’oi bucura, Părinte, cu lacrime de rouă. 

Mişca-voi printre ramuri un cer spuzit de stele, 
Voi odihni fugarul popor dc rândunele, 

Tinzând umbrar de pace pe drum, pe trecător. 

MADONNA MIA 

Sub bolta viţei înflorită, 

Cu dulce umbră adumbrită, 
Ca din icoane răsărită, 

Zării iubita mea în vis. 

In chip de sfântă florentină, 
Cu ochii limpeziţi de vină, 
Trecea plutind într’o lumină 
De paradis. 


Apoi, urmând a lor stăpână, 
Mai albi ca mieii dintr’o stână, 
Veneau ţinându-se de mână 
Cuminţi, doi heruvimi copii. 
Sub paza aripelor sale 
Cântau ca ’n strane ogivale 
De răsuna întreaga vale 
Cu melodii. 


Şi inima fără de veste 
Mi-a înflorit ca ’ntr’o poveste, 
In care nu ştii visul este 
Predomnitor sau dacă nu-i — 

Ca ’n ţara basmelor în care 
Nu crezi de-i Aşteptata ’n zare, 
Ori mincinoasa arătare 
A nimănui. 

Sub cort de ramuri veştejite, 

De goana norilor umbrite, 

In vremea frunzelor cernite, 
Văzui aevea ori în vis 
Pe-un pat de flori de beladonă, 
Un chip de palidă madonă 
Intr’o lumină monotonă 
De cer închis. 

Iar peste frăgezimea feţii 
Ochind privirea lor, semeţii,, 
Veghiau în taina dimineţii 
Nepăsători doi îngeri rei... 

Şi ’n fâlfâiri de aripi grele 
Umbrarul patimelor rele 
II aşternau ca largi zăbrele 
Pe fruntea ei. 

Şi inima fără de veste 
Mi se păli ca ’ntr’o poveste, 

In care toamna doamnă este 
Pe racla recelui pământ, 

Şi n’a ’-ntrebat pe negrii îngeri 
Pe cine duc fără de plângeri, 
In ale zorilor răsfrângeri, 

In spre mormânt. 

DAI NIPPON 

Soarele, pierind prin ceaţă cu lunară amăgire, 
Inserata lui fiinţă risipeşte împrejur — 

Şi desprinde ’n depărtare ca un cărăbuş de-azur. 
Insula nelămurită pe a mării strălucire. 

Stânci cu chipuri de balaur de pe coastă se desfac. 
Şi cetăţi iluminate^ cu, pereţii de hârtie 
Ard acuma, portocale de jăratic, când pustie 
Apa mării ni le ’ntinde ca pe tave verzi de lac. 

Tace vântul sus în funii, şi tăcută cade rama. 
’Naintăm, vâslind cu teamă, ca în preajma unui 

[vis — 

Şi deodată urcă gemeni pe un cer albastru ’nchis 
Cercul lunii de aramă şi-argintatul Fuji-Yama. 

IAZUL 

O straşină de moară... un iaz întins... şi luna 
Ca un tăiş de fildeş tăind al apei fir 
Şi despărţind vremelnic, înaintând într’una, 

Al nopţilor albastru, de-al zilei trandafir. 

Fugară înflorire, melodios Ofir, 

Lumină nevisată în care câte una 
Melancolii coboară văzduhul de safir 
Şi inima sonoră îşi încordează struna... 

Pe când pe valuri netezi schimbate în platină. 
Spre răsăritul roşu sau asfinţitul roz 
Alunecând lin, luna de-argint ca o patină 
Se ’nclină în penumbra înaltului rogoz. 

THULE 

Prin cleştarul apei limpezi, când amurgul o desfide, 
Cresc din adâncimea umbrei turle nalte de măr- 

[gean. 

Un oraş-nălucă doarme ancorat în ocean 
Pe limanul madreporic al apusei Atlantide. 

Sub eflorescenţa algei cu mişcare de reptil, 
Reapare amăgirea unui Thule singuratic: 

Thule, unde visul nordic adumbrise visul atic, 
Când Tristan visa alături de Endimion copil. 

Ce pescuitor de doruri scufundate şi de scule, 
Renăscut din spuma mării printre jocuri de delfin, 
Suflete, îţi va aduce din vânatul lui marin, 
Irizată de talazuri, cupa regelui din Thule?... 

NAUFRAGIATUL 

Drumul lui trezind spirale în repaosul profund, 
Cobora cu ochi de sticlă, alb ca varul, prin pereţii 
De calcare unde ’n umbră, alipiţi de veci, bureţii 
îşi mişcau pădurea vie pe abise fără fund. 

Se-afunda încet, cu calmul putrezitelor carene 
Care-şi duc în Voe marfă, căpitani şi mateloţi, 
Pribegind în oceane, fără cârme şi piloţi... 
Cobora lipsit de braţul aşteptatelor Sirene. 

Şi pe când treceau deasupra, sus, în goana unui 

[port 

— Ca un sbor uşor de umbre peste câmpuri 

[elizee — 

Caravelele ’mpânzite în suflări de alizee... 
Se-afunda prin întuneric nepăsarea unui mort. 

TURLA 


I. 

INTR’O SEARĂ DE RĂZVRĂTIRE 

Ca un catarg se ’nalţă pe nava catedralii 
De veacuri ancorată în praful de pe străzi, 

O turlă pângărită de-a caselor grămezi, 

Ce ’ntunecă ’nţelesul prea sfintelor vitralii. 

In van, străine, cauţi prin cerul de Rusalii 
Sonorul sbor de clopot, pe care îl visezi 
Şi ’n Angelusul serii zadarnic te încrezi — 
Tăcută se bolteşte ogiva catedralii. 

Dispreţuind oraşul, azi turla nu răsună 
De vocile arămii vibrând prin înserări, 

Aşteaptă înclinată. — In răsărit de lună, 

Ieşind spre larg din portul de patimi şi de vină 
Porneşte catedrala cu prora în lumină 
Pe marea necuprinsă a înstelatei zări. 

ii. 

INTR’O SEARĂ DE RESEMNARE 

Ca un Christos de piatră pe culmea catedralii, 
De oameni ridicată la colţul unei străzi, 

Din nou însângerează umbritele vitralii 
Azi turla pironită de-a caselor grămezi. 

Coboară Angelusul din cerul de Rusalii 
Cu glasuri de arhangheli, pe care le visezi, 
Străine, ce ’n altarul pustiu al catedralii 
In mistica putere cu totul te în crezi. 

Dar cine în cetate mai şade să-i mai spună 
Clopotniţa uitată ce plânge ’n înserări? 

Oraşul îi robeşte cu farmece de lună. 

Şi turla, care soarta cetăţilor domină, 

Granitul sfânt schimbându-şi în cruce de lumină, 
îşi răstigneşte visul pe neatinse zări. 

CIOCÂRLIA 

Palpită lămpi, spre ziuă stingându-se — La geam 
Priveşti nemărginirea oraşului, din care 
Ce eri se naşte astăzi în uruit de care... 

Oraşul unde ’n vremuri alăturea plângeam 

In gama monotonă de fabrici şi de uliţi, 

Ce zilnic răspândeşte şi iar absoarbe ’n ea 
Aceeaşi omenească silinţă ce nu vrea 
Să frângă pentru vise biruitoare suliţi. 

Afară străduinţa noroadelor se ’mbată 
Lovind pe nicovală metalul dur şi clar — 

Şi pulsul surd al muncei începe iar să bată 
In piepturi şi ’n motoare: nostalgic, ritmic, rar. 

Dar sus, sus prin spirale de fum, spre răsărit 
Se ’nalţă-un sbor şi sue pe scări de armonie. 
Cetatea ’n trepidare de fer n’a bănuit. 

Că, slobod, sparge cerul un viers de ciocârlie. 

Când singur, pururi singur, te ’ncerci în zori, 

[de zile 

Să prinzi scântei de versuri cu griji de alchimist: 
Presari cenuşe numai, pe înegrite file. . . 

O, aripi spre lumină! O, lut masiv şi trist! 

RODUL MĂRII 

Mi-ai cerut, privind talazul nebrăzdat de nicio 

[navă, 

Unde-şi moaie doar aripa sborul unui elcovan, 
Să-ţi aduc din fundul mării, ca pescarul năzdrăvan, 
O minune să desfete nostalgia ta bolnavă. 


Şi prin valuri translucide cu vibraţii de fosfor. 
Unde tremură sargasul şi se 'nalţă goemonii, 
Lângă stelele de mare cu ’nflorirea anemonii, 
Scufundat-am în adâncuri dorul meu lampadofor. 


Cu lumina într’o mână şi într’alta cu tridentul. 
Gol, purtând în ochi iubirea şi năvodul între dinţi. 
Dar purtat de amăgirea unei veşnice credinţi, 
A lăsat să-l năpădească şi să-l tragă’n fund 

[curentul. 


Pescui ursine rare, mărgărint cu luci de stea, 
Pe nisipuri fabuloase ca grădinele Golcundei, 
Când cu soarele, din zare vine cavalcada undei 
Cu penaşuri de lumină şi cu coamele de nea... 


Şi culese flori de nufăr — ce pe ţărm erau meduze — 
Scoici trandafirii ursite s’aibă farmec femenin. 
Când în adumbrirea zilei valul mării e senin 
Şi în limpeziri de vise formele devin confuze. 

Lumină smaraldul arctic sub ghieţarul triumfal, 
Duse plasa în azurul însoritelor escale 
Şi din apa nemişcată până ’n ape tropicale 
Toate mările cuprinse le aprinse val cu val. 


Răscolind prin oceane irizatele vitrine 
Cu crengi roşii de coraliu şi cu alb mărgăritar, 
Dorul meu şi-a tras năvodul din talaze pentru tine — 
Dar în el găsit-ai numai sarea lacrimei ca dar. 

FEREASTRA PE MARE 

Fereastra ta deschisă e pe mare, 

Visarea mea pe ape se deschide... 

Pe mare trec trei păsări mari şi ţipă... 

In pene albe poartă fremătarea 
Furtunii prin catarge împânzite. 

Cu vânt se umflă larga lor aripă. 

Te du cu noi! — Nădejdea mea îmi ţipă. 

Şi Vis şi Dor îmi strigă ’n cor: Porneşte! 
întinde ’n vânturi pene de zăpadă. 

Te du prin ţara norilor de spume. 

Inalţă-te spre ultima Pleiadă 
Şi cupa ta trupească o sfărâmă 
De ţărmul şters al ultimului Thule. 

Pluteşte ’n larguri singur tu cu sborul, 

De dragul lui şi-al vântului din aripi! 

Pe ceruri pier trei umbre mari în noapte... 

Iubito, lângă mine stai şi marea 

Iţi cântă ’ncet, şi tace trist, şi ’n şoapte 

Se plânge iar, şi tace iar, şi cântă. 

Fereastra ta deschisă e pe mare... 


13 

GHIEŢARUL 

Răsare a Polului magică stea 
Pe albe pustiuri de ghiaţă, 

Şi ’n noapte, de ţărmuri cuprinse de nea 
Verzi valuri vuind se agaţă. 

Răsună ghieţarul cu ropot prelung, 

Când apele dau să-l pătrundă, 

Prin somnul zăpezii chiemări îi ajung 
Rostite din undă în undă: 

— Departe e marea cu val de smarald 
Spre care vâslează năerii. 

Murmură talazul şi ’n aerul cald 
Şoptesc foşnitori palmierii. 

Trec păsări cu pene albastre, în stol, 
Umbrind străvezia oglindă, 

In cercuri răsleţe atol şi atol 
Se ’ncearcă zadarnic s’o prindă. 

Cresc poame de aur, rodesc, apoi cad 
Pe iarbă culese de vânturi 
In insuli grădine, ce tainice scad 
Prin zări: plutitoare pământuri. — 

Lung geme' ghieţarul; să plece ar vrea 
Spre marea de-apururi senină, 

Dar frigul îl leagă; a Polului stea 
II ţine cu lanţ de lumină. 

Şi gerul trosneşte de dorul etern 
A soarelui ţară să vadă. 

Năprasnic se sbate: din albul infern 
Se rupe un pisc de zăpadă. 

E slobod şi drumul se ’ntinde spre Sud! 
E slobod pe sloboda mare! 

Prin spumă de valuri, cu creştetul ud 
Despică o nouă cărare... 

Departe, pe marea cu val de smarald 
Se ’nalţă un sloi de ninsoare. 

Fantastica navă în aerul cald 
Descreşte sub flăcări de soare.. . 

Vin pasări cu pene albastre, alin 
Umbrind străvezia făptură, 

Pe care de-acuma cu farmec deplin 
Şi visul şi moartea, o fură. 

PILOTUL 

Valul-oglindă 
Tremură stele; 
Umbre, pe ele 
Norii colindă. 

Pacea ’noptării 
Rece se lasă, 

Ca o mireasă 
Sfântă a mării. 

Mort doarme totul. 
Singur pe mare 
Stă ’n nemişcare 
Palid, pilotul. 

Dar sub amarul 
Apei ce creşte, 

Se risipeşte 
Galben, ghieţarul. 

PORNIRE 

Se ’nalţă soarele din mare 
Nebiruit. 

Ghieţarii se aprind în zare 

Şi ard ca flăcări de serbare, 

Spre răsărit. 

înalte valuri se destramă 
Pe ţărm săpat. 

Năeri, luaţi barda ce sfaramă! 

Vă puneţi coiful de aramă, 
înaripat. 

Pe bărci cu cai sculptaţi în proră 
Cabrând în vânt, 

Noi vom porni prin auroră, 

Când marea râde şi e soră 
Cu larg avânt. 

In ritmul vâslei mânuite 
De lopătari, 

Visa-vom ape nesfârşite 

Cu insule necucerite 
De alţi barbari. . . 

PRIBEGIE 

Coboară în cascadă 
Coline de cleştar, 

Şi se ridică iar 
Cu creasta de zăpadă. 

Sus pânza! Să se ’ndoaie 
— O aripă în vânt — 
Şi-al valului avânt 
Cu spumă să ne ploaie! 

Cârmaci, barbar ca dorul 
Ce ne împunge ’n piept, 
Ne du pe ape drept — 

Să ne uităm ogorul. 

Pe veci să ’nghită zarea 
Pădurile de nea, 

Căci visul nostru vrea 
Să cucerească marea. 

PĂRĂSIRE 

Lungi stoluri grăbite ţin calea spre Nord; 
Trist ele ţipă. 

Departe, amurgul asvârle ’n fiord 
Aur o clipă. 

Pătate de umbră, dorm apele verzi, 
Moarte pe mare. 

Cu ochii nostalgici deapururea pierzi 
Ţărmul din zare. 

De zile lăsat-am valul nomad 
Tot să ne ducă — 

Azi de zăpada umbrită de brad, 

Dor ne apucă 

Şi buciumul nostru şi-aruncă păgân 
Glasul pe unde... 

Doar ţipăt de păsări, pe noapte stăpân, 
Jalnic răspunde. 

PIRATUL 

Lăsând colibă şi părinţi, 

Ţinând cuţitul între dinţi, 

Cu dor de sânge ’n ochi fierbinţi, 
Vom înnota departe. 

Zărit-am, azi, străin catarg 
Ce s’a oprit pe-al mării larg, 

Căci vânturi nu-s, şi nu se sparg 
Talazurile moarte. 

Spre el ne-om duce câte doi 
Cu valuri verzi pe umeri goi.. . 

In juru-i se va naşte roi 
De duşmănii cumplite. 

Şi când aprinde luna jar, 

De pupa joasă de stejar 
Ne-om agăţa, izvorînd rar 
Din ape potolite. 

Tăcuţi, ne vom târî pe brânci, 

Cum şerpii se lungesc pe stânci, 

Şi ’n clipa liniştei adânci, 

Urlând, sări-vom gloată. 

Din pradă, voi, nimic să-mi daţi! — 
A voastră fie! Răsturnaţi 
Ducaţi şi piaştri număraţi, 

Din lada punţii ude. 

Rapi-voi doar o fată: ea 
Să tremure de teama mea, 
Dar dornică să mi se dea 
De groaza mării crude. 

PĂGÂNĂTATE 

Furtuna freamătă şi marea 
Se sbate ca un cal ne ’nfrânt. 
Nechiază valul, şi chiemarea 
M’ajunge vâjâind în vânt. 

Alerg la ţărm — Domnind pe malul 
Surpat şi nalt, mă rup din stânci: 
In braţe mi se frânge valul 
Clocotitor sub spume-adânci. 

Mă lupt cu el, şi el cu mine: 

II prind de coama lui de nea, 

II fugăresc, dar iar revine 
Nebiruit ca o reţea. 

Zadarnic vreau la trântă dreaptă, 
Ca să-l dobor: se scurge ’n veci, 

Şi pe la spate cum se ’ndreaptă 
Mă ’nlănţue cu lanţuri reci. 

In văl de spume să mă culce 
învins mă daji, dar el tiptil 
Se face mlădios, şi dulce 
Mă leagănă ca pe-un copil. 

Pe pieptu-mi gol, pe-obraz, pe gene 
Mă mângâe cu mâni de vis — 

Simt unda cum îşi mişcă-alene 
Pe ’ntinse-oglinzi un cer deschis. 

Şi-adorm în jocul legănării 
Cum doarme ’n porturi un catarg, 
Ce-a cunoscut iubirea mării 
Şi pururi va porni spre larg. 

Las noaptea soră să coboare 
Pe ape şi pe fruntea mea... 

Şi lângă mine ca o floare 
Răsare limpede, o stea. 

PIERDUTUL 

Pe ţărmul apei liniştite, 

In vis mergând văzui, Iubite, 

Un om cu pleoapele lipite, 

Străin cu trăsături de zeu. 

Purta în păru-i flori marine 
Şi semăna atât cu tine 
încât strigai cu spaimă: cine 
A omorît iubitul meu? 

Dar marea spumegând pe stâncă, 
Svârli în liniştea adâncă 
— O glasul ei răsună încă! — 
Cumplita vorbă numai: Eu. 

Apoi cu-aceeaşi nepăsare 
Se potoli eterna mare 
Şi lângă tine ’n înserare 
Să plâng rămas-am numai eu. 

DIN BRETANIA 

Căsuţele cetăţilor bretone, 

Cu spate-adus şi şoapte guturale, 

Se ’nclină ’n umbra naltei catedrale. 

In zori de zi se împânzeşte marea. 
Prin neguri zăbrelite de lumină, 

Bat clopote, blajine, în surdină. 

Nevestele pescarilor ce pleacă, 

Nu se bocesc, nu flutură batiste, 
Simţind prelung cum se goleşte zarea. 

Şi în amurg, purtând copilu ’n braţe, 
Mai stau pe ţărmul mărilor bretone, 
Ca pe vitralii ştersele Madone. 

DEPARTE 

Departe, undeva, sunt porturi ce aşteaptă... 

Pe mări, ca păsări albe corăbii se îndreaptă. 

Pe ţărmuri, undeva, se ’nalţă palmierii... 

Se ’naripează pânza în vântul primăverii. 

La Poluri, undeva, ghieţari sunt şi morene... 
Ce vise chiamă sborul corsarelor carene? 

Ning aur, undeva, pădurile mimozii... 

In galbena ’nnoptare mai stau visând matrozii. 

Prin insuli, undeva, creole au ochi stranii... 

Pe punte tot veghează sub lună căpitanii. 

O, ţara, undeva, a basmelor arabe!.. 
îmbătrânesc piloţii cătând în astrolabe. 

Golcunda, undeva, Formoza, dorm sub stele... 
E greu în inimi dorul, şi ancorele-s grele. 

Răsare, undeva, Ofirul — ce departe. . . 

Sunt morţi conquistadorii, galerele sunt sparte. 

FARURILE 

Vin herghelii scăpate cu coamele vâlvoi, 

Vin valuri îmbrâncite în tropot de furtună 
Şi peste stâncă sare năvala lor nebună — 

Dar iată promontoriul cu pumnul lui greoi, 

Le-a prins de nări, zăbală de-argint ca să le pună. 

Vin norii, vulturi negri, pe aripi vii de vânt, 
Rotind flămânzi, coboară din cuib înalt de lună, 
Se-aruncă pe corăbii fugare prin furtună, 

Sfâşie pânza ruptă de pe catargul frânt 
Şi lasă gol scheletul lor putrezit, pe dună. 

Pe când mărindu-şi steaua cu umbra înnoptării, 
Visând o zare nouă, de vijelii străină, 

Uitaţi de toţi, de toate în straja lor senină, 
Stau farurile mute pe malurile mării, 

Cu gesturi ne’nţelese împrăştiind lumină. 

1916—1918 

Ştiu bine, cei de-ajară văd ziduri cenuşii, 
Nebănuind grădina în care m'am închis — 
Dar pentru tine singur, ce nu poţi să nu vii. 
Copacii mei din suflet spre ceruri i-am trimis , 

SOLIA CĂPRIOAREI 

... Dar netezind alene al rochiei larg fald, 
Domniţa ’nlănţuită de vrăji medievale, 

Sub desflorirea serii ce ’n juru-i se prăvale, 
Ascultă căprioara sosită ca herald. 

— Cuprinde-mă, Domniţă, cu braţul mic şi cald, 
Şi să pornim... Nuntaşii au poposit în vale. 
Viaţa te aşteaptă cu surle şi chimvale, 

Şi vreau în ea şi visul şi ochii să ţi-i scald 

Domniţa îi răspunde:—Le spune, dulce crainic: 
Domniţa mulţumeşte străinilor ce-o vor, 

Dar simte ’n astă seară că visul e mai trainic, 

Nedepăşind sfielnic grădirfa între ziduri 
Cu pajiştea mai moale ca lâna din covor, 

Mai verde decât fierea pe smălţuite bliduri. 


14 * 

IN LUNA IN CARE PĂLESC TRANDAFIRII 

In luna în care pălesc trandafirii 
Pe veşteda scoarţă de foi ruginii, 

In inima tristă îndemnul iubirii 
Foşneşte şi creşte şi-aşteaptă să vii... 

In luna în care pălesc trandafirii. 

Şi vise şi doruri, ce nu le mai ştii, 

In ploaie de aur aduc amintirii 
Brumatele roade din floarea de-o zi, 
Aprinsă şi stinsă pe ramul iubirii, 

. Cu vise, cu doruri, ce nu le mai ştii... 

E luna în care pălesc trandafirii. 

BALADA TOAMNEI 

In parcuri frunza cade arămie 
Pe pajişti unde ieri zâmbise Mai, 

Şi în avuzuri lunecă pustie 
Pe apa ’n care dorul ţi-oglindeai. 

Azi singur al păunilor alai 
Mai înfloreşte pacea din grădină. 

Iar eu, simţind zăpezile ce vin 
Şi presimţind durerea ce-o să vină, 
Rechiem în ţări de geruri şi de chin, 
Uitarea ce durerile alină. 

Pierdută e a verii frenezie, 

Dus, Pan suflând în trestie de nai. 
De-acum să sune dulcea melodie 
A toamnei... Tristă inimă, ce n’ai 
Iubitele pe care le visai, 

Priveşte cum apare de senină, 

Prin seara ’n care ninge aur fin 
De foi îngălbenite de lumină 
Cu uşurinţa unui sbor divin, 

Uitarea ce durerile alină. 

Din depărtări în depărtări adie 
Cum, în amurguri, zurgălăi de cai 
Răsună, pier şi tremură şi ’nvie 
Nostalgic, pe un diurn care-1 uitai... 
0, suflete, bolnav al meu, ce ai? 

E ca o rază caldă de lumină 

In ţara peste care norii vin 
S’arunce umbră, jale şi ruină, 

Şi e prin ceaţa veşnicului spleen 
Uitarea ce durerile alină. 

O, toamnă, fie voia ta regină! 

Tu care faci din trandafir un spin, 
Tu, ce pe codri de-aur prinzi rugină, 
Tu, ce-ai sădit alături de suspin 
Uitarea ce durerile alină. 

IN PARC 

Când am venit târziu ca să te caut 
In parcul îmbrăcat în frunză lată, 

In parcul năpădit de ierburi rele — 
Departe, pe-o cărare neumblată, 

Zării pe Zeul Toamnei trist şi singur. 

Cum alergam cu dorul de-altădată, 
Purtând în suflet rediurile verzi 
Şi cerul clar şi iarba cu zorele 
Şi visul viu, în care să te pierzi, 

Am stat pe loc legat de-o melodie. 

Şi Zeul Toamnei pe un flaut de-aur 
îmi tălmăcia trecutul în surdină, 

Şi soarele se stinse prin frunzare, 
Pălind încet cu galbenă lumină, 

Când cerul îşi cocli în zări arama. 

Şi frunzele sburară de rugină, 

Ca fluturi mari cu aripe ciudate, 
Vicleanul zeu cânta acum mai tare: 
Şi frunzele foşniră spulberate. . . 
Foşniră cum foşneşte amintirea. 

SATAN 

Şi negura în juru-mi creştea tot mai adâncă... 
Uitasem orgă, rugă şi psalm şi mântuire, 

Când dreapta Lui, întinsă în dar de răsvrătire, 
Trăsni în două noaptea masivă ca o stâncă. 

Prin surpătura umbrei atinsă de-a Lui pală, 
Trecură ca ’n legende martirele Lui pale, 

Din vremuri zugrăvite pe geamuri ogivale... 

Şi clopote sunară în pacea monahală. 

In faţa mea, deodată, Arhanghel prea înalt, 
Satan trăi de flăcări în negrele vitralii 
— Rozace de lumină şi Domn al catedralii — 
Fulgerător de patimi sub aripi de bazalt. 

A spulberat cu ’n deget: altar, catapeteasmă, 
Mi-a şters cu o privire şi dragoste şi ură, 

Şi-a înflorit, zâmbindu-mi, uscata mea făptură, 
Cu sevă, cu dorinţă, cu flori şi cu mireasmă. 

Apoi lărgind aripa puţin, făr’ de povară 
Impuse catedralei pădure iar să fie... 

Şi iată că din piatră vlăstarul cum învie 
Se ’ntoarse pe sub ramuri păgâna Primăvară. 

Sub ceruri troenite cu floare de cais, 

Păşi zeiţa goală şi botticelliană, 

Svârlind polen, iubire, viaţă şi prihană... 

Şi se făcu o ţară de muzică şi vis, 


www.digibuc.ro 



grădina'Tntre ziduri 


217 


Născută din suspinul de dor al Primăverii: 

0 ţară unde îngeri cu penele cernite, 
Psalmodiind litanii şi leturghii oprite, 

Melodios, în taină, se închinau plăcerii, 

Şi unde androgine cu ochii de opale, 

Muşcând în sânuri crude ca ’n galbene lămâi, 
Vedeau cu nepăsare prin fumul de tămâi, 

Cum mor crucificate sfioasele vestale. 

Atunci grăi Satana: — Alege a ta cale ! 

Pe cruci plâng şapte sfinte fecioare, fără vină. 
Dar şapte demoni tineri slăvesc a mea grădină 
In ciuda celor şapte virtuţi teologale... 

Şi aripile Sale când larg mi le deschise: 

Se sparse ’n ţăndări cerul, pământul ars fu jar, 
Dar noi, senini, sburarăm din ultimul hotar 
Spre iaduri înflorite cu patimi şi cu vise. 

NARCIS 


Din apele tăcerii, 

Irişii serii 

Pe-oglinzi tremurătoare de lacuri s’au deschis... 
Plecat pe ’nchipuirea pe care o visezi, 

Narcis, 

Palid Narcis, ne spune în visul tău ce vezi? 

— Văd printre ramuri, seara, 

Cu ochi de dor, 

Cu ochi de micşunele un minunat păstor. 

Şi nu-i 

In toată ţara, 

Cât ţine primăvara, 

Icoană mai frumoasă ca zâmbetele lui. 

Văd pe Nariis, 

Dar ca ’ntr’un vis: 

La ori şi ce mişcare ce, doritor, o fac, 

Sfios 

El piere ’n lac... 

Şi nu mai văd nimic 
In umbră. .. 

S’au scuturat 
Irişii serii. 

Ulciorul clar al lunii pe lac s’a răsturnat... 
Plecat pe ’nchipuirea pe care o visezi, 

Narcis, 

Palid Narcis, ne spune în visul tău ce vezi? 

— Văd prin rogoz 
Un zeu străin, 

Al meu, al tău şi-al nimănui.. . 

Văd fruntea lui 

De fildeş ca şi luna în zori pe cerul roz. 

Văd braţul lui divin 
Ca şi un crin 

Tăiat, ce-ar odihni şi-ar tremura pe lac. 

Văd ochii lui mai sfinţi 

De-a fi gândit păcate şi patimi şi dorinţi, 

De-a fi uitat... 

Şi nu mai văd nimic, 

Căci se desfac 
Iar norii.. . 

Din apele tăcerii, 

Irişii serii 

Pe-oglinzi tremurătoare de lacuri s’au deschis... 
Plecat pe ’nchipuirea pe care o visezi, 

Narcis, 

Palid Narcis, ne spune în visul tău ce vezi? 

— Nu văd nimic. . . 

O, frate, 

Văd cerurile toate. 

Văd umbra umbrei mele prin stele de argint. 

LEDA ŞI LEBĂDA 

— Ce nufăr mare tremură pe lac ? 

Ce pânză ninsă flutură prin stele? 

Ce aripe, ce visuri, se desfac 
Sfidând cenuşa patimilor mele? 

Revino, purtătoare de solie! 

Pe lacul clar, cu stele pietruit, 

S’a scuturat o înflorire vie.. . 

Icoana ta în suflet mi-a zâmbit. 

Nici biruinţa omului sălbatec, 

Nici lesbienele înlănţuiri, 

N’or mai aprinde focul nebunatec 
In care-am ars cu trup şi năluciri. 

Destule braţe mi-au fost vii colane 
De şerpi pe-un gât de nalbe şi de crini. 
Destule mâini — ciudate scorpioane — 
Mi-au otrăvit umbritele grădini. 

Visez acum apropieri de gene 
Pe-un trup sătul de grelele plăceri. 

O, braţe aripi, degete de pene, 
Redaţi-mi, daţi-mi alte mângâeri! 

Şi fulgii tăi ca fulgii de zăpadă 
La buza mea nu s’or topi... şi ’n veci 
Te voi urma, o, pasăre de pradă, 

Cu soarele în aripele reci. 

— Nu veşteji, o, Leda, cu mâna ta păgână 
Omătul primăverii pe-al visului cais. 

Rămâne floare numai pe creanga unui vis: 

Din înfloriri plăpânde, în mâini ce-o să-ţi rămână ? 

Nu săruta cu buza, în noapte, apa clară, 

Pe care înstelarea aşteaptă s’o cuprinzi. 

Nu-i cerul de pe unda curatelor oglinzi, 

In pumnii tăi, o apa opacă şi murdară? 

Cu poftă îndrăsneaţă, nebuno, nu atinge 
înariparea vie a visului ce port. 

Nu-mi doborî avântul în praf, cu lutul mort 
Ce ancorează vântul iubirii şi-l învinge. 

Femee, nu ajunge să rupi din pene sborul, 

Ca să te ’nalţi cu visul, de huma ta să-l legi... 
Cu mâini înnebunite zadarnic îl culegi: 

Iţi scapă nemurirea şi prinzi doar muritorul. 

Căci Lebăda, căci floarea de raze şi zăpadă, 
Alunecând stăpână pe zarea inimii, 

Deapururea departe, în veci, o vei privi 
Cu sufletul nostalgic, din nalta balustradă, 

Din ţara unde visul e frate de durere 
Al frunţilor crescute sub ceruri de amurg, 

Din sfintele pridvoare de-asupra căror curg 
Simbolurile clare culese în tăcere. 

LEDA 

Intr’o ţară unde Visul e stăpân peste Durere, 
Intr’o ţară de văzduhuri adumbrite de amurg, 
Sus, pe ’naltele terase, peste care sboruri curg. 
Freamăte fâlfâitoare într’un fluviu de tăcere, 

Leda mai visează încă minunatul trup de pene, 
Lebăda ce nu dispare de pe cerul legendar. .. 

Şi iubirea-i cere încă zeilor înalţi, ca dar 
Mângâeri înaripate dulci ca fluturări de gene. 

Iată-o, albă, cu penetul de zăpadă nupţială, 
Pasărea atotcurată, nepătată de iubiri, 

Cum îşi lasă lin, în sboru-i vestitor de năluciri, 
Crinul gâtului subţire pe a penelor petală. 

Şi fecioara îndrăsneşte braţe dornice să ’ntindă: 
In amfora ei de-argilă pieritoare, vie vrea 
Să culeagă înflorirea de lumină şi de nea, 

Ca din- smulsele avânturi, roza vântului să prindă. 

Dar lăsând pământul jalnic şi iubita ce se miră, 
Pasărea născută pentru siderale cununii, 
îşi ridică hieratic spre-ale stelelor domnii 
Aripile nălucite, arcuite ’n chip de liră. . . 

OPIUM 

De-atâtea nopţi fumăm otravă... 
E iarăşi un oraş malez 
Cu luna galbenă, bolnavă, 

Pe plantaţiunea de orez 
Perfect pătrată ca o tavă. 

E iar grădina de petunii 
Cu zei ce retrăesc în bronz 
Extazele lui Sakya-Muni, 

Şi cu pagode fără bonz 
Dormind sub incantaţia lunii. 

Şuerător ca o săgeată, 

Şerpuitor ca un talaz, 

Revine şarpele de-agată 
Târînd luciri de crizopraz 
In inelarea lui bogată. 

0, iar copila baiaderă 
Cu ochii cercuiţi de khol, 

Cu şolduri strâmte de panteră, 
Tronând ne’nduplecat idol 
Păzit de guşter şi himeră... 

Şi eu, urmând învins cornacul 
Pe ţărmul unui vis malez, 
M’aplec, robit din nou, pe lacul 
închipuirii — ce-1 creez 
In dulcea moarte ce-o dă macul. 

CLOPOTE SUNĂ 

Clopote sună... 

Dar pentru cine? 
Dormi. Noapte bună, 
Suflet de plumb. 

Stele de-acuma... 
Dar pentru cine? 
Lacul şi bruma 
Lunii pe el. 

Nourii repezi. . . 

Dar pentru cine? 
Sălcii şi lebezi, 

Nuferi şi-un crin 

Singur pe lume. . . 
Dar pentru cine? 

Alb, ca din spume, 
Suflet de plumb. 

BALTA 

Coclindu-şi putregaiul şi apele amare, 

Zărirăm în arşiţa cumplită de amiaz 
Pe Bărăgan, departe, lucirea unui iaz: 

Opală moartă prinsă într’un inel de sare. 

Ţi-am spus pe ţărmu-iBalta aceasta mă ’nfioară. 
Nu tremură pe dânsa nici cer, nici nor, nici sbor, 
Şi sub povară sură şi grea de cositor 
Oglinda ei nu simte lumina din afară. 

Nici salcia pe maluri frunzişul nu şi-l plânge, 
Nici nufărul pe apă nu râde alb în stuf. 

Pe maluri ning scaeţii zadarnicul lor puf, 

Pe apă ca un blestem pustiul se răsfrânge... 

Lumina serii însă se răspândi pe iaz, 

Şi se făcu din apa murdară o grădină 
In care cresc din fire şi pete de lumină 
Zambile şi lalele şi roze de Şiraz. 

Şi când albastrul nopţii ne-aduse micşunele 
Pe pajiştile apei şi lin le-a răsfirat. 

Când cerul, pentru clipa de taină, şi-a lăsat 
Pe-aleele lichide prundişul alb de stele, 

Noi în genunchi căzurăm.. . 

Petale cu petale, 

Din balta cea mai tristă, grădină ai făcut. 

O, Doamne, înfloreşte şi bietul nostru lut 
Cu raza pogorîtă din darurile Tale. 

15 

SOROR SANCTA, MATER DOLOROSA... 

O rugă de monah, în strană chiemând suava ta 

[iubire, 

Din argintările ’nserării, din neaua crinilor cu- 

[minţi, 

Ne-a dăruit, neprihănită, o soră albă printre sfinţi, 

— Mario, zâmbet de fecioară şi prea curată ispitire. 

Un strigăt sfâşiat de mamă înnebunită de mâhnire, 
Pe lângă fiul ei ce moare, în clipa moartelor 

[credinţi, 

Te-a preschimbat în alinarea nevindecatei su- 

[ferinţi, 

— Mario, maică ’ndurerată şi viu izvor de izbăvire. 

Dar cine-a fost copilul mistic, naivul suflet 

[primitiv, 

Ce, fermecat de amândouă, te-a presimţit, Madonă, 

[care 

Ascunzi o dragoste de mamă sub sfiiciuni de soră 

[mare, 

Şi te-a lăsat să fii în inimi — precum îşi întregeşte 

[roza, 

Prin cea mai fragedă coloare, parfumul cel mai 

[fugitiv — 

Maria, zâmbet de fecioară, Maria, mater dolorosa. 

LOGODNĂ MISTICĂ 

Ţi-e trupul mai curat ca o zăpadă 
Ce-aşteaptă îngerii în noaptea de Crăciun, 
Dar ochii tăi de-azur n’ajung să vadă 
La pământeştile răspântii drumul bun. 

Ţi-e trupul ca un clopot de cleştar, 

Dar nimeni nu-i, vecernii ’n el să sune... 

Şi ’n schituri tăinuite, în zadar, 

L-ai aplecat în chip de rugăciune. 

A mai rămas în rarul lui potir 
Ca drojdie un suflet de ispită 
Şi ce atinge ’n ale lui iubiri 
Se stinge ca o floare otrăvită. 

Ci trupu-mi, ars de patimi, e-un tăciune 
— Lumină fu în jaruri de dorinţi — 

Doar sufletul, vibrând cu mii de strune, 
Păstrează raiul vechii biruinţi. 

In paturi largi îmi las când vine seara 
Un trup atins de moartea tuturor, 

Dar sufletul nu-şi uită întruparea 
De-Arhanghel sfânt în alb triumfător. 

Şi când, ocnaş, îmi duc prin praf ghiuleaua, 
îmi sună nemurirea ’n lanţul greu. 

O, de-am avea: eu, trupul tău ca neaua, 

Tu, sufletu-mi de tânăr Dumnezeu — 

15* 

Cu-o clară palpitare de lumină 
Răsfrântă de cerescul tău contur, 
Am trece prin zăbrelele de tină 
Deasupra coliviei de azur. 

Intinde-mi dar iubirii viitoare 
Un curcubeu de irizate punţi. 
Priveşte: catedralele stelare 
Ne-aşteaptă pentru misticele nunţi. 

TREI ÎNGERI 

Trei îngeri sboară ’n asfinţit. 
Doi tac şi unul a grăit: 

E liniştea atât de mare... 
Aud cum se deschide-o floare. 

Trei îngeri sboară ’n asfinţit. 
Doi tac şi unul a şoptit: 

E liniştea atât de sfântă... 
Aud cum stelele îşi cântă. 

Trei îngeri sboară ’n asfinţit. 
Toţi tac şi unul s’a gândit: 

Ce sgomote înfricoşate... 

Aud o inimă cum bate. 

CA SĂ SUIM LA TINE 

Ca să suim la Tine, rămână ’n vale casa, 

Azi sufletul ne cere desăvârşitul cuib. 

Să părăsim ceaslovul, mătaniile, rasa, 

Şi rugile cu care icoanele ’mi îmbuib. 

Ca să suim la Tine, să stăm ca şi natura 
In răsărit de soare; să fim curaţi şi goi 
Ca plopul din lumină ce-şi mişcă frunzătura, 

Ca sborul fără umbră al unui piţigoi. 

Ca să suim la Tine, să mergem dimineaţa, 

Când limpede e cerul prin ramuri ca un lac, 

Ca răutatea noastră să piară ca şi ceaţa 
Sub razele ce ’n suliţi pe smârcuri se desfac. 

Ca să suim la Tine, să trecem prin livadă 
Şi să ne ningă floarea de zarzăr şi de prun — 
Ca sufletul, pe munte, când schitul o să-l vadă, 
Sub boltă să se-ascundă cu aripi de lăstun. 

MĂNĂSTIRE 

Au trecut porumbii vineţi pe un cer ca iazul morii 
Verde şters cu fire de-aur în amurguri de mătasă 
Şi ’n grădina mănăstirii regăsite mi te lasă 
Să fii dragostea curată din privirile surorii. 

A tăcut fântâna serii în oglinzile ce poartă, 
Printre roze în risipă, câte-un mugur nou de stea... 
Fii-ne Binefăcătoarea ce din inimă ne ia, 
Pentru primăveri eterne, floarea veştedă şi moartă. 

Şi-au căzut în iarba nopţii pârguitele caise, 

Şi ca inimi sângerânde, de odată, s’au deschis... 
Nu atinge rodul putred de păcate şi de vis; 

Ci, mai sus de amintirea voluptăţilor ucise, 

Şi cu mâini întinse ’n darul cerului desfăşurat, 
Fii Grădinăreasa sfântă culegând — pentru ce 

[masă? — 

Printre stele sfoliate în penumbra de mătasă, 
Fructele sonore care cad din clopotul visat. 

PĂSĂRI PE MARE 

Privirea ta deschisă e pe mare, 

Visarea mea pe ape se deschide... 

Pe mare trec trei păsări mari şi ţipă. 

In pene albe poartă fremătarea 
Furtunii prin catarge împânzite. 

In vânt se umflă larga lor aripă. 

Pe ceruri pier trei umbre mari în noapte. 

Privirea ta deschisă e pe mare... 

STEAUA 

In geamul înserării 
O stea a strălucit, 

Aproape de copilul 
Cu fruntea pe fereastră... 

Şi mâna lui atinge 
In dorul fericit 
Fiinţa de sclipire 
Plăpândă şi albastră. 

NOAPTEA SCADE 
Noaptea scade... 

La fereastră, lângă stele trupu-mi şade... 

El cu mine... 

Foc în sobă, somn în gene... şi e bine. 

Ce tăcere! 

Chiar gândirea-mi glas lăuntric nu mai cere. 
In granit, 

Totul pare de-o vecie ’ncremenit. 

. . .Tac. .. tic-tac. .. 

Stă de vorbă cu obiecte care tac, 

Singur viu, 

Orologiul din perete cum îl ştiu. 

Şi pe rând 

Tot aceleaşi linii negre numărând, 

Minutarul 

Timpului atotputernic svârle zarul. 

Dar cu ora, 

Fâlfâind în sboru-i tânăr, aurora 
Ne trezi 

Mai săraci, în jocul vremii, cu o zi. 

PRIVIND LUCEAFĂRUL 

Cât vezi cu ochii: numai cer 
Şi flota norilor gonaci. 

La ancoră câţi-va copaci, 

Pe ţărmul marelui mister. 

* 

Te simţi grăunte de piper, 

Gândac, în iarba cu gândaci 
In care, trup şi suflet, zaci, 

Privind luceafărul străjer. 

Dar —uimitoare biruinţă — 

In miligramul de fiinţă, 

Un martor cerul şi-a ales. 

Căci de n’aţi fi, voi, ochi de-argilă, 
Ar fi lipsită de ’nţeles 
Nemuritoarea lui vigilă. 

FURNICA 

In liniştea de aur a serii, omul ară... 

Şi plugul greu şi boii şi el, par jucării 
De lemn pe şahul negru şi verde din câmpii: 
Deasupra lor domneşte un cer de primăvară. 

In brazda răsturnată, din care germinară 
Atâtea azimi albe —dar pentru alţi copii, 
Adânc înfige fierul, şi ’n gânduri cenuşii 
Se-opreşte, frânt în două de truda seculară. 

Dar n’a văzut alături, tovarăşă mai mică, 

Pe-o iarbă, cum îşi duce necazul o furnică, 
Precum nici ea într’însul n’a bănuit un zeu. 

Şi-acum când noaptea şterge furnică, om şi zare, 
Niciunul nu presimte în cer pe Dumnezeu 
Ce ară, orb ca dânşii, întinsa înstelare. 

SCOICA 

Din ţara fabuloasă cu crânguri de polip, 

Cu flori ca pietre scumpe încremenind pe stâncă, 
Pe-un ţărm, pe care valul îl bate şi-l mănâncă, 
Copil, zării o scoică svârlită pe nisip. 

0, de-aş putea în mine din nou să înfirip 
Fiorul de atuncia, mirarea mea adâncă 
De-a prinde ’n scoica mută ca o şoptire încă 
De ape nevăzute, de valuri fără chip; 

Şi noaptea, cu urechea pe scoică, depărtat 
Să tot aud, pe plaja tăcută a visării, 

Urcând, urcând vuirea şi murmurile mării.... 

Dar ce copil de veghie la geamul alb de stele, 
Va fi, purtându-mi versul în suflet incrustat, 
Misterioasa scoică a nemuririi mele? 

OBLONUL 

Când pentru mine ceasul de somn bătuse iar, 
Când lampa din odaia copilului ieşise, 
Lăsându-mă în umbra obloanelor închise, 
Ducând cu dânsa ziua cu chip familiar, 

Când, singur pe al nopţii necunoscut hotar, 
Simţiam — cu ce durere! — că tot mă părăsise 
Şi adormiam departe de ce avusem, mi se 
Umpleau de lacrimi ochii şi pieptul de amar. 

Dar mă trezeam deodată zâmbind în dimineaţă, 
Căci deschizând oblonul, părinţii mei cu ’n semn 
îmi dăruiau o lume de-azur şi de verdeaţă. 

Azi mă gândesc la noaptea coşciugului de lemn, 
La Tatăl meu din ceruri, la mâna ce-o să vie 
Să-mi dea, crăpând mormântul, lumina pe vecie. 

PLOPUL 

Născut din ţarină spre cer se-avântă 
Ca un izvor de ramuri şi de foi... 

Şi doru-1 mână, norilor, spre voi, 

Dar lutul rădăcina-i înmormântă. 

Vioară e — şi ’n vântul serii cântă. 

Ce suflet plânge în buştean greoi? 

Ce gând de aur piere prin noroi, 
Căzându-i frunza, aripa lui frântă? 

Când va suna a Morţii grea secure, 
Atuncia doar, din lemnul de pădure, 
Din flăcări fumul alb o să învie 

Plutind senin pe-al cerurilor larg... 
Sunt, Doamne, plopul cel legat de glie 
întins spre infinit ca un catarg. 

SEARĂ LA MIORCANI 


Ieşi din satul alb şi vino să vedem ca de pe plajă 
Cum, lăţindu-şi unduirea, urcă unduind pământul, 
Largul ocean pacific ce-şi încremeni avântul. 
Suflete, priveşte bine şi de-acuma ţine strajă, 
Căci coboară înserarea şi ne bate ’n faţă vântul. 


Ritmic, lanuri nesfârşite mişcând valul lor de spice, 
II pornesc din capul zării ca să-l frângă ’n cap 

[de sat; 

II izbesc de-un dig de cridă, îndârjit şi îndesat; 
II resfiră printre case, ce se ’ncearcă să-l despice, 
Şi ’n ogrăzi îmbălărite, străbătând, l-au revărsat. 


Ca un far de piatră, turnul, dârz biserica-şi ridică. 
Clopotul de seară-i paznic veşnic trist şi veşnic 

[treaz.. . 

O cireadă răsleţită la păşune pe islaz, 

Pare-un stol de păsări albe ce se lasă fără frică 
In furtuni, pe pieptul verde al înaltului talaz. 


De praf alb umflându-şi pânza pe albastrul 

[depărtării 

Navighează şarabane: repezi luntri de pescar, 

Şi în urmă fuge drumul, ca o pârtie de var 
Peste valuri, spre coşare potmolite ’n largul ţării 
Ca vapoare părăsite de demult de marinar. 

Şi păreaţi în miezul serii, ce conturul vă ’nnecase, 
Voi, înalte ierbi cosite, voi, sulfine mici, şi voi, 
Flori de câmp neadunate şi culcate în trifoi: 
Alge verzi şi anemone palide şi lungi sargase, 
înşirate pe nisipuri de-al refluxului şivoi, 

Dar ţărani cu grebla ’n mână, adunară goemonul, 
Lângă-o mare de fâneţe, pe un ţărm închipuit. 
Şi un clopot, de departe, de vecernii a vuit, 

Şi din port în port pluteşte şi se înmulţeşte svonul, 
Şi treptat, din undă ’n undă, cântecul s’a mântuit. 

Se ’noptează... şi câmpia îşi ascunde oceanul.. . 
Suflete, ce ’n scoica nopţii eşti bolnavul mărgărit, 
Pentru pământene drumuri orice suflet e oprit, 
Dar priveşte cu nesaţiu, de odată, la limanul 
Oceanului ce-acuma transparenţa şi-a mărit. 

Fără valuri, fără maluri şi cu luciu de fosfor, 
Peste tine îşi bolteşte limpezimea ideală 
Marea cea adevărată, nălucită şi reală, 

Unde trupul nu mai este pentru visuri necrofor, 
Unde inima nu minte, unde dorul nu înşeală. 

Linişte desăvârşită... Cu lumina ei verzuie 
Pâlpâie în farul umbrei, pe un ţărm divin, o stea 
Şi desfăşurându-şi pânza, norul, ne mai vrând 

[să stea, 

In chip falnic r de galeră spre tării încet se suie. . . 
Dar galera se scufundă şi rămâne numai ea. 

Suflete, te pregăteşte, vântul serii bate încă.. . 
Ce corăbii ne vor duce, vis şi trup, la Dumnezeu? 
Clopotul de seară sună de plecare şi mereu 
Faruri noui se-aprind în stele pe un ţărm de crez 

[şi stâncă, 

Pe un ţărm la care poate n’o s’a jungi nici tu, nici eu. 

16 

FEMEIA PE PAJIŞTE 

Cum goală te-ai oprit pe pragul 

de cer, de iarbă şi lumină. 
Visez, ori ţi-ai schimbat aevea 

învoitul trup într’o tulpină? 

Ca ramuri braţe împăcate 

întinzi uitând de dor, de ură, 
Şi părul tău în vânt rămâne 

purtat în chip de frunzătură, 

înfăşurată ’n tinereţea 

copacilor din primăvară, 
In tine — ca sub muşchi izvorul — 

se urcă seva şi coboară. 

Şi cum te odihneşti plăpândă 

pe-un plai cu plante fără număr, 
O, lasă, rogu-te, visarea 

să se aplece pe-al tău umăr. 

Ingădue un gând iernatic, 

sburând cu aripi obosite, 
In fâlfâit de dor să cadă 

pe tine, pe nebănuite. 

Deşi frunzişul supt de soare, 

în ploaie veştedă revine, 
O, sănătatea de-a înfige 

în huma neagră rădăcine! 

DESROBIRE 

Oraşul se scufundă şi orice deal dispare... 

Şi nu e trup să ’nchidă azi sufletu-mi păgân. 
Am lepădat prin moarte a cărnii grăniţare! 
Sunt vânt ce se ridică în bucurie mare,* 

Sunt deslegat, sunt slobod, sunt singuru-mi stăpân. 

O, voluptatea vieţii scăpată de fiinţă, 

Zeeasca mulţumire de-a nu mai fi pământ! 

Un fluture ce lasă a larvei neputinţă 
Şi fâlfâe din aripi un sbor de biruinţă, 

Cunoaşte îmbătarea de-a fi şi el ce sunt. 

Văzduhuri, care treceţi nesupărate ’n mine 
Şi mă purtaţi prin aer vibrând ca un catarg, 

O, vânturi curgătoare ca sângele din vine, 

Mă arde ’n piept suflarea puterilor divine, 

Ce lumi întruchipate le ’mbracă şi le sparg. 

Iubito de pe vremuri, nu plânge la fereastră, 
Nu aştepta la geamuri cu ramuri lungi să bat. . . 
E cerul prea aproape, e umbra prea albastră, 

Ca să-mi aduc aminte de tânguirea voastră, 
Femei, în care visu-mi în van s’a căutat. 

Pădurea răsleţită pe patru văi, mă chiamă, 
Mireasa îmi întinde verzi braţe — eu le frâng. 
Mă ’nfăşur, gol, în frunze pletoase ca o coamă. 
0, nu credeam să fie sicriul de aramă 
Inbălsămata pace a nopţilor de crâng! 

16» 

O, nu visam nici somnul şi nici redeşteptarea 
In mângâeri de ramuri şi de tulpine vii!.. 

Dar când lumina rupse înflăcărată zarea, 

Spre focul tău, o, soare, mi-am luat înariparea, 
Purtând în mine cerul cu mii de ciocârlii. 

HELLADA 

Pe ţărmul unde vineţi chiparoşii 
Brădează seara cerul de smarald 
Şi unde marea poartă pânze roşii 
Ca rodii sângerând pe valu-i cald, 

Acolo şi de Fidias sculptată, 
Marmoreeană şi ca visul trist, 

Fecioara stă cu faţa îndreptată 
Spre noapte şi spre golful de-ametist. 

Zadarnic din idile arcadine, 

Păstori frumoşi şi goi ca nişte zei, 

Cu ramuri verzi dând, vântule, în tine, 
Gonesc întineriţi de dragul ei. 

Ea stă divină şi de piatră dură, 

Căci nu s’a desfăcut de Dumnezeu... 
Sub scutu-i marea lui Homer murmură 
Şi mai răsună lira lui Orfeu. 

Ce dragoste înaltă mă ridică 
Spre cerul lui Platone şi Plotin? 

O, Pallas, dă-mi din fruntea ta unică 
Unitul ram de laur şi măslin. 

UNEI AMFORE 

Tu, amforă, ce porţi pe tine 
Pecetea visului elin, 
Desmormântată din gradine 
Umbrite încă de măslin, 

Turnat-ai vin bălai ce face 
Un cer de nouri, înstelat, 

Şi din greoaie minţi opace 
Alcibiade şi Socrat? 

Vărsat-ai, galben, untdelemnul 
Pe trupul sculptural al forţii? 
Păstrat-ai pe altar îndemnul 
Luminilor în lampa morţii? 

Ai fost o urnă cinerară 
Sau vasul fraged de parfum? 

S’a scurs prin tine apă clară? 

Ai scuturat pământ şi scrum? 

Nu ştim şi nimeni n’o să ştie, 
Căci, amforă, rămas-ai goală. 

Dar, precum eşti, porţi o beţie 
Cu mult mai grea în a ta oală, 

Şi înălţându-te la gură, 

Sorbim Hellada şi Olimpul, 

Cu toate setele ce fură: 

Pe noi ne ’mbată numai Timpul. 

PORUNCĂ 

Deschide-te naturii ca mugurul luminii, 

Şi sparge închisoarea îngustului tău trup! 
Simţirile să-ţi fie albinele grădinii, 
Brăzdând în sbor văzduhul, cu aurite linii, 
Ca soarele să-l prindă în mierea unui stup. 

CĂLĂTORUL 

Ai fost, ne spui, prin insuli cu nume spaniole 
Şi ai iubit creola şi verzii papagai, 

Şi inima, din mare în mare, ţi-o legai 
Când înfloreau catarge cu pânzele: corole. 

Ce mi-e călătoria şi-al mărilor amar 
Şi insula rodită cu palme şi banane — 

Mă vezi pornit de-acuma pe alte-oceane 
Spre portul unde n’afli nici vas, nici marinar. 

Mi-am îmbarcat destinul pe calea cea mai lungă 
Spre ţărmul ce nu poartă un nume în atlas. 
Corăbiilor tale, mereu gonind, le las 
Zadarnica strădanie în nicăeri s’ajungă. 

Dar de te joci de-a mingea cu globul, — pasu-mi 

[ştie 

El singur să lărgească ogorul strămoşesc, 

Şi cumpăna veciei în suflet mi-o găsesc 
De-mi ancorează ’n zare Carpaţii pe moşie. 

Se depărtează lupta, şi tunul doar împarte, 

Pecetluind izbânda, înfrângerea pe culmi... 

Bubuitor, furtuna descreşte ’n zări departe, 

Şi pacea se strecoară ’n dumbrăvile de ulmi. 

» 

Văratica pădure re’nvaţă fremătarea 
De ramuri şi de aripi, de frunze şi de vânt. 
Lumina milostivă povăţue uitarea, 

Şi crângul tot se ţine de biblicul cuvânt. 

Sburdalnic, prinde spumă pârâul pe pietrişeţ 
Sfios, un ram de umbră se ’ntinde pe poteci; 
Un iepure cutează o raită ’n luminişe; 

Şopârle friguroase se trag din ierburi reci... 

Şi codrul urmărindu-şi menirea sibilină 
La dânsul găzduieşte doi trecători. — Ei stau 
Alăturaţi de-acuma cu ’ncredere deplină... 

Dar ce de ură ’n vremea când nu se cunoşteau. 

Ca doi hoinari tovarăşi, culcaţi cu burta ’n soare, 
Feriţi de orice grije, dulceaţa zilei sorb, 

Şi dorm cu-atâta poftă... Ce somn adânc dorm 

[oare 

Că nu le-alungă visul un sbor greoi de corb? 

DOI OAMENI STAU... 

Pe cerul serii înfloresc lalele 
Cu câte-o stea de aur în potir. 

Tranşeele veghează paralele 
La nesfârşit ca guri de cimitir. 

Doi oameni stau cu gând să se omoare. 

In două case, ’n două limbi, deodată, 

In geam cu crinul lunei, doi copii, 

La fel în cămăşuţa lor curată, 

Se roagă, Doamne, tatăl lor să-l ţii. 

Doi oameni stau cu gând să se omoare. 

Şi ’n două case, două mame plâng 
Şi la icoane îndurare cer... 

In zori. Atac. Tranşeele se frâng 
Sub sângerarea unui singur cer. 

Alţi oameni stau cu gând să se omoare. 

SOLDAŢI DE PLUMB... 

Soldaţi de plumb... o, toată copilăria, când 
Cu blonde plete, hatmani, desfăşuram grămadă 
Eroii fără moarte, uitaţi în câte-o ladă, 

Vitejii fără teamă în nemişcatul rând. 

Iar noi, copii cu săbii de lemn, porneam la sfada 
Purtând ca steag ştergare în soare fluturând. 

Ce trântă, ce bătae sub duzii din livadă! 

Şi după bătălie câţi morţi fugeau râzând... 

O, unde ţi-e războiul, nevinovată vreme! 

Acuma lupta urlă şi rana ruptă geme 
Şi morţii mor aevea iubirilor din ţară. 

Ce zeu-copil se-apleacă pe oameni-jucării 
Şi seara, răsturnându-i în negrele cutii, 
îngroapă în tranşee păpuşile de ceară? 

...PĂPUŞILE DE CEARĂ 

Soldaţi de plumb, eroii copilăriei, când 
Visam pe Moş Crăciunul şi magica-i cutie, 

Din care, ca din basme, oştiri o să ne vie 
Pe mese, pe covoare, izbânzile ducând, 

De ce la voi colindă nostalgicul meu gând? 

Nu vine iar Crăciunul cu blânda lui solie? 

Nu ne soseşte astăzi bătrânul Mag, purtând, 

In sacul său de vrajă aceeaşi jucărie? 

O, câte lănci şi săbii, şi câte puşti el scoate! 

Ce multe tunuri lasă pe dealuri, pe câmpii! 

La toţi le ’mparte Moşul şi, darnic, nu socoate, 

Iar pentru-acei ce încă nu sunt sătui să ceară 
Soldaţi ca să încingă frumoase bătălii, 
Desgroapă din tranşee păpuşile de ceară. 

Tauben himmlisch grausame Boten... 

Holdei lin 


Brumate cu geruri de stele, 

Dorm stepele cerului sus. 

Să treci sburător peste ele 
O, suflete, visul nespus! 

Dar pasărea iat’o măiastră, 

Ursită prin calcul şi fier, 

Că sparge a nopţii fereastră 
Şi urcă pe miticul cer. 

Prea strâmt pentru om fu pământul ? 
Dorinţa de aripi, prea grea ? 

Priveşte... îşi lasă mormântul 
Şi stelele toate le vrea. 


★ 


Pe-oraşul cu inimi deschise, 
Ce doarme în clarul lunar, 
Rotesc porumbieii ca vise... 
Mai albi pe al nopţii cleştar. 

Cu pene de îngeri de pază, 
Spre case se lasă uşor. 

La geamuri un suflet visează 
Vrăjit de fantasticul sbor. 

O, suflete, iată solia! 
Primeşte-o: îţi vine de sus... 
Din ceruri coboară frăţia 
Pe aripe dragi lui Isus. 


Ce ţipete cer răzbunare? 

Ce clopote ’n umbră se frâng? 
Pe când porumbieii în zare 
A morţii aripă o strâng. 

Durerea ce n’are măsură, 

O, suflete, te-a măsurat. 
Priveşte — de poţi fără ură — 
La fraţii cu piept sângerat. 

Priveşte la faţa lor suptă, 

Şi uită şi biblicul stol 
Şi raiul şi visul —când ruptă 
Scriptura-i de-al morţilor sol. 

NOTĂ LA POEZIA «TURLA» DIN AMĂGIRI 

învelind acelaş obiect cu a,lte tonalităţi, pictorul n'are nevoie să-şi 
schimbe desenul ca să ne dea o realitate diferită . Modifică lumina: 
înţelesul adânc, sufletul lucrurilor devine aUul. Claude Monet a zugră¬ 
vit de sute de ori un colţ de caledrală, pururi acelaş; totuşi din atâtea 
pânze nu sunt două la fel . Cu trăsături identice faţada de piatră zâm¬ 
beşte dimineţii sau se întunecă în amurg. 

Nu s'ar putea oare concepe prin analogie o artă poetică apropiată? 
O poezie, care ar colora cadrul rigid al realului cu nuanţele fugitive 
ale simţirii; — o poezie care ar găsi în acelaşi motiv de inspirare, 
dar la lumina altui sentiment, simboluri deosebite . 

In desenul unei expresiuni verbale nestrămutate, — în cazul de faţă 
sonetul, păstrând chiar aceleaşi cuvinte la rimă, — evocarea Turlii 
se va oglindi într'alte imagini în sufletul poetului, după cum e cuprins 
de raza răzvrătirii sau de penumbra resemnării . 

Catedrala încătuşată în aceleaşi forme, se naşte tot alta pe pânză, 
după placul luminii din afară; de ce n*ar renaşte la fel la lumina 
vieţii interioare 3 

Iată problema pe care sonetele de faţă se încearcă să o ridice . 

x 9 l 5 • 

